17.5.2006
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Astrid Lulling ir Bernd Posselt PPE-DE frakcijos vardu,
– Pasqualina Napoletano ir Martine Roure PSE frakcijos vardu,
– Graham Watson, Alexander Lambsdorff ir Cecilia Malmström ALDE frakcijos vardu,
– Raül Romeva i Rueda ir Eva Lichtenberger Verts/ALE frakcijos vardu,
– Bastiaan Belder IND/DEM frakcijos vardu,
– Cristiana Muscardini, Konrad Szymański ir Roberts Zīle UEN frakcijos vardu
keičiantis šių frakcijų pasiūlymus dėl rezoliucijų:
– ALDE (B6‑0284/2006)
– Verts/ALE (B6‑B6‑0285/2006)
dėl Taivano
Europos Parlamento rezoliucija dėl Taivano
Europos Parlamentas ,
–
atsižvelgdamas į savo 2002 m. kovo 14 d. rezoliuciją, kurioje reikalaujama Taivanui suteikti stebėtojo statusą Pasaulinės sveikatos asamblėjos metiniame susitikime Ženevoje,
–
atsižvelgdamas į savo 2002 m. gegužės 15 d. rezoliuciją, kurioje reikalaujama Taivanui suteikti stebėtojo statusą 56-ojoje Pasaulinėje sveikatos asamblėjoje (PSA),
–
atsižvelgdamas į savo 2002 m. rugsėjo 16 d. pranešimą dėl Komisijos komunikato „Europa ir Azija: strateginis glaudesnės partnerystės pagrindas“, kuriame pripažįstamas poreikis glaudžiai bendradarbiauti su Azija daugiašalėse organizacijose, pavyzdžiui, kovojant su ŽIV/AIDS regione per PSO, ir todėl mano, kad visoms Azijos demokratinėms valstybėms, įskaitant Taivaną, turi būti suteikta galimybė dalyvauti PSO,
–
atsižvelgdamas į savo 2006 m. liepos 7 d. priimtą rezoliuciją dėl ES, Kinijos ir Taivano santykių ir saugumo Tolimuosiuose Rytuose,
–
atsižvelgdamas į Darbo tvarkos taisyklių 115 straipsnio 5 dalį straipsnį,
A.
atsižvelgdamas į poreikį tiesiogiai ir nekliudomai dalyvauti tarptautiniuose bendradarbiavimo sveikatos srityje tinkluose, forumuose ir programose, skirtose visoms pasaulio šalims, ypač atsižvelgiant į šiuo metu esančią didesnę galimybę įvairioms užkrečiamoms ligoms (pvz., paukščių gripui, SARS) plisti už sienų,
B.
kadangi Pasaulio sveikatos organizacija leido stebėtojams dalyvauti savo veikloje,
C.
kadangi Komisija taip pat jau yra paskelbusi pasisakanti už tai, kad būtų stiprinami ryšiai tarp Taivano ir PSO tiek, kiek leidžia PSO taisyklės; kadangi be to, Komisija yra suinteresuota rasti „praktinį sprendimą“ kartu su valstybėmis narėmis,
D.
kadangi didžiausia gripo pandemijos rizika kyla iš Azijos šalių, kuriose šio labai užkrečiamo paukščių gripo viruso atmaina plito dvejus metus nepaisant kompetentingų institucijų nuolatinių pastangų neleisti plisti šiai ligai,
E.
kadangi užkrečiamosios ligos, kaip ŽIV/AIDS, tuberkuliozė, maliarija ir SARS, vis labiau plinta pasaulyje,
F.
kadangi pandemijos protrūkis už ES ribų taip pat reikštų rimtą pavojų Europos Sąjungos piliečių sveikatai,
G.
kadangi Taivans nebūtų saugomas JT, jei saloje kiltų epidemija, todėl nebūtų koordinuoto bendradarbiavimo su Taivanu, nors šis aspektas laikomas labai svarbiu, nes Taivans yra vienas iš svarbiausių tarptautinių centrų Vakarų Ramiojo vandenyno regione bei svarbi sustojimo vieta milijonams migruojančių paukščių,
H.
kadangi Taivano sveikatos apsaugos sistema yra viena iš geriausių ir pažangiausių regione, o Taivano valdžios institucijos nori leisti savo specialistus dalyvauti Pasaulio sveikatos organizacijos ekspertų parengiamuosiuose susitikimuose dėl paukščių gripo padėties;
1.
reikalauja, kad Taivanui turi būti geriau atstovaujama tarptautinėse organizacijose, ir mano, kad nesąžininga ir toliau iš pasaulio bendruomenės išskirti daugiau nei dvidešimt milijonų žmonių;
2.
ragina Pasaulio sveikatos organizacijos (PSO) generalinį direktorių nedelsiant leisti Taivano ligų kontrolės centrui (Taivano LKC) dalyvauti PSO Visuotinio protrūkio ir parengto atsako tinkle (angl. the WHO Global Outbreak and Alert Response Network (GOARN)), siekiant užtikrinti greitą apsikeitimą susijusia informacija regioniniu ir pasauliniu lygiu;
3.
ragina PSO generalinį direktorių ir visas jos valstybes nares užtikrinti, kad Taivanas galėtų tiesiogiai dalyvauti visuose PSO techniniuose susitikimuose, kurie yra susiję su visuomenės sveikatos palaikymu ir gerinimu Taivane ir kitose pasaulio šalyse. Be to, leisti Taivanui reikšmingai dalyvauti atitinkamo PSO regioninio biuro techninėje veikloje ir renginiuose;
4.
ragina Kinijos Liaudies Respubliką apsvarstyti galimybę suteikti Taivanui stebėtojo statusą Pasaulio sveikatos organizacijoje ar bent jau Pasaulinėje sveikatos asamblėjoje kaip jos svarbiausiame sprendimus priimančiame organe, kad būtų saugoma Taivano žmonių, saloje esančių tarptautinių atstovų ir užsienio darbuotojų bei viso pasaulio gyventojų sveikata;
5.
dar kartą ragina Komisiją ir valstybes nares paremti Taivano prašymą dėl stebėtojo statuso PSO;
6.
paveda Pirmininkui perduoti šią rezoliuciją Tarybai, Komisijai, valstybių narių ir stojančiųjų valstybių vyriausybėms ir parlamentams, Kinijos Liaudies Respublikos Vyriausybei ir Parlamentui, Taivano valdžios institucijoms, JT generaliniam sekretoriui ir PSO generaliniam direktoriui.
