P6_TA(2006)0005
Prekybos moterimis ir vaikais, kurie gali būti išnaudojami seksualiai, prevencija
A6-0400/2005
Europos Parlamento rezoliucija dėl strategijų, siekiančių užkirsti kelią prekybai vaikais ir moterimis, kuriems kyla seksualinio išnaudojimo pavojus ( 2004/2216(INI) )
Europos Parlamentas
, -
atsižvelgdamas į Europos Sąjungos pagrindinių teisių chartiją OL C 364, 2000 12 18, p. 1.
ir ypatingai į jos 5 straipsnio 3 dalį, kurioje nustatyta, kad "prekyba žmonėmis draudžiama",
-
atsižvelgdamas į 1948 m. Visuotinę žmogaus teisių deklaraciją ir ypatingai į jos 4 ir 5 straipsnius,
-
atsižvelgdamas į Jungtinių Tautų konvencijas ir deklaracijas, ypač į 1979 m. Konvencijos dėl visų formų diskriminacijos panaikinimo moterims 5 ir 6 straipsnius,
-
atsižvelgdamas į 1989 m. JT Vaiko teisių konvenciją, kuri susijusi su vaikų apsauga nuo bet kokio pobūdžio seksualinio išnaudojimo ir tvirkinimo ir kuria siekiama užkirsti kelią vaikų grobimui ir pardavimui bei prekybai jais,
-
atsižvelgdamas į 2000 m. Palermo protokolą dėl prekybos žmonėmis, ypač moterimis ir vaikais, prevencijos, sustabdymo ir baudimo už vertimąsi ja, papildantį Jungtinių Tautų Organizacijos konvenciją prieš tarptautinį organizuotą nusikalstamumą,
–
atsižvelgdamas į 2002 m. rugsėjo 20 d. Briuselio deklaraciją dėl prekybos žmonėmis prevencijos ir kovos prieš ją, priimtą Europos konferencijoje dėl prekybos žmonėmis ir kovos prieš ją – XXI amžiaus pasaulio iššūkis, kurioje reikalaujama kilmės, tranzito ir paskirties šalių koordinuotų efektyvių veiksmų visų nacionalinių ir tarptautinių veikėjų lygmenimis, ypač į jos 7 ir 8 straipsnius,
-
atsižvelgdamas į 2002 m. liepos 19 d. Tarybos pamatinį sprendimą 2002/629/TVR dėl kovos prieš prekybą žmonėmis OL L 203, 2002 8 1, p. 1.
,
-
atsižvelgdamas į 2003 m. gruodžio 22 d. Tarybos pamatinį sprendimą 2004/68/TVR dėl kovos prieš seksualinį vaikų išnaudojimą ir vaikų pornografiją OL L 13, 2004 1 20, p. 44.
,
-
atsižvelgdamas į 2004 m. balandžio 29 d. Tarybos direktyvą 2004/81/EB dėl leidimo gyventi šalyje išdavimo trečiųjų šalių piliečiams, kurie yra prekybos žmonėmis aukos arba kurie dalyvavo neteisėtos imigracijos veiksmuose ir kurie bendradarbiauja su kompetentingomis institucijomis OL L 261, 2004 8 6, p. 19.
,
-
atsižvelgdamas į ekspertų grupės prekybos žmonėmis klausimais ataskaitą Europos Komisija, Teisingumo, laisvės ir saugumo direktoratas, 2004 m.
,
-
atsižvelgdamas į 1999 m. spalio 15 ir 16 d. Tamperės Europos Vadovų Tarybos išvadas, kuriose raginama kovoti prieš prekyba žmonėmis užsiimančius asmenis ir pabrėžiamas prekybos žmonėmis prevencijos poreikis,
-
atsižvelgdamas į Komisijos komunikatą Tarybai ir Europos Parlamentui pavadinimu "Laisvės, saugumo ir teisingumo erdvė – Tamperės programos įvertinimas ir ateities gairės" ( KOM(2004)0401 ),
-
atsižvelgdamas į 2000 m. sausio 24 d. Europos Parlamento ir Tarybos sprendimą Nr. 293/2000/EB, sukuriantį Bendrijos veiksmų programą (
Daphne
programą) dėl prevencinių priemonių siekiant užkirsti kelią žiauriam elgesiui su vaikais, jaunuoliais ir moterimis OL L 34, 2000 2 9, p. 1.
,
-
atsižvelgdamas į JT IV pasaulinės konferencijos moterų klausimais 1995 m. rugsėjo mėnesio Pekino deklaraciją,
-
atsižvelgdamas į 2004 m. lapkričio 4 ir 5 d. Briuselio Europos Vadovų Tarybos išvadas bei prie jų pridėtą Hagos programą laisvės, saugumo ir teisingumo klausimais, kurioje Taryba ir Komisija raginamos kurti geriausios praktikos, standartų ir mechanizmo planą kovoje prieš prekybą žmonėmis,
-
atsižvelgdamas į Ministrų komiteto 2005 m. gegužės 3 d. priimtą Europos Tarybos konvenciją dėl kovos prieš prekybą žmonėmis,
-
atsižvelgdamas į savo 2000 m. gegužės 19 d. rezoliuciją dėl Komisijos komunikato Tarybai ir Europos Parlamentui "Dėl tolesnių priemonių kovojant prieš prekybą moterimis" OL C 59, 2001 2 23, p. 307.
,
-
atsižvelgdamas į neseniai paskelbtą Komisijos komunikatą dėl kovos prieš prekybą žmonėmis ( KOM(2005)0514 ),
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Moterų teisių ir lyčių lygybės komiteto pranešimą ir į Piliečių laisvių, teisingumo ir vidaus reikalų komiteto nuomonę ( A6-0400/2005 ),
A.
kadangi prekyba žmonėmis susijusi su šiurkščiais pagrindinių žmogaus teisių pažeidimais ir žiauriais veiksmais, pavyzdžiui, prievarta, jėgos panaudojimu, grasinimu, pažeminimu, grobimu, smurtu, seksualiniu išnaudojimu, apgaule arba sukčiavimu,
B.
primindamas, kad, kaip Europos Parlamente 2005 m. birželio 23 d. pabrėžė tuometinis Tarybai pirmininkaujantis asmuo, kasmet pasaulyje apie 600 000–800 000 žmonių tampa prekybos aukomis; kadangi kasmet Europos Sąjungoje prekybos aukomis tampa daugiau kaip 100 000 moterų;
C.
kadangi moterys ir vaikai yra ypač pažeidžiami šios nusikalstamos veiklos ir modernios vergovės išraiškos, kadangi iš esmės šią veiklą kontroliuoja nusikalstamos grupuotės, todėl moterims ir vaikams labiau gresia tapti prekybos žmonėmis aukomis,
D.
kadangi vienas iš pagrindinių veiksnių, leidžiančių klestėti tarptautinei prekybai moterimis ir vaikais, yra veikianti vietos prostitucijos rinka, kurioje tam tikri asmenys gali ir nori parduoti ir pirkti moteris ir vaikus siekiant juos seksualiai išnaudoti; kadangi prekyba žmonėmis užsiimantys asmenys moteris ir vaikus daugiausia siunčia iš Pietų šalių į Šiaurės šalis ir iš Rytų šalių į Vakarų šalis, tai yra ten, kur paklausa didžiausia,
E.
manydamas, kad Sąjunga, siekdama, jog prekyba žmonėmis būtų visiškai netoleruojama, turėtų nustatyti aiškius ir įvykdomus tikslus, pvz., per artimiausius 10 metų perpus sumažinti prekybos aukų skaičių; kadangi, žinoma, vis dėlto svarbiausias tikslas – kuo greičiau visiškai panaikinti šią labai rimto nusikaltimo formą ir šiurkščius žmogaus teisių pažeidimus,
F.
kadangi Tarybos ir Komisijos veiksmų plane dėl kuo geresnio Amsterdamo sutarties nuostatų dėl laisvės, saugumo ir teisingumo erdvės sukūrimo įgyvendinimo OL C 19, 1999 1 23, p. 1.
reikalaujama dėti daug pastangų siekiant suvienodinti apibrėžimus, teisės pažeidimų sudėtį ir sankcijas visų pirma tam tikrose, pavyzdžiui, prekybos žmonėmis, ypač moterų bei visų formų seksualinio paauglių ir vaikų išnaudojimo, srityse,
G.
kadangi prekyba vaikais ir paaugliais negali būti vertinama pagal tuos pačius kriterijus kaip ir prekyba moterimis, ir kadangi būtina numatyti atitinkamus specialius įsipareigojimus, pirma, atitinkančius vaikų poreikius, antra – paauglių poreikius, kadangi pastarųjų poreikiai turi būti tenkinami skirtingai nei vaikų poreikiai,
H.
kadangi nepaisant to, kad buvo priimtas pamatinis sprendimas 2002/629/TVR dėl kovos prieš prekybą žmonėmis, kuriuo nustatytos sudedamosios dalys ir Sąjungos valstybėms narėms bendras prekybos žmonėmis apibrėžimas, iki šiol valstybėse narėse nėra suderintos taikomos sankcijos, ypač susijusios su moterų ir vaikų seksualiniu išnaudojimu,
I.
turėdamas omenyje, kad, nepaisant sutarčių, daugelio jau priimtų teisėkūros priemonių ir paskelbtų politinių deklaracijų, pvz., 2002 m. Briuselio deklaracijos, kuriose pabrėžiama, kad kova prieš prekybą žmonėmis, ypač moterimis ir vaikais, yra politinis prioritetas, vis dar nepasiekta realaus, pastebimo pagerėjimo; kadangi priešingai - prekyba žmonėmis yra sparčiausiai auganti nusikalstama veikla palyginti su kitomis organizuoto nusikalstamumo formomis,
J.
kadangi prekybos žmonėmis prevenciją būtina įgyvendinti ne tik individualiais kiekvienos valstybės narės veiksmais, bet ir taikant daugialypį globalų ir integruotą metodą ES bei tarptautiniu lygmenimis, kuris apimtų bendrų visoms valstybėms narėms baudžiamosios teisės aspektų nustatymą, ypač susijusius su sankcijų efektyvumu, proporcingumu ir atgrasomumu,
K.
atsižvelgiant į sudėtingą asmeninę aukų padėtį ir jų pažeidžiamumą, taip pat į būtinybę, kad jos padėtų patraukti baudžiamojon atsakomybėn nusikalstamas grupuotes bei padėtų ieškoti ir sulaikyti šių grupuočių narius,
L.
kadangi nėra bendro prekybos moterimis ir vaikais apibrėžimo, dėl kurio būtų susitarta, ir lyginamųjų duomenų, mokslinių tyrimų ir analizės gairių, tai labai kliudo efektyviems veiksmams ir politikai,
M.
kadangi norint nustatyti efektyvias prekybos moterimis ir vaikais prevencijos strategijas būtinas:
–
atkreipti dėmesį į trejopą prekybos rinkos pobūdį, t.y. auką, prekiautoją ir klientą,
–
programos ir apsauga teisinės ir psichologinės pagalbos forma pažeidžiamiausioms grupėms,
–
tinkamas, nuolatinis ir sistemiškas informacijos pateikimas bei sąmoningumo didinimas visuose visuomenės sluoksniuose, ir ypač – pažeidžiamose grupėse;
–
bendradarbiavimas tarp kilmės, tranzito ir paskirties šalių,
–
bendradarbiavimas pasaulio, tarptautiniu, ES, regionų, nacionaliniu ir vietos lygmenimis,
–
glaudus tarptautinių organizacijų, pavyzdžiui, Jungtinių Tautų, Europos Tarybos, Europos Sąjungos, Europos saugumo ir bendradarbiavimo organizacijos ir G8 bendradarbiavimas,
N.
kadangi virtualusis, ypač internetinis, seksas yra nauja besiplečianti rinka, kuriai staigiai augant didėja prekybos apimtis, nes naujos technologijos palengvina moterų ir vaikų seksualinį išnaudojimą,
1.
pabrėžia, kad kuriant ir įgyvendinant prevencijos strategijas svarbu vadovautis žmogaus teisėmis grindžiamu požiūriu, lyčių lygybės aspektu ir išskirtiniu požiūriu į vaikus;
2.
apgailestauja, kad iki šiol naudojamomis kovos prieš prekybą žmonėmis skirtomis priemonėmis nepavyko sumažinti į seksualinę vergovę patenkančių ir išnaudojamų moterų ir vaikų skaičiaus; priešingai, prekyba žmonėmis seksualiniais tikslais ES laikoma labiausia augančia palyginti su kitomis nusikalstamumo formomis; pabrėžia, kad atėjo laikas nustatyti aiškius ir konkrečius tikslus, skirtus, pavyzdžiui, per 10 ateinančių metų perpus sumažinti asmenų, tapusių prekybos žmonėmis aukomis, skaičių; bendras tikslas, žinoma, turi būti nedelsiant visiškai panaikinti šią nusikalstamumo formą;
3.
apgailestauja, kad prekybos ir migracijos, socialinės apsaugos ir vystymosi politikos ryšys yra nepakankamai pripažįstamas, ir ragina priimti nuoseklesnę išorės politiką dėl prekybos;
4.
ragina Komisiją ir Tarybą nedelsiant sukurti nedviprasmišką teisinę bazę, kad būtų galima kovoti su visų formų prievarta prieš moteris, įskaitant ir prekybą moterimis, bei priimti sprendimą išimtinai Bendrijos kompetencijai priskirti Europos kovos su prekyba žmonėmis politiką bei susijusias imigracijos ir prieglobsčio sritis, ir ypač su išnaudojimu ir persekiojimu dėl lyties susijusias prieglobsčio teisę;
5.
siūlo įgyvendinti bendrą ES politiką, kurioje pagrindinis dėmesys būtų skiriamas teisinei bazei kurti, teisės aktams stiprinti bei atsakomosioms priemonėms, prevencijai, kaltininkų baudžiamajam persekiojimui ir nubaudimui, aukų apsaugai ir paramai jiems;
6.
pabrėžia būtinybę plėtoti specialias kovos prieš prekybą žmonėmis priemones ES kaimynystės politikos sferoje; prašo nedelsiant suteikti finansinę paramą narystės siekiančioms šalims kandidatėms, būtent Bulgarijai ir Rumunijai, siekiant sudaryti joms galimybę vystyti ilgalaikes prekybos žmonėmis prevencijos strategijas;
7.
mano, kad valstybių narių vykdomi veiksmai turėtų atitikti jų pačių politines deklaracijas, o valstybės narės turėtų veiksmingiau perkelti atitinkamus Bendrijos teisės aktus į savo teisę, ypač pagerinti operatyvinį bendradarbiavimą ir atitinkamos informacijos tarpusavio mainus bei mainus su Europolu ir Eurojustu;
8.
pabrėžia, kad siekiant pašalinti prekybos žmonėmis "skatinamuosius veiksnius", t. y. skurdą, socialinę atskirtį, nedarbą, švietimo trūkumą, korupciją, diskriminaciją ir smurtą prieš moteris, labai svarbu lyčių lygybę skatinti visose ES politikos srityse ir įgyvendinti nacionalinius teisės aktus, reglamentuojančius lyčių lygybę;
9.
mano, kad užslėptų prekybos žmonėmis, ypač prekybos moterimis ir vaikais seksualiniais tikslais, priežasčių (t.y. faktorių, dėl kurių žmonės patenka į didesnę prekybos riziką, ir faktorių, kurie įtakoja seksualinių paslaugų paklausą ir seksualinį moterų bei vaikų išnaudojimą) tyrimas turėtų būti atliekamas vienu metu tiek nacionaliniu, tiek ir Bendrijos lygmenimis; ragina valstybes nares ir Komisiją tęsti tyrimus šiuo klausimu bei suteikti reikalingą finansavimą pagal esamas programas, pavyzdžiui,
Daphne
; mano, kad šių tyrimų rezultatai gali leisti įdiegti adekvačią seksualinio švietimo programą visose valstybėse narėse;
10.
atkreipia Komisijos ir valstybių narių dėmesį į Europos Parlamento pradėto tyrimo dėl įvairių nacionalinių teisės aktų prostitucijos bei prekybos moterimis ir vaikais seksualiniais tikslais srityje rezultatus Nacionalinių teisės aktų, susijusių su prostitucija ir prekyba moterimis ir vaikais, tyrimas (Transcrime, 2005).
;
11.
pabrėžia, kad pirmiausia švietimo, teisinėmis, socialinėmis ir kultūrinėmis priemonėmis būtina gerokai sumažinti šios prekybos paklausą;
12.
ragina valstybes nares rimtai spręsti jų teritorijoje dėl prostitucijos kylančias problemas;
13.
ragina Tarybą ir Komisiją į savo politinį dialogą su trečiosiomis šalimis įtraukti prekybos moterimis ir vaikais klausimą ir, jeigu nebus akivaizdaus pagerėjimo arba trečiųjų valstybių politinės valios imtis veiksmų, priimti atitinkamas priemones, kurios išvardytos visų bendradarbiavimo ir asociacijos susitarimų su trečiosiomis šalimis žmogaus teisių ir demokratijos straipsniuose;
14.
ragina valstybes nares, bendradarbiaujant vystymosi ir ES skurdo mažinimo programose, skirti didesnį dėmesį lyčių aspektui ir išskirtiniam požiūriui į vaikus bei prašo tarptautinių organizacijų, pavyzdžiui, Pasaulio banko, Tarptautinio valiutos fondo ir Pasaulinės prekybos organizacijos, pirmiausia kovoti su moterų ir vaikų skurdo problemomis;
15.
pabrėžia, kad svarbu spręsti prekybos ir teisėtos bei neteisėtos imigracijos ryšio klausimą ir teisėtos migracijos būdus laikyti prekybos prevencijos priemone;
16.
pabrėžia ryšį tarp seksualinio išnaudojimo ir išnaudojimo darbe teikiant namų ūkio paslaugas; pabrėžia, kad vaikai ir paaugliai, kurių priklausomybe naudojasi prekiautojai žmonėmis, yra išnaudojami ne tik seksualiai, tačiau ir būdais, susijusiais su vergove, neteisėtu įvaikinimu ir priverstiniu darbu; ragina imtis aktyvių priemonių, kad būtų užkirstas kelias nusikaltimams ir teisės pažeidimams bei kovojama su jais;
17.
apgailestauja, kad trūksta prostitucijos paklausos valstybėse narėse analizės, nes prostitucija gali būti prekybos žmonėmis motyvas; mano, kad Komisija turi visapusiškai ištirti, kokią įtaką valstybių narių teisės aktai gali turėti prostitucijai ir prekybos žmonėmis aukų skaičiui;
18.
ragina valstybes nares peržiūrėti ir (arba) persvarstyti savo vizų politikas siekiant užkirsti kelią piktnaudžiavimui ir užtikrinti apsaugą nuo išnaudojimo; ragina valstybes nares užtikrinti, kad kilmės valstybėse esančių jų konsulatų darbuotojai bendradarbiautų, keistųsi patirtimi ir būtų mokomi atpažinti prekybos žmonėmis atvejus išduodant vizas; mano, kad minėti darbuotojai taip pat turi būti mokomi bendradarbiauti su atitinkamomis NVO;
19.
ragina valstybes nares sukurti nacionalines ir tarptautines prekybos moterimis pagalbos linijas (pagalbos telefonus) ir, pasitelkiant informacijos kampanijas, ypač per šalies ir vietos televiziją,
inter alia
informuoti apie šias linijas gyventojus; palaiko reikalavimą sukurti pagalbos liniją vaikams ir nustatyti vienodą tarptautinį nemokamą numerį, skirtą vaikams, bei atkreipia dėmesį į 116 str. nustatyta tvarka padarytą rašytinį pareiškimą dėl vaikų pagalbos linijų Priimti tekstai, 2006 1 17, P6_TA-PROV(2006)0009 .
,
20.
norėtų, kad su žeminančiu moterų ir vaikų pirkimu ir išnaudojimu būtų kovojama aktyvia ir veiksminga kampanija ES programų šioje srityje rėmuose; mano, kad šią kampaniją turi paskelbti Komisija ir valstybės narės besąlygiškai padedant Europos Parlamentui ir visoms kitoms Europos Sąjungos institucijoms jų kompetencijos ribose;
21.
ragina Komisiją ir valstybes nares tinkamai (įskaitant teisės aktų priėmimą) ir skubiai kovoti su tendencija naujas technologijas, ypač internetą, naudoti skleisti informacijai apie galimybes seksualiai išnaudoti vaikus ir moteris ir šio išnaudojimo poreikį, kurios paklausai augant daugėja prekybos žmonėmis atvejų;
22.
apgailestauja dėl besitęsiančių sunkumų tarp valstybių narių ir Europos institucijų palaikant santykius tarptautinių sutarčių ir konvencijų ratifikavimo ir įgyvendinimo klausimais;
23.
ragina Komisiją stebėti, kaip įgyvendinamos ir bendrai interpretuojamos dabartinės kovos prieš prekybą žmonėmis priemonės, ir pradėti tirti esančias teisines kovos prieš prekybą vaikais ir moterimis priemones ir veiksmus ES ir tarptautiniu lygmenimis;
24.
džiaugiasi Europos Tarybos konvencijoje dėl kovos prieš prekybą žmonėmis pateikto pasiūlymo įdiegti stebėsenos mechanizmą (GRETA) siekiant užtikrinti, kad jo nuostatos būtų efektyviai įgyvendinamos, ir pabrėžia, kad reikia glaudžiau bendradarbiauti su Europos Taryba ir kitomis tarptautinėmis organizacijomis įgyvendinant kovos su seksualiniu išnaudojimu strategiją; praneša, kad į tai įeina ir klientų baudimas;
25.
ragina Komisiją bendradarbiauti su Europos Taryba ir kitomis tarptautinėmis organizacijomis, pvz., Tarptautine migracijos organizacija, kuriant bendras duomenų kaupimo gaires ir rekomenduoja kuo greičiau įkurti centrą, kuriame būtų įgyvendinamos bendros sąvokos (prekyba, auka ir kt.), renkami vienodi lyginamieji duomenys, vertinama padėtis ir raida, keičiamasi informacija ir vertinamas kovos prieš prekybą žmonėmis įstatymų, politikos, veiksmų ir tikrojo jų poveikio santykis;
26.
ragina Komisiją pateikti nepriklausomą
Daphne
programą ir užtikrinti, kad ji skirtųsi nuo kovos su narkotikais programos;
27.
apgailestauja dėl to, kad trūksta patikimų duomenų apie prekybos žmonėmis reiškinį Europoje ir kad nei Komisija, nei Europolas, nei kokia nors kita ES įstaiga nesugebėjo paskelbti tikslių duomenų apie prekybos žmonėmis mastą ES, ypač apgailestauja dėl duomenų apie labiau pažeidžiamas grupes, pvz., moteris ir vaikus, trūkumo ir dėl to, kad nepavyksta imtis efektyvių šios problemos sprendimo veiksmų;
28.
ragina valstybes nares įkurti nacionalinius ryšių palaikymo centrus arba paskirti nacionalinius pranešėjus, atsakingus už informacijos, susijusios su prekyba, rinkimą, keitimąsi ja, perdavimą ir apdorojimą, ir pabrėžia, kad svarbu surinkti specialius lyginamuosius duomenis pagal lytį turint omenyje, kad labai svarbu garantuoti informacijos konfidencialumą ir pateikti nevyriausybinėms organizacijoms informaciją ir statistikos duomenis;
29.
ragina valstybes nares parengti ir (arba) sustiprinti sąmoningumo didinimo kampanijas, skirtas informuoti apie pavojus, šviesti pažeidžiamą kilmės šalių visuomenės dalį, atkreipti visuomenės dėmesį į problemą ir mažinti paklausą paskirties šalyse; šiuo požiūriu ragina valstybes nares pripažinti, kad keliaujantieji tarnybiniais reikalais gali padėti spręsti prekybos žmonėmis problemą, jeigu jie bus aktyviai įtraukiami į sąmoningumo ugdymo procesą ir skatinami pranešti apie tai, ką mato; ragina valstybes nares, ypač Vokietiją, imtis reikiamų priemonių ir per 2006 m. futbolo pasaulio čempionatą užkirsti kelią prekybai moterimis ir priverstinei prostitucijai;
30.
primygtinai ragina valstybes nares sukurti žiniasklaidos tinklą siekiant visuomenei pateikti naujausią ES ir išorės informaciją apie prekybą;
31.
ragina Komisiją numatyti ES kovos prieš prekybą dieną ir tarptautinį kovos prieš prekybą logotipą siekiant padėti padidinti bendrą sąmoningumą prekybos moterimis ir vaikais reiškinio atžvilgiu, padidinti visuomenės sąmoningumą šiuo klausimu ir problemos matomumą visuomenei perduodant vieningą nuoseklią žinią; mano, kad ši Europos masto Kovos su neteisėta prekyba diena galėtų sutapti su 2006 m kovo 25 d. numatyta pasauline kampanija "Sustabdykime prekybą žmonėmis";
32.
pabrėžia, kad būtina, jog atsakingos valdžios institucijos turėtų kvalifikuotų darbuotojų, kurie būtų baigę specialius prekybos prevencijos mokymus pagal bendras mokymo programas, skirtas visoms suinteresuotoms šalims - policijai, teisėsaugos institucijoms, medikams, socialiniams darbuotojams, atstovaujamosioms asociacijoms, kurios specializuojasi kovos su prekyba moterimis ir vaikais bei jos prevencijos srityse, ir kitiems, naudojantiems su lyčių aspektu susijusias priemones ir įgūdžius;
33.
ragina valstybes nares policijoje suburti išorės ekspertų grupę siekiant dažniau atskleisti prekybos moterimis atvejus;
34.
pabrėžia, kad svarbu suteikti papildomą finansavimą ir personalą patariamiesiems organams prekybos moterimis klausimais ir didinti aktyviai šioje srityje veikiančių nevyriausybinių organizacijų bendradarbiavimą;
35.
ragina valstybes nares įgyvendinti ir vykdyti teisės aktus, pagal kuriuos būtų griežčiau persekiojami ir baudžiami juridiniai ar fiziniai asmenys – prekeiviai žmonėmis (ypač nustatant proporcingas, veiksmingas ir atgrasančias bausmes), jų bendrininkai, interneto svetainių, kuriose reklamuojamos prekybos žmonėmis agentūros, autoriai ir asmenys, kurie skatina, organizuoja, naudojasi arba siekia naudotis nepilnamečių (nepilnamečių sąvokos apibrėžimas turi būti toks pat visose valstybėse narėse, t. y. jaunesni negu 18 metų asmenys) seksualinėmis paslaugomis, ir tokią veiklą inicijuoti ketinantys asmenys, o taip pat persekioti iš prekybos gautų pinigų plovimo atvejus;
36.
ragina valstybes nares vykdyti klientų, kurie, tai žinodami, naudojasi asmenų, verčiamų dirbti prostitutėmis, paslaugomis, baudžiamąjį persekiojimą;
37.
ragina valstybes nares policijos kolegijose, socialinio darbo mokyklose ir mokyklose, susijusiose su kova prieš prekybą moterimis ir šios preoblemos sprendimu, pradėti specialius mokymus;
38.
ragina valstybes nares sustiprinti darbo jėgos panaudojimo kontrolę taip, kad būtų galima užkirsti kelią tarptautinės prekybos moterimis organizavimui;
39.
ragina tęsti kovą su iš prekybos gautų pinigų plovimu užtikrinant, kad valstybės narės įgyvendintų Europos ir tarptautiniu lygmenimis priimtus teisės aktus, bei prireikus numatant sustiprinti esamą su šios srities nusikaltimais susijusią teisinę bazę;
40.
ragina valstybes nares kuo greičiau į savo teisę perkelti Direktyvą 2004/81/EB dėl leidimo gyventi šalyje išdavimo trečiųjų šalių piliečiams, kurie yra prekybos žmonėmis aukos;
41.
ragina valstybes nares skatinti korporatyvios socialinės atsakomybės ir valstybės bei privačių struktūrų bendradarbiavimo principus įtraukiant pilietinės visuomenės organizacijas į prevencijos, pakartotinio integravimo į visuomenę ir koordinavimo strategijų įgyvendinimą; ragina visas Europos Sąjungos institucijas rodyti gerą pavyzdį kitoms nacionalinėms valdžios institucijoms ir privačiam sektoriui;
42.
ragina Parlamento narius remti kampaniją "Tarnybos reikalais keliaujantys asmenys prieš prekybą žmonėmis" , kurią Europos Parlamentas pradėjo 2005 m. lapkričio mėnesį, nes šia iniciatyva, kurioje dalyvauja įvairios suinteresuotos šalys, siekiama:
-
didinti tarnybos reikalais keliaujančių asmenų (Parlamento narių ir kitų) sąmoningumą prekybos žmonėmis problemos atžvilgiu ir raginti Parlamento narius imtis vadovaujančio vaidmens padedant spręsti šią problemą;
-
tarnybos reikalais keliaujantiems asmenims suteikti galimybę www.businesstravellers.org interneto svetainėje pranešti apie prekybos žmonėmis atvejus;
-
paraginti narius kreiptis į viešbučių administracijas ir paprašyti jų nutraukti ryšius su prekiautojais moterimis ir vaikais;
43.
ragina Komisiją ir valstybes nares sustiprinti jų ryšius su viešbučių ir turizmo pramone siekiant glaudžiau bendradarbiauti pramonės socialinės atsakomybės klausimais ir skatinti priimti prekybą žmonėmis ir prostituciją apimantį etikos kodeksą tose pramonės šakose, kuriose tokio kodekso dar nėra; mano, kad geri etikos kodekso pavyzdžiai, pvz., UNICEF finansuojamo ECPAT parengtas kodeksas dėl vaikų seksualinio išnaudojimo, turi būti pabrėžiami ir registruojami;
44.
ragina valstybes nares siekti užkirsti kelią prekybos augimui ir tam, kad asmenys pakartotinai netaptų minėtos prekybos objektu, ir kartu su įgaliotomis institucijomis bei asociacijomis rengti ir įgyvendinti moterų ir vaikų, kurie praeityje buvo prekybos aukos, socialinės įtraukties ir reabilitacijos programas; ragina valstybes nares plėtoti mikrofinansavimo paslaugas siekiant sudaryti moterims galimybę lengviau gauti finansinę paramą;
45.
pabrėžia, kad seksualinį išnaudojimą patyrę asmenys turi būti laikomi aukomis; atsižvelgdamos į didžiulius sunkumus, su kuriais jie susiduria bandydami gerinti susiklosčiusią padėtį, Europos Sąjunga ir valstybės narės turi imtis būtinų šių asmenų apsaugos ir rėmimo priemonių, pavyzdžiui:
–
nebausti asmenų, tapusių prekybos aukomis,
–
teikti medicinos ir psichologinę pagalbą,
–
teikti teisinę ir kompetentingo vertėjo pagalbą,
–
kurti specialias moterų, buvusių prostitutėmis, reabilitacijos priemones ir pan.,
–
prisiimti atsakomybę už moteris ir vaikus, kurie buvo prekybos žmonėmis aukos ES; šioms moterims ir vaikams turi būti siūloma parama: jiems pageidaujant leidžiama sugrįžti į kilmės valstybę arba pasilikti ir pradėti naują gyvenimą;
46.
ragina valstybes nares imtis privalomų ir įpareigojančių prekybos aukų apsaugos priemonių, kadangi jos būtinos norint patraukti atsakomybėn prekeivius;
47.
ragina valstybes nares pasirašyti ir ratifikuoti Europos Tarybos konvenciją dėl kovos prieš prekybą žmonėmis;
48.
pabrėžia, kad pasibaigus procesui prieš prekeivius, dar tik Belgija ir Italija prekybos moterimis aukoms suteikia leidimą gyventi šalyje, taip pat pabrėžia, kad siekiant paskatinti aukas duoti parodymus ir sudaryti galimybę nuteisti kaltininkus būtų naudinga suteikti tokį leidimą visose valstybėse narėse;
49.
ragina valstybes nares, esant šioms ypatingoms aplinkybėms, įgyvendinti specialias leidimo gyventi šalyje priemones siekiant suteikti galimybę šalyje esančioms aukoms iš užsienio išvengti prievartos ir remia pagalbos aukoms ir jų integracijos programą, patikėtą socialinių paslaugų tarnyboms;
50.
ragina visas valstybes nares įtvirtinti vienodas kodifikuotas nuostatas savo baudžiamojoje teisėje, nustatant aiškų teisinį prekybos vaikais apibrėžimą, paremtą Palermo protokole Pagal Palermo protokolą prekyba vaikais yra "vaiko samdymas, vežimas, perdavimas, apgyvendinimas ar priėmimas išnaudojimo tikslais tiek šalyje, tiek ir už jos ribų".
ir Jungtinių Tautų Vaiko teisių konvencijoje įrašytomis tarptautinėmis teisės normomis, kuriomis siekiama, kad prekyba vaikais nebūtų laikoma vienu iš prekybos žmonėmis porūšių;
51.
pabrėžia, kad reikia skubiai kurti ir įgyvendinti specialią, vaiko teisių nuostatomis grindžiamą prevencijos programą, kurią įgyvendinant bendradarbiautų kilmės, tranzito ir paskirties šalys; ir atkreipia dėmesį į tai, kad trūksta nuoseklios ES išorės politikos trečiųjų šalių, iš kurių yra kilusi didžioji dalis prekybos vaikais aukų, atžvilgiu;
52.
prašo Komisijos pateikti atitinkamą teisėkūros pasiūlymą dėl Europos veiksmų kovojant su vaikų prostitucija ir prekyba žmonių organais ir audiniais; pažymi, kad nors į teisės aktus, priimtus siekiant kovoti su prekyba žmonėmis pirmojo ir trečiojo ES ramsčių srityse, jau įtrauktos specialios nuostatos dėl vaikų apsaugos, jie tebėra pažeidžiami, ypač kai išnaudojami seksualiniais tikslais;
53.
prašo valstybių narių ir Bendrijos ratifikuoti 2000 m. gegužės 25 d. JT Vaiko teisių konvencijos neprivalomą protokolą dėl vaikų pardavimo, vaikų prostitucijos ir pornografijos, kuriuo siekiama daugiau nei Palermo protokolu, kadangi įtraukiami nusikaltimai, kurie nėra tarptautinio masto ir kuriuose nedalyvauja nusikalstamos organizacijos, ir reglamentuojami žmonių organų perdavimo ir neteisėto įvaikinimo klausimai;
54.
mano, kad vaikai turėtų būti įtraukti į tokią programą, ir ragina valstybes nares įgyvendinti mergaitėms ir berniukams skirtas švietimo programas siekiant kovoti su diskriminacija ir skatinti lyčių lygybę;
55.
primygtinai ragina Komisiją užtikrinti, kad strateginiuose valstybių ir regionų dokumentuose būtų pabrėžiama būtinybė registruoti gimstamumą trečiosiose šalyse;
56.
apgailestauja dėl to, kad Europos lygmens agentūros ir organizacijos nedavė apčiuopiamos naudos, ypač dėl ribotų informacijos mainų tarp valstybių narių ir Europolo, kuris yra pagrindinė Europos kovos prieš prekybą žmonėmis priemonė pagal Europolo konvencijos OL C 316, 1995 11 27, p. 2.
2 straipsnio 2 dalį, ES sutartį, Tamperės Europos Vadovų Tarybos pirmininkavusios valstybės narės išvadas ir Hagos programą; taip pat apgailestauja dėl to, kad iš daugelio Europolo atliktų specifinių nusikaltimų tyrimų yra pateiktas tik vienas šiai sričiai skirtas analitinis dokumentas;
57.
pabrėžia, kad Europolas turėtų daugiau dėmesio skirti kovai prieš prekybą žmonėmis; mano, kad Europolo finansiniai ištekliai ir personalas turi būti naudojami siekiant stiprinti prekybos žmonėmis, ypač moterimis ir vaikais, prevenciją ir kovą prieš didžiulio masto tarptautinį organizuotą nusikalstamumą;
58.
pabrėžia glaudaus bendradarbiavimo tarp Europolo tarnybų ir jas atitinkančių, už kovą prieš prekybą (ir ypač prieš nusikaltėlių informacijos keitimosi tinklus, prekybos kelius ir prekiautojų tapatybę) atsakingų tarptautinių tarnybų svarbą siekiant pagerinti persekiojimo efektyvumą;
59.
ragina Komisiją kiekvienais metais pateikti ataskaitą, kurioje būtų informacija apie kiekvienoje valstybėje narėje atliktus įvairius veiksmus, įskaitant ir teisės aktų dėl kovos prieš prekybą žmonėmis įgyvendinimo ir vykdymo vertinimą;
60.
ragina Komisiją ir Tarybą užtikrinti jų veiklos koordinavimą ir suderinamumą įvairiose tarptautinėse organizacijose, pavyzdžiui, Jungtinėse Tautose, Europos Taryboje, Europos saugumo ir bendradarbiavimo organizacijoje, Pekino peržiūros procese, Pietryčių Europos stabilumo pakte ir G8;
61.
ragina valstybes nares įgyvendinti vietos organizacijų ir už saugumą atsakingų tarnybų bendradarbiavimo programas pirmiausia su nedarbu susiduriančiuose regionuose, siekiant užkirsti kelią prekybai žmonėmis;
62.
paveda Pirmininkui perduoti šią rezoliuciją Tarybai, Komisijai bei valstybių narių ir šalių kandidačių vyriausybėms ir parlamentams.
