17.1.2011 B7-0072/2011 PASIŪLYMAS DĖL REKOMENDACIJOS TARYBAI pagal Darbo tvarkos taisyklių 121 straipsnio 1 dalį
dėl Jungtinių Tautų Generalinės Asamblėjos 66-osios sesijos
Alexander Graf Lambsdorff
ALDE frakcijos vardu
PE455.900v01-00 B7‑0072/2011 Europos Parlamento rekomendacija Tarybai dėl Jungtinių Tautų Generalinės Asamblėjos 66-osios sesijos
Europos Parlamentas ,
– atsižvelgdamas į Jungtinių Tautų Generalinės Asamblėjos 65-ąją sesiją,
– atsižvelgdamas į 2010 m. kovo 25 d. Europos Parlamento rekomendaciją Tarybai dėl Jungtinių Tautų Generalinės Asamblėjos 65-osios sesijos (2010/2020 (INI)),
– atsižvelgdamas į Darbo tvarkos taisyklių 121 straipsnio 1 dalį,
A. kadangi Europos Sąjungos bendros užsienio ir saugumo politikos principai grindžiami tvirta ir nedviprasmiška parama veiksmingam daugiašališkumui, kaip įtvirtinta Jungtinių Tautų chartijoje,
B. kadangi ES yra labai svarbi JT partnerė ekonominio ir socialinio vystymosi, skurdo panaikinimo, kolektyvinio saugumo ir žmogaus teisių propagavimo visame pasaulyje srityse,
C. kadangi Europos Sąjunga ir jos valstybės narės teikia didžiausią finansavimą JT sistemai – ES lėšos sudaro iki 38 % reguliariojo Jungtinių Tautų biudžeto ir kadangi ES tenka daugiau kaip du penktadaliai JT taikos palaikymo operacijų ir beveik pusė JT fondams ir programoms skiriamo finansavimo,
D. kadangi balsavimas dėl ES remiamos rezoliucijos dėl ES kaip stebėtojos teisių Jungtinių Tautų Generalinėje Asamblėjoje padidinimo remiantis atitinkamomis Lisabonos sutarties nuostatomis, pagal kurias ES suteikiamas juridinio asmens statusas, 2010 m. rugsėjo 14 d. atidėtas 76 nariams pasisakius už balsavimo atidėjimą, 71 – prieš ir 26 susilaikius,
1. teikia tokias rekomendacijas Tarybai:
Europos Sąjungos vaidmuo Jungtinėse Tautose
a) mano, kad Europos Sąjunga turi nepakankamai įtakos Jungtinių Tautų organuose, atsižvelgiant į ES ir jos valstybių narių teikiamą finansavimą, todėl ragina Tarybą dėti daugiau pastangų, kad jos pozicijos būtų išgirstos;
b) ragina Tarybą užtikrinti didesnį koordinavimą siekiant Sąjungos tikslų Jungtinėse Tautose ir skatinti didesnį valstybių narių pozicijų darnumą;
c) ragina Komisijos pirmininko pavaduotoją ir Sąjungos vyriausiąją įgaliotinę užsienio reikalams ir saugumo politikai ir Europos Vadovų Tarybos pirmininką padaryti tikslą pasiekti, kad ES būtų suteiktos padidintos stebėtojos teisės, strateginiu prioritetu ir pasiekti didesnio matomumo Jungtinėse Tautose intensyvinant konsultavimąsi su trečiųjų šalių, kurios yra JT narės, vyriausybėmis;
2. paveda Pirmininkui perduoti šią rekomendaciją Tarybai ir, informavimo tikslu, Komisijai.
