P6_TA(2006)0270
17-asis ES ir Rusijos aukščiausio lygio susitikimas
B6-0338 , 0339 , 0349 , 0354 , 0356 ir 0357/2006
Europos Parlamento rezoliucija dėl 2006 m. gegužės 25 d. Sočyje įvykusio ES ir Rusijos vadovų susitikimo
Europos Parlamentas
, –
atsižvelgdamas į Europos bendrijų, jų valstybių narių ir Rusijos Federacijos partnerystės ir bendradarbiavimo susitarimą OL L 327, 1997 11 28, p. 1.
, kuris įsigaliojo 1997 m. gruodžio 1 d. ir baigs galioti 2007 m.,
–
atsižvelgdamas į savo ankstesnes rezoliucijas dėl Rusijos ir Čečėnijos, ypač į savo 2004 m. vasario 26 d. rekomendaciją Tarybai dėl ES ir Rusijos santykių OL C 98 E, 2004 4 23, p. 182.
, taip pat į savo 2004 m. gruodžio 15 d. rezoliuciją dėl 2004 m. lapkričio 25 d. Hagoje įvykusio ES ir Rusijos vadovų susitikimo OL C 226 E, 2005 9 15, p. 224.
,
–
atsižvelgdamas į 2006 m. gegužės 25 d. Sočyje įvykusio septynioliktojo ES ir Rusijos vadovų susitikimo rezultatus,
–
atsižvelgdamas į ES ir Rusijos dialogą žmogaus teisių klausimais,
–
atsižvelgdamas į dabartinius Rusijos, kaip Didžiojo aštuoneto šalių grupės ir Europos Tarybos Ministrų komiteto pirmininkės, tarptautinius ir europinius įsipareigojimus,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi ES ir Rusijos glaudesnis bendradarbiavimas ir geri kaimynystės santykiai yra labai svarbūs visos Europos stabilumui, saugumui ir gerovei,
B.
kadangi abi šalys pabrėžia strateginės ES ir Rusijos partnerystės svarbą ir jų ketinimą toliau stiprinti bendradarbiavimą Europoje ir už jos ribų bendrų interesų ir vertybių, ypač demokratijos, teisinės valstybės ir pagarbos žmogaus teisėms pagrindu,
C.
kadangi per 2003 m. gegužės mėn. Sankt Peterburge vykusį ES ir Rusijos vadovų susitikimą buvo nuspręsta nustatyti keturias bendras erdves: laisvės, saugumo ir teisingumo erdvę, išorės saugumo erdvę bei mokslinių tyrimų, švietimo ir kultūros erdvę, ir jas prijungti prie Bendros ekonominės erdvės, dėl kurios buvo susitarta prieš dvejus metus; kadangi abi šalys dar kartą aptarė iki šiol padarytą pažangą plėtojant keturias bendras erdves,
D.
kadangi ryšius, ypač energetikos srityje, ir toliau reikia stiprinti remiantis šio sektoriaus skaidrumo ir geresnio valdymo, tiekimo patikimumo, nediskriminuojančių tranzito sąlygų ir geresnių sąlygų tolesnėms investicijoms principais,
E.
kadangi po paskutinio plėtros etapo ES įsipareigojo įgyvendinti Europos kaimynystės politiką, kaip vieną iš svarbiausių savo išorės veiksmų prioritetų, ir vėliau dalyvauti sprendžiant Dniestro regiono ir Pietų Kaukazo konfliktą; kadangi ES ir Rusija kartu atsako už taikų konfliktų sprendimą savo artimiausiose kaimyninėse teritorijose,
F.
kadangi nuolat didėja susirūpinimas dėl silpnėjančios demokratijos Rusijoje, sustiprėjusios valstybės vykdomos žiniasklaidos kontrolės, pablogėjusių sąlygų nevyriausybinėms organizacijoms, sustiprėjusios politinės teisminės valdžios kontrolės, vis didėjančių sunkumų, trukdančių politinei opozicijai veikti, ir kitomis priemonėmis, kurios akivaizdžiai sustiprino Kremliaus galias,
G.
kadangi turi sustiprėti bendradarbiavimas siekiant sustiprinti demokratiją, saugumą ir stabilumą bendros kaimynystės šalyse, ypač pasitelkiant bendrus veiksmus, skirtus kurti demokratiją ir pagarbą pagrindinėms žmogaus teisėms Baltarusijoje,
H.
kadangi nuo 2006 m. gegužės mėn. pagal rotacijos principą Rusijos Federacija pirmininkauja Europos Tarybos Ministrų komitetui, kadangi pirmasis Rusijos prioritetas jos pirmininkavimo metu, kaip pristatė Rusijos užsienio reikalų ministras Sergei Lavrov, yra "nacionalinių žmogaus teisių apsaugos mechanizmų stiprinimas, švietimo žmogaus teisių srityje plėtra ir tautinių mažumų teisės",
1.
pabrėžia glaudesnės ir tvirtesnės Europos Sąjungos ir Rusijos Federacijos partnerystės, grindžiamos tarpusavio priklausomumu ir bendrais interesais, svarbą kuriant visas keturias bendras erdves, tačiau laikosi nuomonės, kad dabartinė partnerystė su Rusija yra labiau pragmatiška nei strateginė, kadangi ji pirmiausia atspindi bendrus ekonominius interesus, o nepadeda siekti pagrindinių tikslų, susijusių su žmogaus teisėmis ir teisinės valstybės principu;
2.
džiaugiasi vykstančiu darbu, susijusiu su Bendra ekonomine erdve (BEE), kurios bendras tikslas – pašalinti kliūtis prekybai ir investicijoms bei skatinti reformas ir konkurencingumą, remiantis nediskriminavimo, skaidrumo ir tinkamo valdymo principais, bet apgailestauja, kad nėra esminės pažangos praktiškai įgyvendinant kitų trijų bendrų erdvių planus;
3.
ragina Komisiją išsamiai, laiku ir skaidriai paaiškinti savo politiką dėl Rusijos įstojimo į PPO, atsižvelgiant į visas sritis ir sektorius, dėl kurių buvo susitarta;
4.
ragina Komisiją išnagrinėti esamus atvejus, kai Rusijos valdžios institucijos prekybos žemės ūkio produktais srityje diskriminavo ES valstybes nares, pavyzdžiui, Lenkiją, taip pat bendras kaimynines valstybes, pavyzdžiui, Moldovą ir Gruziją;
5.
pabrėžia strateginę bendradarbiavimo energetikos srityje svarbą ir poreikį sustiprinti ES ir Rusijos ryšius energetikos srityje; todėl apgailestauja, kad vadovų susitikimo metu nebuvo užtikrintas susitarimas šioje srityje, ir kaip tolesnių derybų pagrindą pabrėžia tarpusavio priklausomumo ir skaidrumo principą, taip pat abipusiškumo svarbą patenkant į rinkas, kuriant infrastruktūrą ir investuojant, siekiant išvengti oligopolinės rinkos struktūros ir plečiant Europos Sąjungos energijos tiekimą; todėl ragina Rusiją ratifikuoti Energetikos chartiją ir sustiprinti bendradarbiavimą energijos taupymo ir atsinaujinančių energijos šaltinių srityse,
6.
džiaugiasi, kad buvo pasirašyti susitarimai dėl vizų išdavimo palengvinimo ir readmisijos, kurių tikslas – sumažinti apribojimus gauti vizą keliauti tam tikroms piliečių kategorijoms bei palengvinti imigrantų, kurie neteisėtai atvyksta į ES iš Rusijos teritorijos, išsiuntimą;
7.
pabrėžia poreikį dirbti kartu su Rusija, kaip reikalinga strategine partnere, siekiant palaikyti, stabilumą ir saugumą, kovoti su tarptautiniu terorizmu ir smurtiniu ekstremizmu bei bendradarbiauti su Europos saugumo ir bendradarbiavimo organizacija ir kitais tarptautiniais forumais sprendžiant "švelnaus saugumo" klausimus, pvz., aplinkosaugos ir branduolinio pavojaus, prekybos narkotikais, ginklais ir žmonėmis bei tarpvalstybinio organizuoto nusikalstamumo Europos kaimynystėje,
8.
džiaugiasi susitarimu dėl Komisijos 20 mln. EUR vertės pagalbos programos, skirtos socialiniam ir ekonominiam Šiaurės Kaukazo atsigavimui, sąlygų kaip dar vienu ženklu, kad ES ir Rusija nori bendradarbiauti šiame regione;
9.
remia darbą, kurio ėmėsi abi partnerės, siekdamos suintensyvinti praktinį bendradarbiavimą valdant krizes, ir pabrėžia poreikį bendradarbiauti ir stiprinant daugiašalius branduolinių ginklų neplatinimo mechanizmus;
10.
džiaugiasi būsimos pirmininkaujančios valstybės narės Suomijos pasiūlymu savo pirmininkavimo Tarybai programoje prioritetą suteikti šiaurės matmeniui; pabrėžia, kad tai gali būti svarbi priemonė stiprinant ES ir Rusijos partnerystę, kuriai turėtų būti parengti konkretūs pasiūlymai ir projektai, kuriems būtų skirtos reikalingos lėšos;
11.
apgailestauja, kad bendros išorės saugumo erdvės kūrimo srityje nepasiekta jokios pažangos sprendžiant konfliktus Padnestrėje ir Pietų Kaukaze, kad nematyti jokio realaus padėties Čečėnijoje pagerėjimo ir jokio Rusijos noro veikti siekiant tikro demokratizavimo proceso Baltarusijoje;
Dialogas žmogaus teisių klausimais
12.
pripažįsta įvairių vykstančių dialogų, skirtų pagerinti ES ir Rusijos bendradarbiavimą ir partnerystę, svarbą ir ypač pabrėžia poreikį pradėti veiksmingą dialogą žmogaus teisių klausimais;
13.
taip pat ragina Rusijos Vyriausybę, atsižvelgiant į tai, prisidėti intensyvinant ES ir Rusijos konsultacijas dėl žmogaus teisių, kaip svarbią ES ir Rusijos partnerystės dalį, ir leisti laisvai veikti vidaus ir tarptautinėms žmogaus teisių organizacijoms bei kitoms nevyriausybinėms organizacijoms;
14.
atkreipia dėmesį į pirmininkavusios Austrijos deklaraciją dėl 2006 m. kovo mėn. įvykusios ES ir Rusijos konsultacijos dėl žmogaus teisių išvadas; džiaugiasi pirmininkavusios Austrijos sprendimu pradėti dingimų ir kankinimų atvejų Čečėnijoje tyrimus;
15.
ragina Rusijos Federaciją, kaip Europos Tarybos narę, pagerinti kalinamųjų sąlygas ir panaikinti kliūtis, kurias patiria advokatai siekdami patekti pas kai kuriuos iš jų; atkreipia dėmesį, kad pagal Rusijos baudžiamąjį kodeksą sulaikytieji turėtų būti kalinami netoli jų nuolatinės gyvenamosios vietos arba tos vietos, kurioje vyko teismo procesas, ir primena p. Chodorkovskij ir p. Lebedev atvejus;
16.
ragina partneres, pasibaigus Partnerystės ir bendradarbiavimo susitarimo (PBS) galiojimui, sustiprinti dialogą žmogaus teisių klausimais naujame susitarime numatant aiškios struktūros ir skaidresnes priemones siekiant pažangos kuriant bendrą žmogaus teisių politiką;
17.
tikisi, kad dabartinė PBS redakcija, kurios galiojimas baigiasi 2007 m. ir kurioje taip pat didžiausias dėmesys skiriamas žmogaus teisėms ir piliečių laisvėms, tams pagrindu naujam PBS, ir džiaugiasi susitarimu, kuris buvo pasiektas vadovų susitikime, kad dabartinė PBS galios tol, kol įsigalios naujasis susitarimas;
18.
ragina Rusijos Vyriausybę gerbti savo, kaip Didžiojo aštuoneto šalių grupės ir Europos Tarybos Ministrų komiteto pirmininkės, pareigą pasiekti apčiuopiamų rezultatų toliau plėtojant skaidrią prekybą ir patikimus ekonominius ryšius bei kuriant stabilumą, saugumą, demokratiją ir pagarbą žmogaus teisėms;
o
o o
19.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Rusijos Federacijos Prezidentui ir Parlamento pirmininkui, ESBO ir Europos Tarybai.
