4.7.2011 B7-0451/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl pasirengimo Rusijos Valstybės Dūmos rinkimams, kurie vyks gruodžio mėnesį
Charles Tannock
,
Ryszard Czarnecki
,
Ryszard Antoni Legutko
,
Tomasz Piotr Poręba
,
Tadeusz Cymański
,
Michał Tomasz Kamiński
,
Marek Henryk Migalski
,
Janusz Wojciechowski
ECR frakcijos vardu
PE465.741v01-00 B7‑0451/2011 Europos Parlamento rezoliucija dėl pasirengimo Rusijos Valstybės Dūmos rinkimams, kurie vyks gruodžio mėnesį
Europos Parlamentas ,
– atsižvelgdamas į ankstesnius savo pranešimus ir rezoliucijas dėl Rusijos ir dėl ES ir Rusijos santykių, ypač į savo 2011 m. vasario 17 d. rezoliuciją dėl įstatymo viršenybės Rusijoje, 2010 m. birželio 17 d. rezoliuciją dėl ES ir Rusijos aukščiausiojo lygio susitikimo, 2009 m. lapkričio 12 d. rezoliuciją dėl pasirengimo 2009 m. lapkričio 18 d. ES ir Rusijos aukščiausiojo lygio susitikimui Stokholme, 2009 m. rugsėjo 17 d. rezoliuciją dėl žmogaus teisių gynėjų nužudymo atvejų Rusijoje ir 2009 m. rugsėjo 17 d. rezoliuciją dėl energetinio saugumo išorės aspektų bei rezoliuciją dėl ES ir Rusijos aukščiausiojo lygio susitikimo Nižnij Novgorode,
– atsižvelgdamas į galiojantį Europos Bendrijų bei jų valstybių narių ir Rusijos Federacijos partnerystės ir bendradarbiavimo susitarimą bei vykstančias derybas dėl naujojo ES ir Rusijos susitarimo,
– atsižvelgdamas į Partnerystę siekiant modernizavimo, kuri buvo inicijuota 2010 m. gegužę Rostove prie Dono vykusio ES ir Rusijos aukščiausiojo lygio susitikimo metu bei Rusijos vadovybės įsipareigojimą laikytis teisinės valstybės principų, kaip pagrindo modernizuojant Rusiją,
– atsižvelgdamas į ES ir Rusijos konsultacijas žmogaus teisių klausimais,
– atsižvelgdamas į birželio 22 d. Rusijos Teisingumo ministerijos sprendimą atmesti prašymą dėl oficialios Liaudies laisvės partijos (PARNAS) registracijos, kas užkerta kelią šiai partijai dalyvauti rinkimuose,
– kadangi 2011 m. balandžio 12 d. Europos Žmogaus Teisių Teismas kritiškai įvertino pernelyg sudėtingą politinių partijų registravimo tvarką Rusijoje,
– atsižvelgdamas į vyriausiosios įgaliotinės Catherine Ashton spaudos atstovės 2011 m. birželio 22 d. pareiškimą dėl partijų registravimo tvarkos Rusijoje,
– atsižvelgdamas į ES ir Rusijos aukščiausiojo lygio susitikimo, vykusio 2011 m. birželio 9 ir 10 d. Nižnij Novgorode, išvadas,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Europos Sąjunga ir toliau įsipareigoja dar labiau gilinti ir plėtoti ES ir Rusijos santykius, laikantis Partnerystėje siekiant modernizavimo nustatytų principų, grindžiamų tvirtu įsipareigojimu laikytis demokratinių principų, gerbti pagrindines ir žmogaus teises bei laikytis teisinės valstybės principų,
B. kadangi Rusija, kaip Europos Tarybos, Europos saugumo ir bendradarbiavimo organizacijos (ESBO) narė ir viena iš JT deklaracijas pasirašiusių šalių, įsipareigojusi saugoti ir skatinti žmogaus teises, pagrindines laisves ir teisinės valstybės principus,
C. kadangi keli pastaraisiais metais vykę teismo procesai sukėlė abejonių Rusijos Federacijos teisminių institucijų nešališkumu ir nepriklausomumu,
D. kadangi Demokratinių institucijų ir žmogaus teisių biuro (ODIHR) stebėtojai lankėsi Rusijoje 2003 m. vykusių rinkimų į Parlamentą metu ir pateikė rekomendaciją, kad standartinė ESBO misija turėtų būti pradėta prieš šešias savaites iki rinkimų pradžios ir apimti 60 ilgalaikių bei 400 trumpalaikių stebėtojų,
E. kadangi 2011 m. kovą vykusių regionų valdžios rinkimuose buvo pastebėta nemažai stambaus masto pažeidimų,
F. kadangi aukšti Europos Parlamento ir kitų ES institucijų pareigūnai ne kartą kritikavo Rusiją dėl dažnai pasitaikančių rimtų demokratijos standartų bei žmogaus teisių pažeidimų ir nesugebėjimo užtikrinti įstatymų viršenybę,
G. kadangi 2011 m. birželį šimtai žmonių Maskvoje A.Puškino vardo skvere dalyvavo protesto akcijoje prieš valdžios atsisakymą įregistruoti naują politinę partiją,
H. kadangi teisės į susirinkimų laisvę rėmėjai, kaip pvz. kampanijos „Strategija 31“ aktyvistai kenčia nuo vykdomų kratų ir iškeltų baudžiamųjų bylų,
1. pabrėžia, kad būsimasis ES ir Rusijos santykių plėtojimas turi būti susijęs su pastangomis stiprinti demokratiją, teisinę valstybę ir pagrindinių teisių paisymu Rusijoje;
2. itin apgailestauja, kad Rusija atsisakė įregistruoti Liaudies laisvės partiją, nes tuo labai pažeidžiami politinio pliuralizmo ir susirinkimų laisvės principai, kurie yra būtini tikros demokratijos elementai;
3. pastebi, kad pastaraisiais metais nebuvo įregistruota nei viena nauja politinė partija; išreiškia savo nusivylimą dėl to, kad Liaudies laisvės partija (PARNAS) yra devintoji politinė partija, kurią remiantis įvairiais pretekstais buvo atsisakyta oficialiai užregistruoti;
4. ragina Rusijos valdžios institucijas nedaryti jokio spaudimo kandidatams ar potencialiems kandidatams arba kokiu nors kitu būdu netrukdyti laisviems demokratiniams procesams; ragina Rusijos valdžios institucijas užtikrinti, kad visos politinės jėgos galėtų dalyvauti gruodžio rinkimuose į Valstybės Dūmą vienodomis sąlygomis ir, kad galėtų surengti konkurencingą, laisvą ir sąžiningą rinkimų kampaniją, turėdamos lygias galimybes patekti į žiniasklaidą be nereikalingo valstybinių institucijų kišimosi;
5. reiškia ypatingą susirūpinimą dėl teisinės valstybės principų Rusijoje ir akivaizdžių teisminės sistemos trūkumų šalyje; tačiau tikisi, kad pasinaudojus galima teismo sprendimo apskundimo procedūra, opozicinės partijos galėtų dalyvauti rinkiminėje kampanijoje; dar kartą išreiškia rūpestį dėl daugelio teisminės sistemos trūkumų Rusijoje ir ragina Rusijos valdžios institucijas pradėti teismų ir administracinę reformas, stiprinti teisinę valstybę Rusijoje ir nutraukti politinį kišimąsi į teismų darbą;
6. pabrėžia, kad Valstybės Dūmos rinkimai turėtų būti laisvi, sąžiningi ir paremti Europos Tarybos ir ESBO nustatytais rinkimų standartais; atkreipia dėmesį kad politinių partijų ir kandidatų sąrašų registravimo procedūra pasirodė nepagrįstai sudėtinga, taigi ji yra kliūtis laisviems ir sąžiningiems rinkimams;
7. primygtinai ragina Rusijos valdžios institucijas leisti ESBO ir Europos Tarybai vykdyti ilgalaikį rinkimų stebėjimą ankstyviausiame etape ir ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai primygtinai siekti, kad šiuo tikslu būtų surengta papildoma ES misija;
8. atkreipia dėmesį į ministro pirmininko Vladimiro Putino prieš rinkimus gruodį įkurtą Visos Rusijos liaudies frontą;
9. pastebi, kad perėmus Rusijoje valdžią Vladimirui Putinui nei vieni rinkimai Vakarų stebėtojų nebuvo pripažinti laisvais ir demokratiškais;
10. ragina Rusijos valdžios institucijas kaip galima greičiau susitarti dėl ODIHR rinkimų stebėjimo misijos pavidalo ir visų sąlygų bei gerokai prieš rinkimų pradžią išsiųsti oficialų pakvietimą;
11. ragina Europos Tarybą apsvarstyti ar paskutinis sprendimas, ribojantis susirinkimų ir politinių pažiūrų reiškimo laisvę dera su Rusijos įsipareigojimais bei išnagrinėti, ar teisės aktai ir jų praktinis įgyvendinimas atitinka Europos Tarybos standartus; primena, kad Europos Tarybos parlamentinė asamblėja turi teisę nepatvirtinti mandatų parlamentarams, kurie buvo išrinkti rinkimų, neatitinkančių Europos standartų, metu;
12. nurodo, kad Rusija kaip Europos Tarybos narys įsipareigojo visapusiškai laikytis Europos standartų demokratijos, pagrindinių ir žmogaus teisių bei teisinės valstybės atžvilgiu; todėl ragina Rusijos valdžios institucijas laikytis visų Europos žmogaus teisių teismo sprendimų;
13. pabrėžia, kad sistemingas Rusijos nesugebėjimas laikytis demokratijos principų, įstatymų viršenybės bei pagrindinių teisių privalo būti atspindėtas derybinėje Europos Sąjungos pozicijoje dirbant prie naujo Partnerystės ir bendradarbiavimo susitarimo; pakartoja savo paramą visapusiškiems, teisiškai privalomiems susitarimams kuriais būtų apimami politiniai, ekonominiai ir socialiniai klausimai iš visų sričių, susijusių su demokratija, įstatymų viršenybe ir pagarba žmogaus teisėms, o ypač pagrindinėms teisėms su sąlyga, kad Rusija yra pasirengusi imtis žingsnių stiprinant įstatymų viršenybę ir pagarbą žmogaus teisėms;
14. ragina Rusiją imtis konkrečių veiksmų gerinant žmogaus teisių padėtį ir apsaugoti žurnalistus, žmogaus teisių aktyvistus, mažumas ir opozicijos atstovus nuo smurto ir bauginimų; pabrėžia, kad ES ir Rusijos santykių stiprinimas ir sėkmingas Partnerystės siekiant modernizavimo įgyvendinimas priklauso nuo Rusijos pagarbos pagrindiniams demokratijos principams, įstatymų viršenybei, žmogaus teisėms ir žiniasklaidos laisvei;
15. ragina Tarybos ir Komisijos pirmininkus bei Vyriausiąją įgaliotinę ir toliau stebėti tokius atvejus bei ateinančiais mėnesiais kelti šiuos klausimus įvairiais pavidalais bei įvairiuose posėdžiuose su Rusijos atstovais, o vykdant derybas dėl naujo susitarimo su Rusija laikytis atsargumo;
16. paveda Pirmininkui perduoti šią rezoliuciją Tarybai, Komisijai, Rusijos Federacijos vyriausybei ir parlamentui, Europos Tarybai bei Europos saugumo ir bendradarbiavimo organizacijai.
