J. Sampaio: ES turi vertinti kultūrų įvairovę
Užsienio ryšiai
2008-10-22 - 16:36
Netiesa, kad kultūros iš principo nesuderinamos, o civilizacijų konfliktas – neišvengiamas. Iš tiesų absoliuti dauguma žmonių nepritaria ekstremizmui ir gerbia kultūrų bei religijų įvairovę. Taip trečiadienį Europos Parlamente kalbėjo Jungtinių Tautų Civilizacijų aljanso atstovas, buvęs Portugalijos prezidentas Jorge Sampaio.
JTO Civilizacijų aljansas remia daugybę projektų, skirtų plėtoti tautų kultūrų, religijų ir bendruomenių dialogą. Jo vadovas J. Sampaio atvyko į Europos Parlamentą pagal Kultūrų dialogo metų programą. Savo kalbos pradžioje svečias perskaitė Jungtinių Tautų generalinio sekretoriaus Ban Ki-moon sveikinimą. Jame pažymima, jog būtent Europoje sėkmingas kultūrų dialogas leido žmonijai žengti pirmyn, pasiekti susitaikymą ir užmegzti veiksmingą tautų bendradarbiavimą.
Kalbėdamas EP plenarinėje sesijoje J. Sampaio daug dėmesio skyrė musulmonų padėčiai Europoje. Jo manymu, tikroji problema yra ne islamo ir Vakarų priešprieša, o nepakankama musulmonų integracija ES šalyse. „Visi piliečiai turi jaustis lygūs“, – teigė prelegentas ir ragino imtis atitinkamų veiksmų Europos, šalių bei vietos lygmenimis.
Atkreipęs dėmesį į sustiprėjusį visuomenės supriešinimą, J. Sampaio ragino pasitekti švietimą tam, kad pasikeistų atskirtų bendruomenių mąstymas ir susikurtų demokratinio kultūrų įvairovės valdymo tradicija. Europos Sąjungoje tai reiškia kolektyvinės tapatybės stiprinimą, teigė prelegentas ir pridūrė: „Kad Europos tapatybė sustiprėtų, ji turi prisitaikyti prie įvairaus kultūrinio paveldo.“ J. Sampaio nuomone, kultūrų įvairovė neatskiriama nuo pagarbos žmogaus teisėms, lygių galimybių, ekonominio solidarumo ir visuomenės darnos.
Pristatydamas prelegentą, EP pirmininkas Hans-Gert Pöttering pagyrė svečią už jo pastangas skatinant kultūrų dialogą, taip pat p aragino imtis praktinių šios srities žingsnių. Vienas tokių – Europos Parlamento paskelbti Kultūrų dialogo metai ir jiems skirti renginiai. Šiemet Parlamente jau lankėsi Sirijos didysis muftijus, lapkritį numatytas Jungtinės Karalystės vyriausiojo rabino vizitas, o gruodį į EP turėtų atvykti Tibeto budistų dvasinis lyderis Dalai Lama.
Prelegento pasisakymas: 2008-10-22 20081021IPR40244 JTO Civilizacijų aljansas audio, 22:56
LT
1
LINK
http://www.unaoc.org/content/view/39/73/lang.english/
LT
2
MULTIMEDIA
20081022MLT40400.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
