EP pirmininkas Ž. Borelis: „Šiandienos Europai reikia naujų tikslų“
Europos ateitis/Europos integracija
2006-05-31 - 13:33
EP pirmininkas Ž. Borelis Frankfurte prie Oderio
Per viešą diskusiją Frankfurte prie Oderio Europos Parlamento pirmininkas Žozepas Borelis (Josep Borrell) aistringai kvietė stengtis įgyvendinti „naują Europos svajonę“. Europiniame Viadrinos universitete surengtoje diskusijoje „Europos tikslai – Europos sienos“, subūrusioje per 250 visuomenės narių, greta Ž. Borelio dalyvavo universiteto rektorė Gezinė Švan, Lenkijos EP narys Janušas Levandovskis ir Vokietijos Europos reikalų ministras Giunteris Glozeris.
Ž. Borelis teigė, jog Europa išgyvena krizę. „Ją rodo ne ES veikimas, bet žmonių požiūris į Europą. Ši krizė kaupėsi šešerius metus nuo Nicos sutarties sudarymo“, – kalbėjo EP pirmininkas. Jo nuomone, neigiamas prancūzų ir olandų balsavimas referendume dėl konstitucijos nebuvo dabartinės krizės priežastis, bet veikiau priešingai – Nicos sutarties sužadintos ir teberusenančios krizės padarinys. Pasak Ž. Borelio, „visuomenė nežvelgia [į Europą kaip] į politiškai tvirtą projektą“. Jo nuomone, šiandien – kai jau įgyvendinta pagrindinė svajonė užtikrinti taiką tarp Europos valstybių – reikia naujų tikslų ir troškimo juos įgyvendinti. „Europa yra mūsų siekis, viltis gyventi taikiai, užtikrinti ekonominę pažangą ir socialinį teisingumą. Tai drąsus projektas“, – teigė Ž. Borelis ir pridūrė, kad tokia Europa galėtų tapti pavyzdžiu pasauliui. „Tik Europa gali formuoti pasaulį teisingai ir darniai“, – sakė EP pirmininkas. Pasak jo, Europa privalo suvokti šią atsakomybę, nes „jei to nepadarysime mes, nepadarys niekas“.
Europinio Viadrinos universiteto rektorė Gezinė Švan (Gesine Schwan) sakė, kad žmonės ypač tikisi ES atsakymų į svarbius globalizuoto pasaulio iššūkius. Vienas iš atsakymų galėtų būti bendra ekonominė politika, kuri pasiūlytų paramą pralaimintiems globalizacijos procese. G. Švan taip pat ragino visuomenę būti aktyvesnę: „Europa negali būti geresnė nei jos piliečiai. Kiekvieno pareiga ką nors nuveikti dėl Europos“.
Pasak EP nario Janušo Levandovskio (Janusz Lewandowski), yra daug teigiamų dalykų: „Europa yra geresnė nei manoma“. Kaip pavyzdžius europarlamentaras pateikė sėkmingus kompromisus dėl Paslaugų direktyvos ir ES biudžeto. Kita vertus, „Europa išgyvena pasitikėjimo krizę“, tačiau „nėra lengvų sprendimų jai įveikti“, sakė J. Levandovskis. Jis labai apgailestavo, kad daugelis šalių ir žmonių Europą suvokia kaip nulinės sumos lošimą – visa, ką išlošia vieni, pralošia kiti. „Bet tai nėra tiesa, nes Europoje visi gali būti laimėtojai“, – teigė J. Levandovskis.
Kitų diskusijos dalyvių nuomone, ES nesirūpina tam tikrais svarbiais klausimais, pavyzdžiui, nenuosekliai įgyvendina taikos politiką. „Pastaruoju metu virš Europos nematyti taikos balandžių“, – sakė vienas iš jų. Kitas universiteto studentas kritikavo viešos informacijos ir diskusijų apie ES misiją Konge stygių.
Vokietijos Europos reikalų ministras Giunteris Glozeris (Günter Gloser) užsiminė, kad Europa kaip taikaus ir demokratinio elgesio modelis buvo ir tebėra labai reikšminga Vidurio ir Rytų Europos šalims. Pasak jo, „narystės ES perspektyva buvo teisinga ir svarbi“, ypač Bulgarijai ir Rumunijai. Pažadėtoji narystė padėjo šioms šalims stabilizuotis. Tačiau kurias šalis ir kiek jų ES galėtų sėkmingai priimti? Kaip pavyzdžius G. Glozeris pateikė Ukrainą ir Baltarusiją: „Kyla klausimas, ką ES gali pasiūlyti šioms šalims, kad padėtų joms žengti demokratijos ir konstitucinio teisėtumo link?”
Vis dėlto keli diskusijos dalyviai pareiškė, jog daugeliui žmonių Europa atrodo labai tolima. „Žiojėja didžiulė praraja tarp Europos politikos formuotojų ir žmonių, savo kailiu patiriančių šią politiką“, – pastebėjo vienas dalyvis. Kitas studentas manė, jog „skaidrumo trūksta“ net pačioje ES, tuo tarpu dar kitas paragino suteikti „daugiau galių ir įtakos Europos Parlamentui“.
Pasitelkęs šiuos troškimus, taip pat pageidavimus dėl „labiau socialios Europos“, pirmininkas Ž. Borelis aistringai paragino labiau įsipareigoti Europai politiškai: „Nereikia manyti, jog kažkas nukris mums iš dangaus vien todėl, kad to norime. Dirbkime šia linkme, svarstykime, siūlykime – tuomet politikai galės tai įgyvendinti“.
20060529STO08524
LT
1
PHOTO
20060529PHT08526.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
