2008 m. kovo 10-13 d. EP plenarinė sesija Strasbūre 2008 m. kovo 10-13 d. EP plenarinė sesija Strasbūre
Plenarinės sesijos Strasbūre metu bus švenčiamas Europos Parlamento 50-metis. Sesijoje pus aptartas pasirengimas Europos vadovų susitikimui, aviacijos sauga, BŽŪP reforma bei ES vaidmuo Irake. Iškilmingo posėdžio metu į europarlamentarus kreipsis Estijos prezidentas Toomas Hendrik Ilves.
Pirmadienį, kovo 10 d., 17 val. sesija prasidės EP pirmininko pareiškimu dėl padėties Gazos ruože. Vėliau deputatai aptars Čekijos ir JAV vedamas derybas dėl vizų režimo panaikinimo, taip pat duomenų apsaugą ir vartotojų teises. Vėliau Parlamentas apsvarstys civilinės aviacijos saugos taisykles, taip pat Europos transporto politiką energetikos ir aplinkosaugos kontekste (balsavimas antradienį). Antradienį, kovo 11 d., 9 val. posėdis prasidės 2009 m. Europos Komisijos politikos strategijos svarstymu. Po to deputatai aptars Europos inovacijų ir technologijų instituto steigimą. Vidurdienį iškilmingą kalbą pasakys Estijos prezidentas Toomas Hendrik Ilves. 15 val. deputatai skirs dėmesio bendrosios žemės ūkio politikos padėčiai ir pieno kvotoms, o vėlai vakare – kaimo moterų padėčiai ir biodujų gamybos perspektyvoms (dėl visų šių klausimų bus balsuojama trečiadienį). Trečiadienį, kovo 12 d., rytą Parlamentas aptars pasirengimą kovo 13-14 d. Briuselyje vyksiančiam Europos Vadovų Tarybos susitikimui. 15 val. bus surengtas iškilmingas posėdis, skirtas Europos Parlamentinės Asamblėjos penkiasdešimtmečiui. Po to deputatai aptars ES vaidmenį Irake ir Europos ginklų eksporto kodeksą. Vėlai vakare bus svarstomas vyresniųjų gyvenimo kokybės gerinimas informacinių technologijų dėka, taip pat dyzelino ir benzino apmokestinimas, energijos vartojimo efektyvumo fondas bei kalinamų moterų padėtis (dėl visų klausimų bus balsuojama ketvirtadienį). Ketvirtadienį, kovo 13 d., 10 val. Parlamentas svarstys D. Budreikaitės ataskaitą apie naujųjų ES narių dalyvavimą teikiant ES paramą besivystančioms šalims, taip pat aptars lyčių lygybės skatinimą besivystančiose šalyse. Po pietų vyks diskusijos apie žmogaus teisių pažeidimus Afganistane bei Armėnijoje. Sesijoje numatoma balsuoti dėl rezoliucijos apie padėtį Rusijoje po prezidento rinkimų. Sesijos savaitę Parlamento rūmuose Strasbūre taip pat vyks grupė renginių, skirtų Baltarusijos nepriklausomybės paskelbimo devyniasdešimtmečiui, dalyvaujant Baltarusijos opozicijos atstovams.
20080307INS23372 Spaudos tarnybos pranešimai Plenarinės sesijos darbotvarkė Tiesioginė sesijos transliacija