Lietuvos žurnalistai pretenduoja gauti Europos Parlamento žurnalistikos premiją
Institucijos
Lietuva
2009-06-12 - 10:55
Šių metų spalį bus įteikta antroji Europos Parlamento žurnalistikos premija, atiteksianti Europos temas gvildenusiems ir piliečiams ES vingrybėse susivokti padėjusiems žurnalistams. Pirminę atranką Lietuvoje įveikė dvi radijo ir spaudos žurnalistės, kurios dėl premijos kovos su žurnalistais iš kitų ES šalių.
Pernai įsteigta EP žurnalistikos premija teikiama spaudos, televizijos, radijo ir interneto žiniasklaidos kategorijose. Kiekvienos iš jų laimėtojas gaus 5000 eurų. Paraiškas buvo galima teikti nuo 2009 m. sausio 15 d. iki kovo 31 d. Žurnalistų darbai turėjo būti išplatinti ar transliuoti nuo 2008 m. gegužės 1 d. iki 2009 m. kovo 31 d.
Pirminę atranką Lietuvoje radijo kategorijoje laimėjo radijo stoties „FM 99” žurnalistės Vilijos Ramanauskienės reportažas apie Rusijos ir Ukrainos konfliktą dėl dujų, o spaudos kategorijoje – „Lietuvos žinių” žurnalistės Valdonės Savulionytės straipsnis apie energetikos saugumą. Lietuvos darbus vertino Lietuvos žurnalistų sąjungos sudaryta nepriklausoma komisija. Antrajame etape nacionalinius laureatus vertins europinė komisija, sudaryta iš trijų europarlamentarų ir šešių žurnalistikos atstovų.
Radijo kategorijoje laimėjusi V. Ramanauskienė parengė laidą apie 2009 m. sausio mėn. kilusį dujų konfliktą tarp Rusijos ir Ukrainos, kai keletas Europos šalių liko be dujų. Žurnalistė pristatė skirtingus ginčo dalyvių požiūrius ir argumentus, kurie buvo išsakyti susitikimo Europos Parlamente metu. Laidoje savo nuomones dėl konflikto, jo priežasčių ir sureguliavimo būdų taip pat pateikia skirtingoms frakcijoms priklausantys europarlamentarai iš Lietuvos. Žiuri pažymėjo, kad laidoje nagrinėjama tema aktuali visai Europai, o skirtingi požiūriai bei nuomonė „iš gatvės” pagyvino reportažą. Be to, laidos pabaigoje pateikiamos aiškios išvados ir apibendrinimas.
Energetikos tema taip pat gvildenama Valdonės Savulionytės straipsnyje „ES dėl energetinio saugumo susikibs už rankų”. Žurnalistė rašo apie ES pastangas siekti energetinio saugumo, konkurentiškumo ir tvarumo. Žiuri nuomone, nedidelės apimties straipsnis parašytas aiškiu stiliumi ir įdomiai iliustruotas statistine informacija, kuri lengvai suprantama.
EP žurnalistikos premijos laureatai paaiškės rugsėjį. Į premijos įteikimo ceremoniją Briuselyje bus pakviesti visi nacionaliniai laureatai. 2008 metų EP žurnalistikos premija atiteko žurnalistams iš Jungtinės Karalystės, Danijos, Rumunijos, Austrijos, Vokietijos ir Suomijos.
20090520IPR56203
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
