KLAUSIMAS ŽODŽIU SU DEBATAIS O-0093/06
pagal 108 Darbo tvarkos taisyklių straipsnį
pateikė
Enrique Barón Crespo
Tarptautinės prekybos komiteto vardu
Komisijai
Tema: "BLS plius" lengvatų teikimas
Pagal savo dabartinę bendrąją lengvatų sistemą (BLS) ES remia besivystančias šalis, leisdama jų prekėms lengviau patekti į ES rinkas. 2005 m. birželio 27 d. Tarybos reglamentu (EB) Nr. 980/2005 patvirtinta nauja ES bendroji lengvatų sistema, kuri galios iki 2008 m. pabaigos. Šiame reglamente taip pat numatyta speciali tvaraus vystymosi ir gero valdymo skatinamoji priemonė (vadinamoji „BLS plius“), suteikianti papildomos naudos šalims, kurios laikosi tam tikrų tarptautinių žmogaus ir darbuotojų teisių, aplinkos apsaugos, kovos su narkotikais ir gero valdymo standartų. Naudą gaunančios šalys, be kita ko, įsipareigoja ratifikuoti Jungtinių Tautų Tarptautinės darbo organizacijos (JT / TDO) konvencijas ir laikytis jose nustatytų standartų
Komisija 2005 m. gruodžio 21 d. sprendimu nusprendė suteikti specialių lengvatų penkiolikai valstybių. Manoma, kad kai kurios iš jų ne visada laikosi JT / TDO konvencijose išdėstytų principų, visų pirma susijusių su asociacijų laisve, kolektyvinėmis derybomis, nediskriminavimu darbe ir vaikų bei priverstinio darbo panaikinimu.
Ar Komisija galėtų pranešti Europos Parlamentui apie TDO konvencijų įgyvendinimo veiksmingumą „BLS plius“ lengvatas gaunančiose šalyse?
Kaip Komisija ketina stebėti ir kontroliuoti, kaip „BLS plius“ lengvatas gaunančios šalys įgyvendina JT / TDO konvencijas? Kaip atsižvelgiama į lengvatas gaunančių šalių poziciją stebėjimo ir kontrolės proceso metu?
Ar, remiantis atitinkamų stebėsenos tarnybų išvadomis, kuriose nors iš šiuo metu „BLS plius“ lengvatas gaunančių šalių buvo rasta rimtų ir sistemingų III priedo A dalyje išvardytose konvencijose nustatytų principų pažeidimų, dėl kurių pagal Tarybos reglamento (EB) Nr. 980/2005 16 straipsnį būtų galima laikinai panaikinti lengvatas?
OL L 169, 2005 6 30, p. 1.