17.11.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Thierry Cornillet, Philippe Morillon, Renate Weber, Marios Matsakis, Fiona Hall ir Frédérique Ries
ALDE frakcijos vardu
dėl padėties blogėjimo Kongo Demokratinės Respublikos rytinėje dalyje
Europos Parlamento rezoliucija dėl padėties blogėjimo Kongo Demokratinės Respublikos rytinėje dalyje
Europos Parlamentas ,
–
atsižvelgdamas į 2008 m. spalio 23 d. rezoliuciją dėl Kongo Demokratinės Respublikos: Konfliktai Kongo Demokratinės Respublikos rytų pasienio zonoje,
–
atsižvelgdamas į savo 2008 m. vasario 21 d. rezoliuciją dėl Šiaurės Kivu provincijos,
–
atsižvelgdamas į savo 2008 m. sausio 17 d. rezoliuciją dėl padėties Kongo Demokratinėje Respublikoje ir žaginimų kaip karo nusikaltimų ir į savo ankstesnes rezoliucijas dėl žmogau teisių pažeidimo Kongo Demokratinėje Respublikoje (KDR),
–
atsižvelgdamas į 2007 m. lapkričio 22 d. AKR ir ES bendros parlamentinės asamblėjos rezoliuciją dėl padėties Kongo Demokratinėje Respublikoje, ypač jos rytinėje dalyje, ir į jos poveikį regionui,
–
atsižvelgdamas į savo 2007 m. lapkričio 15 d. rezoliuciją dėl Europos Sąjungos atsako į pažeidžiamumą besivystančiose šalyse,
–
atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui bei Regionų komitetui „ES atsakas į pažeidžiamumą –veiksmai sudėtingomis sąlygomis skatinant darnų vystymąsi, stabilumą ir taiką“ COM(2007)0643) ir į pridedamą Komisijos tarnybų darbo dokumentą (SEC(2007)1417),
–
atsižvelgdamas į 2005 m. spalio 24 d. Jungtinių Tautų generalinės asamblėjos rezoliuciją dėl 2005 m. pasaulio viršūnių susitikimo rezultatų, ypač į jos 138 ir 140 dalis dėl atsakomybės ginti savo gyventojus,
–
atsižvelgdamas į 2008 m. spalio 10 d. Tarybos pranešimą dėl padėties KDR rytinėje dalyje,
–
atsižvelgdamas į 2008 m. lapkričio 10 ir 11 d. Tarybos išvadas dėl KDR ,
–
atsižvelgdamas į Pietinės Afrikos dalies vystymosi bendrijos viršūnių susitikimo išvadas dėl pasirengimo „prireikus“ siųsti taikos palaikymo pajėgas į Šiaurės Kivu provinciją,
–
atsižvelgdamas į 2007 m. gruodžio 18 d. pasirašytą Europos konsensusą dėl humanitarinės pagalbos,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi susirėmimai tarp Kongo armijos, nušalinto generolo Laurento Nkundos vadovaujamų sukilėlių grupuočių, Ruandos demokratinių išlaisvinimo pajėgų (angl. FDLR) kovotojų susirėmimų ir Ugandos Viešpaties pasipriešinimo armijos (angl. LRA) stiprėja ir dėl to labai kenčia Šiaurės Kivu gyventojai,
B.
atsižvelgdamas į JT pasiuntinio, buvusio Nigerijos prezidento, Oluseguno Obasanjo 2008 m. lapkričio 16 d. sekmadienio misiją ir į jo su sukilėlių vadovu Laurentu Nkunda pasiektą susitarimą dėl trišalio komiteto, skirto stebėti armijos ir sukilėlių paliaubas, įsteigimo ir į tai, kad jam nedelsiant reikia susijusių valstybių valdžios institucijų paramos, jog O. Obasanjo galėtų įgyvendinti šį susitarimą,
C.
kadangi 2008 m. rugpjūčio 23 d. generolo Laurento Nkundos rėmėjams atnaujinus kovą 252 000 žmonių buvo priversti bėgti (per pastarąsias kelias dienas jų pabėgo100 000), o per susirėmimus nukentėjo daug civilių,
D.
kadangi tuoj po Nairobyje 2008 m. lapkričio 11 d. vykusio regiono viršūnių susitikimo dėl suderėto sprendimo dėl krizės KDR rytinėje dalyje vėl prasidėjo vyriausybinių pajėgų ir sukilėlių susirėmimai,
E.
atsižvelgdamas į Kongo parlamento 2008 m spalio 29 d. priimtą krizės įveikimo planą, kuriame siūlomas diplomatinis ir politinis sprendimas,
F.
kadangi 2008 m. lapkričio 11 d. JT Saugumo taryba dar kartą svarstė padėtį KDR rytinėje dalyje ir atsisakė sustiprinti Jungtinių Tautų misijos Kongo Demokratinėje Respublikoje pajėgas ir papildomai siųsti 3 000 Jungtinių Tautų karių,
G.
atsižvelgdamas į pavojų dėl tarptautinio konflikto aspekto, kuris kyla dėl Angolos ir Zimbabvės siunčiamų pajėgų remti KDR vyriausybę ir Ruandos pajėgų remti Laurentą Nkundą,
H.
kadangi humanitarinės organizacijos šiuo metu rūpinasi 200 000 pabėgėlių, esančių stovyklose aplink Gomą, ir vertina, kad maždaug 1 mln. civilių slapstosi siekdami išvengti smurto,
I.
kadangi humanitarinės pagalbos darbuotojai pranešė, kad KDR rytinių provincijų gyventojai ir pabėgėliai silpsta, o besitęsiantis karas neleidžia pagalbą teikiantiems darbuotojams pasiekti teritorijos, kurioje būtina skubiai teikti maisto ir medicininę pagalbą,
J.
atsižvelgdamas į didėjančią epidemiją Šiaurės Kivu ir dėl to vis laibiau plintančią cholerą, raudoniuke ir kokliušą, kadangi didžiulis skaičius pabėgėlių gyvena laikinose vietose,
K.
kadangi FARDC kariai (Kongo armija) grobsto ir apiplėšinėja civilius gyventojus, ypač Kanyabayongos teritorijoje (į šiaurę nuo Rutshuru),
L.
kadangi KDR rytinėje dalyje įvairios ginkluotos grupuotės dideliu mastu pažeidinėjo žmogaus teisės, taip pat seksualiai smurtavo ir priverstinai samdė kariauti vaikus,
M.
kadangi nelegalus gamos išteklių eksploatavimas Kongo rytuose yra sukilėlių grupuočių finansavimo šaltinis, kuris prisideda prie regiono destabilizavimo,
1.
itin nerimauja dėl atsinaujinusių Kongo armijos ir atsigaunančios nereguliariosios kariuomenės kovų Šiaurės Kivu;
2.
išreiškia savo didelį susirūpinimą, kad šis karas gali įgauti regioninį mastą;
3.
pažymi, kad po kovų, dėl kurių didelė dalis gyventojų buvo priversti bėgti, humanitarinė padėtis Šiaurės Kivu yra chaotiška; džiaugiasi pagrindinių donorų (taip pat ECHO, valstybių narių) sprendimu didinti humanitarinę paramą nukentėjusiems civiliams gyventojams;
4.
atkreipia dėmesį į sunkumus, su kuriais susiduria humanitarinės organizacijos teikdamos humanitarinę pagalbą, atsižvelgiant į saugumo padėtį Šiaurės Kivu; ragina visas susijusias šalis užtikrinti prieigą prie pažeidžiamų gyventojų ir humanitarinės pagalbos darbuotojų saugumą, kad būtų galima tęsti humanitarinę veiklą; primena, kad svarbu, jog karinės priemonės ir pajėgos būtų naudojamos humanitarinėms operacijoms remti tik tikrai išskirtiniais atvejais ir kaip paskutinė išeitis;
5.
džiaugiasi ES iniciatyva dėl siūlymo naudoti oro pajėgas siekiant oro transportu pristatyti maistą tūkstančiams pabėgėlių, kurie dėl susirėmimų yra priversti badauti;
6.
ragina visas susijusias šalis laikytis paliaubų ir pabrėžia, kad reikia toliau dėti pastangas ir nutraukti užsienio ginkluotų grupuočių veiklą rytų KDR;
7.
dar karta patvirtina remiąs Jungtinių Tautų misiją Kongo Demokratinėje Respublikoje šiomis dramatinėmis sąlygomis, kada nepaisant misijos trūkumų, jos veikla yra gyvybiškai svarbi ir ragina imtis visų veiksmų, kad visiškai įvykdytų savo įgaliojimai bei naudotis karinėmis pajėgomis siekiant apsaugoti asmenis, kuriems kyla pavojus;
8.
prašo tarptautinės bendruomenės ir JT Saugumo tarybos sustiprinti Jungtinių Tautų misiją Kongo Demokratinėje Respublikoje ir suteikti jai tinkamus materialinius ir žmogiškuosius išteklius, kad ji galėtų įvykdyti savo įgaliojimus, kaip ji pati to prašė;
9.
ragina stiprinti ES, valstybių narių ir Jungtinių Tautų misijos Kongo Demokratinėje Respublikoje bendradarbiavimą;
10.
džiaugiasi, kad Komisijos nario L. Michelio iniciatyva 2007 m. lapkričio 7 d. Nairobyje vykusiame viršūnių susitikime dėl taikos ir stabilumo Didžiųjų ežerų regione dalyvavo KDR ir Ruandos prezidentai;
11.
prašo Tarybos atidžiai stebėti humanitarinės pagalbos ir saugumo padėties pokyčius rytų KDR siekiant tiksliau nustatyti įvairius veiksmų planus atsižvelgiant į aplinkybes;
12.
paveda Pirmininkui perduoti šią rezoliuciją Komisijai, ES valstybėms narėms, KDR ir Didžiųjų ežerų valstybių vyriausybėms, Afrikos Sąjungos institucijoms, Pietinės Afrikos dalies vystymosi bendrijai ir JT Generaliniams sekretoriui.
