P6_TA(2005)0468
PVM darbui imlioms paslaugoms
B6-0630/2005
Europos Parlamento rezoliucija dėl Direktyvos 1999/85/EB dėl sumažinto PVM tarifo darbui imlioms paslaugoms galiojimo pabaigos
Europos Parlamentas
, –
atsižvelgdamas į 1998 m. gruodžio 11-12 d. Europos Vadovų Tarybos išvadas, kuriose buvo reikalaujama, kad, siekdama skatinti užimtumą, Komisija leistų toms valstybėms narėms, kurios to nori, eksperimento tvarka taikyti sumažintą PVM tarifą darbui imlioms paslaugoms, kai nėra tarpvalstybinės konkurencijos,
–
atsižvelgdamas į 1999 m. spalio 22 d. Tarybos direktyvą 1999/85/EB, iš dalies keičiančią Direktyvą 77/388/EEB dėl galimybės eksperimento būdu taikyti sumažintą PVM tarifą darbui imlioms paslaugoms OL L 277, 1999 10 28, p. 34.
,
–
atsižvelgdamas į Komisijos pranešimą Tarybai ir Europos Parlamentui dėl galimybės eksperimento tvarka taikyti sumažintą PVM tarifą darbui imlioms paslaugoms ( KOM(2003)0309 ),
–
atsižvelgdamas į 2004 m. sausio 15 d. poziciją dėl pasiūlymo dėl Tarybos direktyvos, iš dalies keičiančios Direktyvą 77/388/EEB siekiant pratęsti galimybę eksperimento būdu taikyti sumažintą PVM tarifą darbui imlioms paslaugoms OL C 92 E, 2004 4 16, p. 382.
,
–
atsižvelgdamas į 2003 m. gruodžio 4 d. poziciją dėl pasiūlymo dėl Tarybos direktyvos, iš dalies keičiančios Direktyvą 77/388/EEB dėl sumažintų pridėtinės vertės mokesčio tarifų OL C 89 E, 2004 4 14, p. 138.
,
–
atsižvelgdamas į 2004 m. gruodžio 14 d. poziciją dėl pasiūlymo dėl Tarybos direktyvos, kuria dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo į ES iš dalies keičiama Direktyva 77/388/EEB OL C 226 E, 2005 9 15, p. 49.
,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi eksperimento taikyti sumažintą PVM tarifą laikas buvo griežtai ribojamas ir jis buvo taikomas tik teikiant paslaugas, aprašytas naujajame Direktyvos 77/388/EEB OL L 145, 1977 6 13, p. 1.
K priede, ir kadangi tų nuostatų galiojimas baigiasi 2005 m. gruodžio 31 dieną,
B.
kadangi Direktyvoje 1999/85/EB nustatyta, kad eksperimente dalyvaujančios valstybės narės turi nuodugniai įvertinti poveikį darbo vietų kūrimui ir veiksmingumui ir Komisijos prašoma pateikti bendrą vertinimo ataskaitą,
C.
kadangi ši sistema buvo laikinai taikoma 1999 m. ir jos tikslai buvo didinti užimtumą ir mažinti šešėlinės ekonomikos mastą; kadangi buvo aiškiai nurodyta, kad šios sistemos taikymas turėjo būti nutrauktas po trejų metų, ir kadangi po to jos taikymas vėl buvo pratęstas,
D.
kadangi Komisija taip pat pateikė pasiūlymą dėl Direktyvos, iš dalies keičiančios Direktyvą 77/388/EEB dėl nuostatų, susijusių su sumažintu PVM tarifu ( KOM(2003)0397 ), kuriuo siekiama valstybėms narėms suteikti vienodas galimybes taikyti sumažintus tarifus tam tikrose srityse ir racionalizuoti daugybę dabar kai kuriose valstybėse narėse taikomų išimčių, o šio pasiūlymo nagrinėjimas šiuo metu sustabdytas Taryboje,
E.
kadangi būtų sudėtinga staiga nebetaikyti priemonių, prie kurių įmonės jau įprato,
F.
kadangi valstybėms narėms turėtų būti sudaromos vienodos galimybės taikyti mažesnius PVM tarifus tam tikrose srityse ir vykdyti savo socialinę ir kultūros politiką pasitelkiant lanksčią netiesioginio apmokestinimo sistemą,
G.
kadangi sumažintų PVM tarifų taikymo nuostatos, grindžiamos laisvo pasirinkimo principu, yra neprivalomos ir nebūtinos ir neiškreipia tarpvalstybinės konkurencijos,
1.
ragina Tarybą pratęsti eksperimentą iki 2006 m. pabaigos, o Komisiją prašo iki to laiko pateikti aiškų, per visą eksperimento laikotarpį surinktais duomenimis pagrįstą įvertinimą; siūlo rengiant naują įvertinimą atsižvelgti į tai, kiek realiai sukurta ir panaikinta darbo vietų, bei į tai padėjusį pasiekti mechanizmą, kad būtų galima parengti išsamią ekonominio poveikio apžvalgą;
2.
mano, kad eksperimentas nebuvo taikomas užtektinai ilgai, jog būtų galima jį tiksliai įvertinti, ir kad 2003 m. pateiktas įvertinimas buvo parengtas naudojantis nepakankamais duomenimis;
3.
ragina atsižvelgti į nerimą keliančią padėtį, susidariusią dėl to, kad minėtų nuostatų galiojimas baigiasi ir bus nedelsiant imami taikyti standartiniai PVM tarifai, o dėl to gali padidėti kainos ir tai turės neigiamos įtakos kai kurių sektorių užimtumui, ragina Tarybą ir Komisiją imtis reikiamų priemonių, kad nuo 2006 m. sausio 1 d. būtų išvengta teisinio neapibrėžtumo;
4.
atsižvelgdamas į įvertinimą, pritaria tam, kad sektoriai, kurių rezultatai patenkinami, būtų įtraukiami į Direktyvos 77/388/EEB H priedą ir taip šios išimtys taptų nuolatinėmis, ir ragina Komisiją pateikti pasiūlymą, apimantį planą, kaip laipsniškai panaikinti išimtis tuose sektoriuose, kuriuose nebuvo pasiekta teigiamų rezultatų;
5.
ragina Tarybą nedelsiant pritarti direktyvos pasiūlymui, dėl kurio pateikta pirmiau minėta 2004 m. gruodžio 14 d. pozicija ir kuriuo siekiama leisti naujoms valstybėms narėms taikyti sumažintus tarifus tam tikroms darbui imlioms paslaugoms, jeigu valstybės to nori, ir užbaigti dabartinę diskriminuojančią padėtį;
6.
paveda Pirmininkui perduoti šią rezoliuciją Tarybai ir Komisijai.
