4.7.2011 B7-0400/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pareiškimo
pagal Darbo tvarkos taisyklių 110 straipsnio 2 dalį
dėl Šengeno sistemos pasikeitimų
Martin Schulz
,
Juan Fernando López Aguilar
,
Claude Moraes
,
Monika Flašíková Beňová
,
Ioan Enciu
S&D frakcijos vardu
PE465.728v01-00 B7‑0400/2011 Europos Parlamento rezoliucija dėl Šengeno sistemos pasikeitimų
Europos Parlamentas ,
– atsižvelgdamas į 2011 m. birželio 24 d. įvykusio Europos Vadovų Tarybos susitikimo išvadas,
– atsižvelgdamas į 2011 m. gegužės 5 d. Europos Komisijos komunikatą dėl migracijos ( COM(2011)0248 galutinis),
– atsižvelgdamas į Direktyvą 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje,
– atsižvelgdamas į 2006 m. kovo 15 d. Europos Parlamento ir Tarybos reglamentą (EB) Nr. 562/2006, nustatantį taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas),
– atsižvelgdamas į pasiūlymą dėl Europos Parlamento ir Tarybos reglamento dėl tikrinimo, kaip taikomas Šengeno acquis , vertinimo mechanizmo sukūrimo ( COM(2010)0624 – C7-0370/2010 – 2010/0312(COD) ),
– atsižvelgdamas į Europos Parlamento 2009 m. balandžio 2 d. rezoliuciją dėl Direktyvos 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje taikymo,
– atsižvelgdamas į pranešimo dėl pasiūlymo dėl Europos Parlamento ir Tarybos reglamento dėl tikrinimo, kaip taikomas Šengeno acquis , vertinimo mechanizmo sukūrimo projektą ( COM(2010)0624 ),
– atsižvelgdamas į ES sutarties 2 straipsnį ir į Sutarties dėl Europos Sąjungos veikimo (SESV) 18, 20, 21, 67, 77, 80 straipsnius,
– atsižvelgdamas į Europos Sąjungos pagrindinių teisių chartijos 45 straipsnį,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Šengeno erdvės sukūrimas ir Šengeno acquis įtraukimas į ES sistemą – vieni iš didžiausių Europos integracijos proceso pasiekimų, kuriuos lydėjo asmenų patikrinimo prie vidaus sienų panaikinimas ir precedento neturinti judėjimo laisvė Europos Sąjungos viduje,
B. kadangi judėjimo laisvė tapo vienu iš ES pilietybės ramsčių ir kadangi tai vienas iš principų, kuriuo grindžiama Europos Sąjunga – laisvės, saugumo ir teisingumo erdvė, kurioje įtvirtinta teisė laisvai judėti ir gyventi bet kurioje valstybėje narėje naudojantis tomis pačiomis teisėmis, apsauga ir garantijomis, įskaitant bet kokios diskriminacijos pilietybės pagrindu draudimą,
C. kadangi Šengeno taisyklės, reglamentuojančios asmenų judėjimo Europos Sąjungos viduje sąlygas, apibrėžtos Šengeno sienų kodekse, kurio 23–26 straipsniuose jau nustatytos konkrečios laikino kontrolės prie vidaus sienų atnaujinimo priemonės ir procedūros,
D. kadangi remiantis Šengeno sienų kodeksu ir ES pagrindinių teisių chartijos 45 straipsniu teisė laisvai judėti ES tam tikromis sąlygomis gali būti suteikta ir ES teisėtai gyvenantiems trečiųjų šalių piliečiams,
E. kadangi sukūrus Šengeno erdvę buvo nustatyta ir bendra išorinė siena, už kurios kontrolę, remiantis SESV 80 straipsniu, bendrai atsakinga ES; kadangi ES dar nėra visiškai įgyvendinusi šio tikslo, kurio siekiant būtina užtikrinti veiksmingą muitinės, policijos ir teismo institucijų savitarpio kontrolę ir bendradarbiavimą, parengti bendrą imigracijos, prieglobsčio ir vizų politiką ir sukurti antros kartos Šengeno informacinę sistemą (SISII) ir Vizų informacinę sistemą (VIS),
F. kadangi norint užtikrinti sklandžią Šengeno erdvės veiklą itin svarbu vertinti, kaip valstybės narės laikosi Šengeno acquis nuostatų, ir kadangi vertinimo mechanizmas, grindžiamas Šengeno sistemos vertinimo darbo grupės (angl. SCH-EVAL) – išimtinai tarpvyriausybinio organo – darbu, nebuvo pakankamai veiksmingas,
G. kadangi remiantis pasiūlymu dėl reglamento dėl tikrinimo, kaip taikomas Šengeno acquis , vertinimo mechanizmo sukūrimo parengta nauja vertinimo dalyvaujant Komisijos atstovams ir nacionaliniams ekspertams priemonė, kurią šiuo metu pagal įprastą teisėkūros procedūrą analizuoja Europos Parlamentas ir pagal kurį jau apibrėžtos procedūros, principai ir metodai, skirtos vertinti, ar valstybės narės atitinka Šengeno acquis , ir skatinti jas tai daryti, taip pat ir susiklosčius nenumatytoms aplinkybėms,
H. kadangi SESV 77 straipsnyje pažymima, kad Europos Parlamentas ir Taryba, vadovaudamiesi įprasta teisėkūros procedūra, tvirtina priemones, be kita ko, susijusias su patikrinimais, kurie taikomi išorės sienas kertantiems asmenims, ir su tuo, kad jokie patikrinimai netaikomi vidaus sienas kertantiems asmenims, nesvarbu, kokia jų pilietybė,
1. pakartoja, kad Šengeno erdvės sukūrimas ir šioje erdvėje užtikrinama teisė į laisvą, sienų nesuvaržytą, judėjimą – istoriniai Europos integracijos proceso pasiekimai;
2. primena, kad judėjimo laisvė Europos laisvės, saugumo ir teisingumo erdvėje yra pagrindinė teisė ir ES pilietybės ramstis, kad jos taikymo sąlygos išdėstytos sutartyse ir Direktyvoje 38/2004 ir kad norint išsaugoti Europos Sąjungos principus ir vertybes jos taikymo sritis gali būti tik papildoma ir stiprinama;
3. yra įsitikinęs, kad sienų nevaržomo asmenų judėjimo ir laikino patikrinimų prie vidaus sienų atnaujinimo sąlygos aiškiai ir suprantamai išdėstytos Šengeno sienų kodekse, taigi jos tiesiog turėtų būti atidžiai taikomos;
4. taip pat laikosi nuomonės, kad klausimas dėl veiksmingos paramos valstybėms narėms siekiant užtikrinti Šengeno acquis nuostatų laikymąsi kilus įtampai prie išorinių sienų gali būti visapusiškai sprendžiamas taikant naująją Šengeno vertinimo sistemą, kuri šiuo metu persvarstoma pagal įprastą teisėkūros procedūrą;
5. primena, kad masinis migrantų ir prieglobsčio prašytojų antplūdis prie išorinių sienų jokiu būdu savaime negali būti laikomas papildoma priežastimi atnaujinti sienų kontrolę, ir yra įsitikinęs, kad imdamasi atsakomųjų veiksmų Europos Sąjunga turi ne uždaryti vidaus sienas, o bendrai kontroliuoti išorines sienas taikydama griežtas SESV 80 straipsnio nuostatomis grindžiamas solidarumo priemones;
6. pakartoja, jog griežtai nesutinka, kad būtų taikomas bet koks naujas Šengeno mechanizmas, kuriuo būtų siekiama kitokių tikslų negu skatinti judėjimo laisvę ir stiprinti ES valdymą Šengeno erdvėje;
7. pabrėžia, kad bet koks mėginimas atsisakyti SESV 77 straipsnio, kaip tinkamo bet kurios šios srities priemonės teisinio pagrindo, bus laikomas nukrypimu nuo ES sutarčių, ir pasilieka teisę pasinaudoti visomis teisinėmis korekcinėmis priemonėmis, jei iškiltų tokia būtinybė;
8. paveda Pirmininkui perduoti šią rezoliuciją Tarybai, Komisijai, Europos Tarybai ir valstybių narių vyriausybėms ir parlamentams.
