Europos Parlamentas reikalauja apsaugoti Irako krikščionis
Žmogaus teisės
2010-11-30 - 12:34
Sayidat al-Nejat Bagdado katalikų bažnyčią 2010 m. lapkritį suvarpė užpuolikų kulkos ©BELGA_EPA_ALI ABBAS Dažnėjant išpuoliams prieš Irako krikščionis ir jų šventyklas, Europos Parlamentas pasmerkė asirų, chaldėjų ir sirų bendruomenių persekiojimą. Lapkričio 25 d. priimtoje rezoliucijoje EP ragina Irako valdžią užtikrinti religinių mažumų saugumą, sustabdyti smurtą ir nubausti išpuolius vykdančius ekstremistus. Jie taip paragino Iraką atsisakyti mirties bausmės ir pasmerkė sprendimą ją skirti Tarikui Azizui.
Lapkričio 25 d. plenariniame posėdyje europarlamentarai taip pat sveikino sprendimą išlaisvinti Birmos opozicijos lyderę Aung San Suu Kyi bei įspėjo, kad kinų kalbą pagrindine švietimo kalba Tibete siekianti paversti Kinija neturėtų menkinti tibetiečių kalbos pozicijų.
Irako krikščionių žudynės
Irako krikščionys – viena seniausių pasaulio krikščionių bendruomenių. Asirai, chaldėjai, sirai ir kitos krikščionių mažumos – senųjų Asirijos ir Babilono civilizacijų palikuonys, krikščionybę išpažįstantys kone du tūkstantmečius. Irako krikščionys priklauso Chaldėjų katalikų, Asirų Rytų ir Sirų ortodoksų bažnyčioms. Kai kurie jų tebešneka aramėjų kalba.
Iki 2003 m. Amerikos invazijos Irake gyveno tarp 800 tūkst. ir milijono krikščionių, tačiau kilus smurto bangai šimtai tūkstančių buvo priversti palikti savo namus. Didelės asirų-chaldėjų bendruomenės gyvena Prancūzijoje, Belgijoje ir Nyderlanduose.
2010 m. rudenį ekstremistai surengė naujus aukų pareikalavusius išpuolius prieš krikščionių šventikus ir tikinčiuosius Mosule ir Bagdade.
Parama Irako krikščionims
Europarlamentarai griežtai pasmerkė suintensyvėjusius išpuolius prieš Irako krikščionis, ragindami bausti už religija besidangstančių ekstremistų padarytus nusikaltimus. ES vyriausioji įgaliotinė užsienio reikalams Catherine Ashton paraginta spręsti krikščionių saugumo klausimą Irake.
Anot parlamentarų, Irako valdžia privalo apsaugoti visų religinių bendruomenių teisę laisvai išpažinti savo religiją. EP nariai išreiškė viltį, jog Irako žmonės ir toliau sugebės atmesti ekstremistų bandymus kurstyti įtampą tarp skirtingų bendruomenių.
Mirties bausmės pasmerkimas
Europarlamentarai pabrėžia, jog mirties bausmės panaikinimas visame pasaulyje tebėra vienas pagrindinių ES žmogaus teisių politikos tikslų. EP pakartojo savo poziciją dėl nepritarimo mirties bausmei visais atvejais ir visomis aplinkybėmis, įskaitant bausmes už karo nusikaltimus ir nusikaltimus žmonijai, tačiau pabrėžė būtinybę neleisti žmogaus teisių pažeidėjams išvengti teisingumo.
Parlamentas ragina Irako valdžios institucijas persvarstyti sprendimą skirti mirties bausmę buvusiam Irako užsienio reikalų ministrui Tarikui Azizui ir buvusiam asmeniniam Sadamo Huseino sekretoriui Abedui Hamoudui. Pasak deputatų, egzekucijos nepadės panaikinti smurto atmosferos ir trukdys nacionalinio susitaikymo procesui.
Irako vyriausybė paraginta pasirašyti ir ratifikuoti mirties bausmės panaikinimą įtvirtinantį Tarptautinio pilietinio ir politinio teisių pakto antrąjį protokolą ir nedelsiant sustabdyti mirties bausmių vykdymą.
20101129STO01990 Rezoliucija dėl išpuolių prieš Irako krikščionių bendruomenes Pranešimai spaudai Spalio 10-oji – Pasaulinė kovos su mirties bausme diena Pasaulinė kovos su mirties bausme diena Rezoliucija dėl asirų bendruomenės ir padėties Irako kalėjimuose
LT
1
PHOTO
20101126PHT01591.jpg
LT
3
LINK
/lt/pressroom/content/20101125IPR00560/
-//EP//TEXT TA P7-TA-2010-0448 0 NOT XML V0//LT
-//EP//TEXT IM-PRESS 20101001FCS84628 0 NOT XML V0//LT
-//EP//TEXT TA P7-TA-2010-0351 0 NOT XML V0//LT
-//EP//TEXT TA P6-TA-2006-0143 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
