Atsakymą Komisijos vardu pateikė p. McCreevy
(2007 m. kovo 13 d.)
Komisija dėkoja gerbiamai Parlamento narei už klausimą dėl Direktyvos 2004/18/EB 2004 m. kovo 31 d. Europos Parlamento ir Tarybos direktyva 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo, OL L 134, 2004.4.30 . , tiksliau – dėl paraiškų dalyvauti pirkime ir pasiūlymų dėl koncesijos priėmimo terminų pratęsimo sąlygų ir dėl ilgiausių terminų, kurių būtina laikytis ribotų ir derybų procedūrų paskelbiant skelbimą atveju.
Direktyvoje numatyta, kad tam tikrais 38 straipsnio 7 dalyje numatytais specifiniais atvejais paraiškų dalyvauti pirkime ir pasiūlymų priėmimo terminai pratęsiami. Taip siekiama, kad visi suinteresuoti ūkio subjektai galėtų gauti visą informaciją, reikalingą pasiūlymams parengti. Ši nuostata taikoma darbų koncesijoms darant nuorodą į Direktyvos 2004/18/EB 59 straipsnį. Šios direktyvos nuostatos netaikomos paslaugų koncesijoms, kurioms vis dėlto taikomi lygybės, nediskriminavimo ir skaidrumo principai (žr. Direktyvos 17 straipsnį ir „Telaustria“ bylos sprendimą C-324/98).
Kitas paraiškų dalyvauti pirkime ir pasiūlymų priėmimo terminų pratęsimo galimybes reikia nagrinėti kiekvienu konkrečiu atveju atsižvelgiant į atitinkamus rinkos elementus, kadangi direktyvoje tai nėra aiškiai numatyta. Paskelbus skelbimą apie pirkimą keičiantį skelbimą, kuriuo keičiami atrankos kriterijai pratęsiant pirmiau minėtus terminus, gali būti laikoma, kad tai atitinka skaidrumo principą, tiek kiek laikomasi direktyvoje numatytų terminų.
Direktyvoje nėra aiškių nuostatų dėl klausimo apie ilgiausią terminą po paraiškos gavimo iki kvietimo atrinktiems kandidatams teikti pasiūlymus ar dalyvauti derybose išsiuntimo. Vis dėlto yra svarbu, kad tokie terminai būtų suderinami su lygybės, skaidrumo ir gero administravimo principais. Taip pat perkančioji organizacija privalo tuo pačiu metu raštu pakviesti atrinktus kandidatus teikti savo pasiūlymus (žr. Direktyvos 2004/18/EB 40 straipsnio 1 dalį).
