Klausimas, į kurį atsakoma žodžiu, Nr. O-000076/2012
Komisijai
Darbo tvarkos taisyklių 115 straipsnis
Petra Kammerevert
,
Olga Sehnalová
S&D frakcijos vardu Tema: Viešosios konsultacijos ir jų prieinamumas visomis ES kalbomis
Europos Sąjunga daugumai jos piliečių vis dar yra nutolęs subjektas, nors Europos Sąjungoje dedamos pastangos sustiprinti tiesioginės demokratijos elementus. 2010 m. ES pilietybės ataskaitoje rašoma: „Tam, kad minėtos pastangos būtų sėkmingos, itin svarbu, kad prisidėtų Europos piliečiai – kad jie ne tik pasyviai naudotųsi teisėmis, bet ir dalyvautų Europos projekte.“
Atsakydama į ankstesnį klausimą dėl viešųjų konsultacijų ( E-002327/2011 ), Komisija įsipareigojo peržiūrėti savo konsultavimosi politiką 2011 m.
Kada bus galima susipažinti su šios žadėtosios peržiūros rezultatais? Kaip Komisija ketina geriau išnaudoti konsultacijų kanalus valstybėse narėse (tai vienas iš peržiūros elementų)?
Krokuvos deklaracijoje, patvirtintoje Bendrosios rinkos forume 2011 m. spalį, raginama, kad viešosios konsultacijos būtų proaktyvesnės, organizuojamos bendradarbiaujant su nacionalinėmis ir vietos suinteresuotosiomis šalimis: NVO, profesinėmis sąjungomis, žiniasklaida ir kitais skleidėjais. Joje taip pat buvo raginama, kad konsultacijos būtų vykdomos visomis kalbomis ir prieinamos vidutiniam piliečiui.
Kaip Komisija ketina reaguoti į Krokuvos deklaracijoje išsakytą raginimą geriau organizuoti viešąsias konsultacijas?
Komisija, siekdama didinti informuotumą apie privalumus ir teises, kurias teikia ES pilietybė, ir norėdama paskatinti juos aktyviau dalyvauti Sąjungos politikos formavime, pasiūlė 2013-uosius paskelbti Europos piliečių metais.
Atsižvelgdama į tai, kokių kitų veiksmų Komisija planuoja imtis siekdama įveikti komunikacijos ir informacijos atotrūkį tarp ES ir jos piliečių?
