02/05/2007
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Gabriele Stauner ir Philip Bushill-Matthews
PPE-DE frakcijos vardu
dėl Europos teisės aktų stiprinimo darbuotojų informavimo ir konsultavimosi su jais srityje
Europos Parlamento rezoliucija dėl Europos teisės aktų stiprinimo darbuotojų informavimo ir konsultavimosi su jais srityje
Europos Parlamentas,
–
atsižvelgdamas į 1994 m. rugsėjo 22 d. Tarybos direktyvą 94/45/EB dėl Europos darbų tarybų, OL L 254, 1994 9 30, p. 64.
–
atsižvelgdamas į Europos Parlamento pranešimą ( A5-0282/2001 ) dėl Europos darbų tarybos steigimo arba Bendrijos mastu veikiančių įmonių ir Bendrijos mastu veikiančių įmonių grupių darbuotojų informavimo bei konsultavimosi su jais tvarkos nustatymo,
–
atsižvelgdamas į tai, kad dėl globalizacijos didėja įmonių, kurios savo veiklą vykdo tarptautiniu mastu, skaičius,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi pagrindinis direktyvos tikslas yra pašalinti darbuotojų informavimo, konsultavimosi ir bendravimo su jais kliūtis tose įmonėse, kurios savo veiklą vykdo daugiau nei vienoje valstybėje narėje, siekiant palengvinti socialinį dialogą šiose įmonėse,
B.
atsižvelgdamas į konkurencijos taisyklių, kurių nuolat kintančioje rinkoje turi laikytis įmonės, pusiausvyrą ypač vykstant pramonės permainoms ir į darbuotojų informavimo ir bendravimo su jais teisę, o tai galima pasiekti, inter alia, derantis su vadovais dėl kolektyvinių susitarimų,
C.
kadangi visose valstybėse narėse, kuriose yra įsikūrusios įmonės, reikia skubiai sukurti darbdavių ir darbuotojų partnerystės kultūrą, siekiant direktyvos reikalaujamas bendradarbiavimo nuostatas taip pat taikyti vietos darbuotojų atstovams,
D.
kadangi konstruktyvus ir pozityvus keitimasis informacija bei rimtas konsultavimasis su darbuotojais yra svarbus įmonių sėkmei ir socialinei sanglaudai; kadangi informavimas ir konsultavimasis yra svarbūs mūsų Europos socialinio modelio elementai,
E.
kadangi teisinio darbuotojų nesaugumo galimybė tuo atveju, jei pasikeistų įmonės savininkai, kelia didelį susirūpinimą,
F.
kadangi dėl įvairių pertvarkymo ir kolektyvinio atleidimo iš darbo atvejų iškilo problemų, susijusių su Europos teisės aktais dėl darbuotojų informavimo ir konsultavimosi su jais tesės, ypač dėl neterminuotų ir galimų sankcijų tais atvejais, kai nesilaikoma nustatytos tvarkos, taip pat dėl įstatymų numatytų normų, reglamentuojančių informacijos pateikimą, laikymosi skirtingose valstybėse narėse;
1.
pabrėžia, kad dialogu, rimtu informavimu ir konsultavimusi su darbuotojais ir jų atstovais pagrįsti socialiniai santykiai turėtų būti naudingi kolektyvinėms deryboms ir turėtų sumažinti konfliktų riziką, o taip pat galėtų būti įmonių sėkmės veiksniu;
2.
ragina Komisiją stebėti Direktyvos 94/95 įgyvendinimą; ragina valstybes nares imtis teisinių veiksmų prieš įmones, kurios neįgyvendino šios direktyvos;
3.
siūlo Komisijai veiksmingiau kontroliuoti minėtosios direktyvos perkėlimą valstybėse narėse;
4.
džiaugiasi Komisijos pasiūlymu, kad tinkamas atsakas galėtų būti socialinių partnerių keitimosi geriausiąja patirtimi stiprinimas;
5.
pripažįsta, kad pirminėje direktyvoje Komisija raginama pateikti pasiūlymą dėl Direktyvos 94/95/EB peržiūrėjimo ir siūlo socialiniams partneriams apsvarstyti šiuos jiems naudingus aspektus:
(i) įtraukti tikslesnį darbuotojų informavimo ir konsultavimosi su jais apibrėžimą, pagal kurį būtų įgyvendinamas atviras apsikeitimas nuomonėmis ir dialogas tarp darbuotojų arba jų atstovų ir darbdavių;
(ii) padidinti įmonių ribines vertes ir nustatyti lankstesnį sprendimų metodą, pažymint, kad šio universalaus reikalavimo nebus galima taikyti visomis aplinkybėmis, su kuriomis susiduria skirtingos įmonės skirtingu metu;
(iii) siekti didesnio lankstumo, padėsiančio koreguoti Europos darbų tarybos ir specialiojo derybų organo narių skaičių po pagrindinio įmonės pertvarkymo,
(iv) rekomendacija, kad darbuotojų atstovus darbų tarybose turėtų laisvai išrinkti darbuotojai;
6.
pripažįsta, kad geresnis informavimas ir darbuotojų teisė, kad su jais būtų konsultuojamasi, suteiktų galimybę sukurti socialiniu atžvilgiu suderintą įmonių pertvarkymo procesą, siekiant išlaikyti socialinę santarvę;
7.
džiaugiasi savarankiškomis kai kurių įmonių iniciatyvomis dėl pasaulinio masto darbų tarybų steigimo ir mano, kad tai yra teigiamas žingsnis, kurį turėtų žengti ir kitos įmonės;
8.
paveda Komisijos Pirmininkui perduoti šią rezoliuciją Tarybai, Komisijai ir valstybių narių vyriausybėms ir parlamentams ir socialiniams partneriams.
