23.4.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Ryszard Czarnecki ir Eoin Ryan
UEN frakcijos vardu,
dėl Zimbabvės
Europos Parlamento rezoliucija dėl Zimbabvės
Europos Parlamentas ,
–
atsižvelgdamas į savo ankstesnes 2004 m. gruodžio 16 d., 2005 m. liepos 7 d. ir 2006 m. rugsėjo 7 d. rezoliucijas,
–
atsižvelgdamas į 2007 m. vasario 19 d. Tarybos bendrąją poziciją 2007/120/BUSP, kuria iki 2008 m. vasario 20 d. atnaujinamos ribojančios priemonės Zimbabvei,
–
atsižvelgdamas į 2007 m. kovo 2 d. Komisijos reglamentą (EB) Nr. 236/2007, kuriuo išplečiamas asmenų, kuriems Zimbabvėje taikomos ribojančios priemonės, sąrašas,
–
atsižvelgdamas į AKR ir ES Jungtinės parlamentinės asamblėjos biuro pareiškimą dėl netinkamo elgesio su Zimbabvės opozicijai atstovaujančiu parlamento nariu Nelsonu Chamisa,
–
atsižvelgdamas į 2007 m. kovo 5 d. Tarptautinės krizių valdymo grupės pranešimą „Zimbabvė. Išėjimas iš aklavietės?“,
–
atsižvelgdamas į 2007 m. kovo 28 –29 d. Tanzanijoje vykusį Pietų Afrikos vystymo bendrijos (angl. SADC) viršūnių susitikimą,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi šį mėnesį Zimbabvėje, išgyvenančioje ekonominį nuosmukį ir kylančią politinę įtampą, buvo paminėtos 27-osios nepriklausomybės metinės,
B.
kadangi dėl represinio prezidento R. Mugabės valdymo, politikos ir korupcijos šalyje metų metus truko politinė ir ekonominė aklavietė ir humanitarinis nuosmukis,
C.
kadangi politinė ir ekonominė krizė Zimbabvėje vis prastėja ir tai kelia susirūpinimą, o padėtis tapo dar labiau kritinė, kai valdžioje esančios jėgos žiauriai susidorojo su opozicijos lyderiais, o valdančioji Zimbabvės Afrikos nacionalinė sąjunga (Patriotų frontas) (ZANU-PF) prezidentą R. Mugabę patvirtino kandidatu 2008 m. rinkimuose;
D.
kadangi daugelis žmonių badauja, vienam iš šešių žmonių reikalinga maisto produktų pagalba (1,9 mln. iš 11,8 mln. žmonių), daugiau nei 90 proc. Zimbabvės gyventojų gyvena skurde, vyrauja nuolatinė bedarbystė, o infliacijos lygis sudaro daugiau nei 1700 proc. (tai didžiausia infliacija pasaulyje, ir tikimasi, kad šį mėnesį ji dar padidės mažiausiai iki 2500 proc.),
E.
kadangi Zimbabvėje vyrų gyvenimo trukmė šiuo metu yra 37 metai, o moterų – dar mažesnė, 37 metai, t. y. pati trumpiausia visame pasaulyje; pagal dabartinius naujagimių mirtingumo rodiklius miršta 81 iš 1000 gyvų naujagimių; 5,5 mln. Zimbabvės gyventojų šiuo metu yra užsikrėtę ŽIV virusu,
F.
atsižvelgdamas į naująją krizę ir į tai, kad kainos kinta nekontroliuojamai, dėl opozicijos pareigūnų, įskaitant Judėjimo už demokratinę pertvarką lyderį Morganą Tsvangirajų, sulaikymų ir sumušimų,
1.
smerkia besitęsiančius teisių į būstą, maistą, judėjimo ir gyvenimo laisvę, susirinkimų laisvės ir teisinės apsaugos pažeidimus; smerkia žiniasklaidos, politinės opozicijos, pilietinės visuomenės aktyvistų ir žmogaus teisių gynėjų atakas;
2.
pripažįsta plačiai paplitusius pranešimus apie įvairius piktnaudžiavimo pilietinėmis ir politinėmis žmogaus teisėmis atvejus visoje Zimbabvėje, ypač vyriausybės oponentų atžvilgiu;
3.
smerkia R. Mugabės režimo prievarta nutrauktą taikią maldininkų sueigą, kurią 2007 m. kovo 11 d. Haifyldo gyvenvietėje organizavo kampanijos Išgelbėkime Zimbabvę aktyvistai, ir po to sekusius Morgano Tsvangirajaus, Nelsono Chamisos, Grace Kwinjegh, Lovemore'o Madhuku, Williamo Bango, Sekai Holland, Tendajaus Bičio, Arthuro Mutarambos ir daugelio kitų Judėjimo už demokratinę pertvarką narių bei kitų opozicijos grupių ir partijų narių areštus;
4.
griežtai smerkia žiaurų elgesį su sulaikytaisiais, o taip pat sueigų slopinimo ir kratų aukų namuose metu padarytus sužalojimus dėl kurių pastaraisiais mėnesiais į ligonines pateko 600 asmenų;
5.
reiškia protestą dėl Judėjimo už demokratinę pertvarką narių, įskaitant Morgano Tsvangirajaus ir kitų, areštų kovo 28 d., dėl naujų atakų prieš šio judėjimo narius, pvz., dėl niekšingo Nelsono Chamisos užpuolimo Hararės tarptautiniame oro uoste kovo 18 d., bei dėl vis dar trunkančio daugelio opozicijos aktyvistų, įskaitant Ianą Makonę, sulaikymo;
6.
smerkia visų formų prezidento R. Mugabės vyriausybės vykdomą prievartą ir represijas bei ragina Europos Sąjungos Tarybą, Komisiją ir kitas tarptautines, regionines ir nacionalines susijusias šalis ieškoti dabartinės padėties Zimbabvėje sprendimo, dabartinį režimą pakeičiant demokratiniu;
7.
ragina padaryti reikalingus konstitucinius ir institucinius pakeitimus ir surengti laisvus ir sąžiningus rinkimus, įskaitant ES rinkimų stebėjimo misijos dislokavimą;
8.
pažymi, kad susitikimo Tanzanijoje metu politiniai lyderiai susitarė, kad Pietų Afrikos prezidentas Thabo Mbeki turėtų pamėginti paskatinti politinį dialogą Zimbabvėje tarp ZANU-PF partijos ir opozicijos Judėjimo už demokratinę pertvarką;
9.
džiaugiasi, kad Europos Komisija patvirtino 8 mln. eurų vertės visuotinį humanitarinės pagalbos Zimbabvei planą 2007 m., kurio tikslas – sušvelninti ilgalaikės krizės padarinius pažeidžiamiausioms gyventojų grupėms, įskaitant žmones, užsikrėtusius ŽIV ar AIDS, našlaičius ir kitus pažeidžiamus vaikus, pagyvenusius asmenis ir šalies viduje perkeltus asmenis;
10.
ragina, kad jau dabar turėtų būti pradėta vykdyti ES maisto pagalbos programa, kurią įgyvendina nevyriausybinės organizacijos, atsižvelgiant į dabartinę nepriteklių padėtį Zimbabvėje, ir visa Zimbabvei skirta pagalba turėtų būti teikiama kiek galima mažiau dalyvaujant R. Mugabės režimui;
11.
primygtinai reikalauja, kad Europos Komisija tučtuojau suteiktų skubią svarbiausių maisto produktų, vaistų ir kuro pagalbą Zimbabvei, ir ne tik pasibaigus R. Mugabės valdymo erai;
12.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Zimbabvės ir Pietų Afrikos Respublikos vyriausybėms ir parlamentams, Jungtinių Tautų Generaliniam Sekretoriui, Afrikos Sąjungos Komisijos ir Vykdančiosios tarybos pirmininkams, Panafrikos parlamentui, generaliniam sekretoriui ir Pietų Afrikos vystymo bendrijos vyriausybėms.
