Klausimas Nr. H-000159/2011
Komisijai
2011 m. gegužės mėn. sesija
Darbo tvarkos taisyklių 116 straipsnis
Vilija Blinkevičiūtė
(S&D) Tema: Duomenų apie vaikų ugdymą, priežiūrą ir jų socialinę apsaugą rinkimas ir tyrimai
Europos Komisija šių metų vasario 17 d. paskelbė komunikatą „Ankstyvasis ugdymas ir priežiūra. Kaip padėti mūsų vaikams kuo geriau pasirengti ateičiai“. Tai yra sveikintina iniciatyva, tačiau šiame Komisijos komunikate pasigendama tyrimų ir duomenų apie vaikų ugdymą, priežiūrą ir jų socialinę apsaugą analizės, atsižvelgiant į visų 27-ių Europos Sąjungos valstybių narių duomenis.
Suprantu Komisijos pastangas skatinti valstybes nares keistis geros politikos ir praktikos pavyzdžiais, pasitelkiant atviro koordinavimo metodą. Tačiau ar Komisija nemano, kad būtų daug naudingiau ir efektyviau parengti ir priimti bendrus kokybės kriterijus? Taip būtų skatinamas duomenų rinkimas ir lyginamoji analizė visose Europos Sąjungos valstybėse narėse, nes duomenų rinkimas yra itin svarbus pažangai stebėti ir pasiekimams matuoti. Duomenų labiausiai trūksta apie vaikus iš šeimų, turinčių socialinių problemų, apie specialių poreikių ir socialiai remtinus vaikus.
