A7-0254/2010
29.9.2010
PRANEŠIMAS
dėl siūlomos Lazaroso Stavrou Lazarou kandidatūros į Audito Rūmų narius
(C7‑0188/2010 – 2010/0818(NLE))
Biudžeto kontrolės komitetas
Pranešėja:
Inés Ayala Sender
PE 445.832v03-00
TURINYS
PASIŪLYMAS DĖL EUROPOS PARLAMENTO SPRENDIMO
1 PRIEDAS: LazarosO Stavrou Lazarou GYVENIMO APRAŠYMAS
2 PRIEDAS: LazarosO Stavrou Lazarou ATSAKYMAI Į KLAUSIMUS
GALUTINIO BALSAVIMO KOMITETE REZULTATAI
PASIŪLYMAS DĖL EUROPOS PARLAMENTO SPRENDIMO
dėl siūlomos Lazaroso Stavrou Lazarou kandidatūros į Audito Rūmų narius
( C7‑0188/2010 – 2010/0818(NLE) )
(Konsultavimasis)
Europos Parlamentas ,
– atsižvelgdamas į Sutarties dėl ES veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C7‑0000/2010),
– atsižvelgdamas į tai, kad 2010 rugsėjo xx d., posėdyje Biudžeto kontrolės komitetas išklausė Tarybos siūlomą kandidatą į Audito Rūmų narius,
– atsižvelgdamas į Darbo tvarkos taisyklių 108 straipsnį,
– atsižvelgdamas į Biudžeto kontrolės komiteto pranešimą (A7‑0000/2010),
A. kadangi Lazaroso Stavrou Lazarou kandidatūra atitinka Sutarties dėl ES veikimo 286 straipsnio 1 dalyje nustatytas sąlygas ,
1. teikia teigiamą nuomonę dėl Lazaroso Stavrou Lazarou skyrimo Audito Rūmų nariu;
2. paveda pirmininkui Pirmininkui perduoti šį sprendimą Tarybai ir susipažinti – Audito Rūmams ir kitoms Europos Sąjungos institucijoms bei valstybių narių audito institucijoms.
1 PRIEDAS: LazarosO Stavrou Lazarou GYVENIMO APRAŠYMAS
Kipro Respublikos vyriausiasis finansininkas
Gimė 1958 m. Lioperti mieste, Famagustos apskrityje, Kipre.
Akademinės kvalifikacijos
Harvardo universiteto J. F. Kenedžio viešojo administravimo mokyklos viešojo administravimo mokslų magistro laipsnis (1996).
Harvardo teisės mokyklos Tarptautinės mokesčių programos baigimo pažymėjimas (1996).
Junginės Karalystės Halo universiteto ekonomikos mokslų bakalauro diplomas (1982).
Profesinės kvalifikacijos ir narystė
Atestuotųjų apskaitininkų asociacijos narys nuo 1987.
Kipro patvirtintųjų viešųjų apskaitininkų instituto narys nuo 1988.
Profesinė karjera
Nuo 2000 m. sausio mėn. Kipro Respublikos vyriausiasis finansininkas;
atsakingas už viešųjų finansinių operacijų konstitucinio, teisinio ir atsakingo valdymo priežiūrą ir stebėseną.
Papildomos pareigos:
Kipro Respublikai suteikti įgaliojimai išduoti leidimus dėl Europos Sąjungos fondų;
Kompetentingas plačiojo viešojo sektoriaus viešųjų pirkimų pareigūnas Kipre;
Kovos su sukčiavimu koordinavimo institucijos kompetentingas pareigūnas (kontaktinis asmuo) pranešimų apie pažeidimus ES Kovos su sukčiavimu tarnybai (OLAF) klausimais..
1989 m. rugsėjo mėn. – 1999 m. gruodžio mėn. Kipro Respublikos mokesčių inspekcija, ėjo vyriausiojo mokesčių inspektoriaus pareigas.
1988 m. vasario mėn. – 1989 m. rugpjūčio mėn. Bendrovės „Deloitte Haskins & Sells“ audito vadovas (Larnaka, Kipras).
1982 m. rugsėjo mėn. – 1988 m. sausio mėn. Buvo stažuotojas ir dirbo profesionaliu apskaitininku audito bendrovėse Jungtinėje Karalystėje.
Nuo 2008 m. Parlamento paskirtas Audito komiteto nariu politikų ir vyriausybės pareigūnų profesinei veiklai stebėti dėl galimo konflikto su jų politinėmis pareigomis.
2004 m. Atestuotųjų apskaitininkų asociacijos tarptautinių narių išrinktas į 36 narių asociacijos tarybą, 2007 m. vėl išrinktas antrai trejų metų kadencijai.
2004 m. Ministrų taryba paskyrė Anglijos mokyklos valdybos nariu (Nikosija), 2008 m. išrinktas antrai kadencijai.
Nuo 2002 m. Ministrų taryba paskyrė Kipro Respublikos Vidaus audito valdybos nariu.
2 PRIEDAS: LazarosO Stavrou Lazarou ATSAKYMAI Į KLAUSIMUS
Darbo patirtis
1. Nurodykite svarbiausius savo darbo patirties aspektus viešųjų finansų, valdymo ar valdymo audito srityse.
Pastaruosius savo profesinės karjeros dvidešimt vienerius metus skyriau valstybės tarnybai ir vykdžiau savo pareigas siekdamas didžiausios naudos Kipro piliečiams. Man bus didelė garbė, jei man bus suteikta galimybė ateinančius šešerius savo profesinės karjeros metus paskirti darbui siekiant didžiausios naudos Europos piliečiams.
Nuo 1989 m. rugsėjo mėn. iki 1999 m. gruodžio mėn. dirbau Mokesčių inspekcijoje, kur tapau vyriausiuoju mokesčių inspektoriumi ir savo paskutinius dvejus tarnybos metus vadovavau Limasolio apskrities įstaigai. Nuo 1995 m. birželio mėn. iki 1996 m. birželio mėn. dirbdamas Mokesčių inspekcijoje, gavau karjeros vidurio Fulbrighto komisijos stipendiją ir lankiau antrosios pakopos studijas Harvardo universitete. Įgijau J. F. Kenedžio viešojo administravimo mokyklos viešojo administravimo magistro laipsnį ir gavau Harvardo teisės mokyklos Tarptautinės mokesčių programos baigimo pažymėjimą.
2000 m. sausio mėn., remiantis Konstitucijos 126 straipsniu, Kipro Respublikos Prezidentas mane paskyrė Kipro Respublikos vyriausiuoju finansininku. Remiantis Konstitucija ir atitinkamais įstatymais, vyriausiasis finansininkas, kuris vadovauja valstybės iždui, yra valstybės tarnautojas ir per finansų ministrą yra atskaitingas Ministrų tarybai, o jo kadencija baigiasi atėjus valstybės tarnautojų išėjimo į pensiją amžiui. Respublikos iždas, kuriame dirba beveik 400 apskaitos pareigūnų, kaip numatyta Konstitucijoje, yra paskirtoji valstybės finansų valdymo institucija. Mano šios srities pareigos numatytos Konstitucijoje, atitinkamuose įstatymuose ir Ministrų tarybos sprendimuose ir apima:
· metinės finansinės ataskaitos, kurioje pripažįstami, vertinami ir pateikiami finansiniai sandoriai pagal Tarptautinius viešojo sektoriaus apskaitos standartus, rengimą ir pasirašymą bei jos pateikimą vykdymo tvirtinimui nacionaliniam parlamentui per Ministrų tarybą;
· Bendros finansinės ir valdymo informacijos sistemos, kurią naudoja ministerijų, departamentų ir tarnybų apskaitos pareigūnai vyriausybės finansinių sandorių apskaitai vesti ir biudžeto įgyvendinimui stebėti, veikimo priežiūrą;
· finansinės informacijos teikimą (reguliariai ir pagal pareikalavimą) įvairiems suinteresuotiesiems subjektams, t. y. ministerijoms, departamentams, tarnyboms ir nacionaliniam parlamentui;
· visų reikalingų įmonių išteklių planavimo sistemos įgyvendinimo veiksmų inicijavimą ir stebėseną Kipro vyriausybei;
· naujų taisyklių, instrukcijų ir procedūrų, susijusių su finansų valdymu ir kontrole, leidimą ar esamų peržiūrą;
· valstybės skolos (vidaus ir išorės) ir vyriausybės suteiktų garantijų apskaitą ir aptarnavimą.
Be to, man buvo pavestos šios, su ES fondų finansiniu valdymu susijusios pareigos:
· nacionalinis leidimus išduodantis pareigūnas, atsakingas už pasirengimo narystei ir pereinamojo laikotarpio priemonės fondų finansinį valdymą, užtikrinantis, kad būtų laikomasi su finansų valdymu susijusių taisyklių, reglamentų ir procedūrų ir veiktų tinkamos informacijos ir pranešimų teikimo sistemos; eidamas šias pareigas esu atskaitingas Europos Komisijai už kiekvienos atskiros programos lėšas tol, kol programos bus oficialiai uždarytos;
· Struktūrinių, sanglaudos, žuvininkystės ir solidarumo fondų leidimus išduodančios institucijos vadovas, atsakingas už patvirtinimą Europos Komisijai, kad išlaidos, kurios turi būti kompensuotos, būtų tikslios, kad jos būtų pateiktos iš patikimos apskaitos sistemos ir atitiktų Bendrijos ir nacionalines taisykles bei reglamentus.
Iki 2003 m. pabaigos per Iždo Vidaus audito direktoratą buvau atsakingas už vyriausybės vidaus audito tarnybą. Eidamas šias pareigas, buvau atsakingas už Vidaus audito vadovo ir Vidaus audito chartijos rengimą bei už atitinkamo įstatymo dėl funkcionaliai nepriklausomos audito tarnybos steigimą, kuri veikia jau nuo 2003 m. pabaigos. Remiantis Ministrų tarybos sprendimu, toliau dalyvauju atliekant vidaus auditą kaip vyriausybės vidaus audito valdybos narys.
2005 ir 2006 m. siekiant patobulinti valstybės vidaus finansinės kontrolės sistemą remiantis pažangiąja Europos patirtimi, Respublikos iždas ėmėsi iniciatyvos tarpusavio vertinimui atlikti. Man vadovaujant ir bendradarbiaujant su pagrindiniais suinteresuotaisiais subjektais iždas bendradarbiavo su EBPO programos SIGMA vyriausiųjų nepriklausomų ekspertų praktikų iš kitų ES valstybių narių tarpusavio vertinimo grupe. Tarpusavio vertinimo rekomendacijoms vyriausybė davė politinį sutikimą ir paramą ir jos įrašytos į ilgalaikį strateginį planą bei įgyvendinamos man vadovaujant, koordinuojant ir prižiūrint.
Pagal savo kompetenciją 2004 m. gegužės mėn. Atestuotųjų apskaitininkų asociacijos (angl. ACCA) tarptautinių narių buvau išrinktas į 36 narių asociacijos tarybą, 2007 m. buvau vėl išrinktas antrajai trejų metų kadencijai. Dirbau šiuose ACCA tarybos komitetuose: 2005 m. gegužės mėn. – 2009 m. gegužės mėn. – Audito komitete, nuo 2006 m. gegužės mėn. – Finansų komitete, nuo 2008 m. gegužės mėn. (kai buvo įsteigtas komitetas) – Viešojo sektoriaus techniniame komitete. Šiuo metu esu kandidatas į ACCA tarybą trečiai ir paskutinei trejų metų kadencijai. Rinkimų rezultatai bus paskelbti 2010 m. rugsėjo 16 d. metiniame visuotiniame susirinkime.
2. Kokie trys svarbiausi per Jūsų karjerą sprendimai, kuriuos priimant dalyvavote?
Savo profesinės karjeros metu dalyvavau priimant daugelį svarbių sprendimų (ir eidamas vyriausiojo finansininko, ir sprendimus priimančių statutinių komitetų ir valdybų pirmininko pareigas), kurie padarė didelį poveikį viešųjų paslaugų teikimui Kipre. Norėčiau paminėti sprendimus, kurie man atrodo patys svarbiausi ir kuriuos suskirsčiau į tris kategorijas:
a) Informacinių sistemų kaip veiksmingo iždo funkcijų veikimo įdiegimas.
2004 m. sausio mėn. Respublikos iždas pradėjo taikyti Bendrąją finansinę ir valdymo informacinę sistemą, kurią taikant kompiuterizuotos visos apskaitos viešajame sektoriuje vykdomos funkcijos ir automatizuotas vyriausybės mokėjimų procesas. Mano iniciatyva šiuo metu imtasi tolesnių priemonių įtraukiant visą vyriausybės finansinio valdymo veiklą į naują įmonių išteklių planavimo sistemą, kuri bus išsamesnė ir šiuolaikiškesnė. Projektas šiuo metu yra įsigijimo reikalavimų nustatymo ir įgyvendinimo organizuojant viešąjį konkursą baigimo etape.
2007 m. sausio mėn. Respublikos iždas, kompetentinga Kipro viešųjų pirkimų institucija, pradėjo įgyvendinti pagrindinį elektroninės viešųjų pirkimų sistemos kūrimo ir įgyvendinimo projektą. Projektas baigtas, dalyvaujant pagrindiniams suinteresuotiesiems subjektams, panaudojus numatytas biudžeto lėšas ir laikantis nustatyto termino. Nuo 2009 m. lapkričio mėn. visos Kipro perkančiosios organizacijos ir visi tarptautiniai ekonominės veiklos vykdytojai gali naudotis elektronine viešųjų pirkimų sistema. Kipro elektroninių viešųjų pirkimų sistema ir tai, kaip iždas tvarko jos veiklą, buvo pripažinta ES lygmeniu ir, remiantis 8-uoju elektroninės vyriausybės etaloniniu įvertinimu, leido Kiprui užimti lyderio poziciją tarp ES valstybių narių viešųjų pirkimų srityje.
b) Viešųjų pirkimų sutarčių pasirašymo procedūrų decentralizavimas.
Taikant atitinkamą įstatymą, viešųjų pirkimų sutarčių pasirašymo procedūros iki 2004 m. kovo mėn. buvo centralizuotos, o Centrinė konkursų valdyba (CKB) buvo atsakinga už sutarčių, viršijančių nustatytą ribą, pasirašymą. Taikant tą patį įstatymą, vyriausiasis finansininkas buvo CKB pirmininkas. Nacionalinei audito institucijai Centrinėje konkursų valdyboje atstovavo balso teisės neturintis atstovas, kuris turėjo teisę išreikšti neprivalomą nuomonę, kuri galėjo būti įrašyta į protokolą.
2003 m. specialiojoje ataskaitoje, kuri buvo pagrįsta mano kaip CKB pirmininko patirtimi ir kurioje numatytos problemos viešųjų pirkimų srityje atsižvelgiant į Kipro stojimą į Europos Sąjungą, taip pat norint sustiprinti atskaitingumą, veiksmingumą ir skaidrumą, gavęs pagrindinių suinteresuotųjų subjektų paramą, pasiūliau vyriausybei decentralizuoti viešųjų pirkimų sutarčių pasirašymo procedūras. Vyriausybė rekomendaciją patvirtino ir buvo priimti nauji įstatymai bei taisyklės, kurias parengė iždas ir pagal kurias sutarčių pasirašymo įgaliojimai suteikti perkančiųjų ministerijų, departamentų ir tarnybų konkursų valdyboms.
Remiantis tais pačiais įstatymais ir taisyklėmis, Respublikos iždas per Viešųjų pirkimų direktoratą, kaip paskirtoji Kipro kompetentinga viešųjų pirkimų institucija, prisiėmė tikslingą strateginį vaidmenį nustatant politikos priemones ir kontroliuojant jų vykdymą. Einant šias pareigas man suteikta statutinė teisė kartu su nacionaline audito institucija turėti stebėtoją, kuris dalyvauja visų konkursų valdybų posėdžiuose plačiajame viešajame sektoriuje ir kuris turi teisę išreikšti neprivalomą nuomonę bei ją įrašyti į protokolą. Decentralizavus viešųjų pirkimų sutarčių pasirašymo procedūras padidėjo atskaitomybė, skaidrumas, veiksmingumas, efektyvumas ir buvo sutaupyta lėšų Kipro viešųjų pirkimų srityje.
c) Finansiškai ir politiškai opių klausimų valdymas.
(i) Remiantis atitinkamu įstatymu, vyriausiasis finansininkas yra Centrinio nukrypimų nuo viešųjų sutarčių ir pretenzijų dėl jų komiteto (CNVSPPK) pirmininkas. CNVSPPK – tai galutinė administracinė institucija, kuri priima sprendimus dėl tokių klausimų, vėliau taikant tokias priemones kaip arbitražas ar kreipimasis į teismus. Nacionalinei audito institucijai CNVSPPK atstovavo stebėtojas, kuris turėjo teisę išreikšti neprivalomą nuomonę, kuri galėjo būti įrašyta į protokolą.
1997 m. vyriausybė, taikydama viešųjų pirkimų procedūras, pasirašė sutartį dėl naujos Nikosijos bendrosios medicinos ligoninės statymo, statybų pabaigą numatant 2002 m. pradžioje. Statybų metu projektas itin išaugo ir todėl statybos labai vėlavo.
2002 m. pradžioje peržiūrėtas projektas buvo įvykdytas 60 proc., o pradinė sutarties vertė itin išaugo. Dėl pirkėjo pretenzijų dėl didelio finansinio ir statybų atidėjimo tuo metu projektas buvo beveik nevykdomas, jo įvykdymo data nežinoma, todėl nebuvo galima planuoti įrangos pirkimo ir įdiegimo bei veiksmingo ligoninės veikimo. Piliečiai, vyriausybė, nacionalinis parlamentas ir žiniasklaida reiškė nepasitenkinimą, nes, nekalbant apie padidėjusias išlaidas, senojoje ligoninėje nebebuvo sąlygų veiksmingai aptarnauti piliečius.
Taikant nustatytas procedūras klausimas buvo pateiktas svarstyti ir priimti sprendimą CNVSPPK. Atsižvelgdamas į savo pareigą ir norėdamas išspręsti šią problemą, visapusiškai suvokdamas problemos jautrumą, laikydamasis skaidrumo principo ir neturėdamas teisinės ar administracinės pareigos, asmeniškai konsultavausi su pagrindiniais suinteresuotaisiais subjektais (vyriausybe, nacionaline audito institucija, nacionalinio parlamento Valstybės sąskaitų audito ir Sveikatos reikalų komitetų pirmininkais ir nariais) ir gavau jų paramą, kad CNVSPPK dėtų dideles pastangas ir šį ginčą išspęstų draugiškai.
2002 m. rugsėjo mėn. po sunkių, keletą dienų trukusių CNVSPPK ir rangovo derybų, pritarus nacionalinei audito institucijai, buvo pasiektas pradinis neprivalomas ginčo sprendimo susitarimas. Prieš pateikiant susitarimą svarstymui ir balsavimui CNVSPPK, neturėdamas teisinės ir administracinės pareigos, vėl konsultavausi su minėtais suinteresuotais subjektais dėl susitarimo sąlygų ir gavau jų pritarimą, kad CNVSPPK baigtų susitarimo sudarymą. Buvo pasirašyta papildoma statybų sutartis ir naujoji Nikosijos bendrosios medicinos ligoninė pradėjo veikti 2006 m. spalio mėn.
(ii) Kaip minėta 2 dalies b punkte, taikant atitinkamą įstatymą, viešųjų pirkimų sutarčių pasirašymo procedūros iki 2004 m. kovo mėn. buvo centralizuotos, o Centrinė konkursų valdyba (CKB) buvo atsakinga už sutarčių, viršijančių nustatytą ribą, pasirašymą. Taikant tą patį įstatymą, vyriausiasis finansininkas buvo CKB pirmininkas. Nacionalinei audito institucijai CKB atstovavo balso teisės neturintis stebėtojas, kuris turėjo teisę išreikšti neprivalomą nuomonę, kuri galėjo būti įrašyta į protokolą.
Po tarptautinio konkurso dėl dviejų naujų Kipro oro uostų statybos pagal pastatymo, veikimo ir perdavimo metodą (angl. Build, Operate and Transfer , BOT) 2002 m. gruodžio mėn. pabaigoje buvo baigtas techninių pasiūlymų vertinimas ir pateiktas kartu su rekomendacijomis CKB patvirtinimui bei sprendimui atplėšti finansinius pasiūlymus, juos peržiūrėti ir įvertinti. Šis įvykis sutapo su rinkimų laikotarpiu, po kurio 2003 m. vasario mėn. įvyko prezidento rinkimai. Nors Kipro valstybės tarnyba veikia nepriklausomai nuo politinių įvykių, galėjau numatyti, kad, CKB sprendus šį klausimą normalia eiga, projektui galėjo kilti pavojus ir būtų iškilusi grėsmė dėl Kipro patikimumo tarptautinių investuotojų atžvilgiu.
Atsižvelgdamas į savo pareigą ir visiškai suvokdamas klausimo opumą, ėmiausi iniciatyvos ir man vadovaujant CKB apsvarstė šį klausimą iki prezidento rinkimų. Po rinkimų, kai valdžią gavo naujoji vyriausybė, paprašiau ir gavau vyriausybės politinį įsipareigojimą vykdyti projektą, ir CKB tęsė finansinių pasiūlymų peržiūrą ir vertinimą.
2003 m. lapkričio mėn., kai turėjo būti priimtas sprendimas dėl kainų siūlytojo pasirinkimo, visą įvykių eigą atidžiai stebėjo suinteresuotieji subjektai, apie tai nuolat pranešinėjo žiniasklaida. Siekiant padidinti CKB svarstymų, kurie tęsėsi keletą dienų, skaidrumą, mano kvietimu posėdžiuose dalyvavo visi viešųjų pirkimų ir vertinimo dalyviai. Posėdžiai vyko vykstant klausymams, visų dalyvių sutikimu darant įrašus. Naujieji Pafoso ir Larnakos tarptautiniai oro uostai pradėjo veikti atitinkamai 2008 m. lapkričio mėn. ir 2009 m. lapkričio mėn.
Nepriklausomumas
3. Sutartyje nustatyta, kad Audito Rūmų nariai eidami savo pareigas turi būti „visiškai nepriklausomi“. Kaip Jūs laikytumėtės šio reikalavimo atlikdamas savo pareigas?
Kaip profesionalus apskaitininkas, einantis vyriausiojo finansininko pareigas ir Kipro Respublikos Prezidento paskirtas kandidatu į Europos Audito Rūmų narius, visiškai sutinku su Sutarties nuostata, kad Audito Rūmų nariai eidami savo pareigas turi būti „visiškai nepriklausomi“. Būdamas Atestuotųjų apskaitininkų asociacijos ir Kipro patvirtintųjų viešųjų apskaitininkų instituto narys, esu įsipareigojęs laikytis atitinkamo elgesio kodekso ir pagrindinių sąžiningumo, objektyvumo ir nepriklausomumo principų.
Kipro Respublikos vyriausiasis finansininkas turi valstybės tarnautojo statusą ir per finansų ministrą yra atskaitingas Ministrų tarybai. Šiuo požiūriu būtų galima pagrįstai manyti, kad vyriausiasis finansininkas negali būti nepriklausomas. Tačiau priešingai šiam įsitikinimui, dirbau su trimis skirtingomis vyriausybėmis ir visuomet savo pareigas vykdžiau nepriklausomai nuo politinių ir (arba) kitų klausimų. Taigi, įsitvirtinusi visų suinteresuotųjų subjektų ir institucijų nuostata, kad vyriausiais finansininkas yra nepriklausomas.
Vykdydamas savo pareigas, pasitaikius keletai progų turėjau priimti sprendimus, kurie nebuvo itin palankūs vyriausybei. Kitais atvejais, savo iniciatyva ar vyriausybės arba nacionalinio parlamento komiteto prašymu, parengiau specialias ataskaitas, kuriose pateiktos išvados ir rekomendacijos buvo, vėlgi, ne itin palankios vyriausybei. Vis dėlto, atsižvelgiant į mano reputaciją kaip sąžiningo, nešališko, atviro ir nepriklausomo pareigūno, mano sprendimų, išvadų ir rekomendacijų laikėsi ir laikosi visi suinteresuotieji subjektai.
Kaip vyriausiasis finansininkas esu nuolat kviečiamas, kartu su vyriausiuoju auditoriumi, kuris yra nacionalinės audito institucijos vadovas, dalyvauti nacionalinio parlamento komitetų, ypač Viešųjų sąskaitų audito komiteto, posėdžiuose, kai parlamentas tikrina ministerijų, departamentų arba tarnybų darbą tam, kad galėčiau pateikti savo nepriklausomą eksperto nuomonę dėl klausimų, susijusių su viešųjų lėšų valdymu ir viešaisiais pirkimais.
2007 m. nacionalinio parlamento iniciatyva Etikos komitetas svarstė įstatymo projektą (įstatymas priimtas 2008 m.) dėl specialaus audito komiteto įsteigimo politikų ir vyriausybės pareigūnų profesinei veiklai stebėti dėl galimo konflikto su jų politinėmis pareigomis. Specialiajam audito komitetui pirmininkauja teisėjas, jo nariai – prokuroras, teisingumo ministro atstovas, nacionalinio parlamento nuolatinis sekretorius ir vyriausiasis finansininkas. Etikos komiteto svarstymų metu paaiškėjo, kad skyrimo į Specialųjį audito komitetą reikalavimai buvo nepriklausomumas ir priimtinumas visoms politinėms partijoms.
Jei man teks garbė tapti vienu iš Europos Audito Rūmų narių, visapusiškai laikysiuos taikomo elgesio kodekso ir nepritarsiu jokiam politiniam ar instituciniam kišimuisi į mano pareigas ir nedalyvausiu jokioje veikloje, kuri gali pasirodyti kompromituojančia mano nepriklausomumą. Mano atsakymai į 2, 5, 6 ir 7 klausimus taip pat rodo mano įsipareigojimą būti nepriklausomu.
4. Ar jums buvo suteiktas įsipareigojimų įvykdymo patvirtinimas, kai ėjote vadovaujamas pareigas, jei tokia procedūra numatyta?
Vykdydamas vyriausiojo finansininko pareigas, esu įpareigotas pagal Konstituciją ir įstatymus parengti ir pasirašyti Kipro vyriausybės metinę finansinę ataskaitą bei pateikti ją po to, kai su ja susipažįsta ministrų taryba, nacionaliniam parlamentui, kad šis suteiktų įsipareigojimų įvykdymo patvirtinimą. Mano pareiga taip pat pateikti iždo veiklos metinę ataskaitą ministrų tarybai. Be to, iždo veiklą tikrina nacionalinė audito institucija, jos išvados ir rekomendacijos įtraukiamos į metinę audito ataskaitą, kuri pateikiama Respublikos prezidentui ir nacionaliniam parlamentui, kad suteiktų įsipareigojimų įvykdymo patvirtinimą. Eidamas vyriausiojo finansininko pareigas, niekada neturėjau jokių problemų, susijusių su minėtosiomis patvirtinimo procedūromis.
5. Ar turite įmonę, akcijų ar kitokių įsipareigojimų, kurie galėtų būti nesuderinami su Jūsų pareigomis ateityje? Ar sutinkate Audito Rūmų pirmininkui deklaruoti visus savo finansinius interesus ir kitus įsipareigojimus bei juos viešinti? Jei šiuo metu esate susijęs su kokiu nors teismo procesu, papasakokite apie tai plačiau.
Neturiu įmonės, akcijų ar kitokių įsipareigojimų, kurie galėtų būti nesuderinami su mano pareigomis ateityje. Remiantis nacionalinio įstatymo dėl pajamų mokesčio nuostatomis, privalau periodiškai teikti duomenis apie šeimos gaunamas pajamas. Esu pasirengęs Audito Rūmų pirmininkui deklaruoti visus savo finansinius interesus ir kitus įsipareigojimus bei neturiu nieko prieš tai, kad jie būtų paviešinti pagal Audito Rūmų nuostatas ir Bendrijos taisykles.
6. Ar esate pasiruošęs atsisakyti visų pareigų, į kurias esate išrinktas, ir atsakingų pareigų politinėje partijoje, jei būsite paskirtas Audito Rūmų nariu?
Esu Atestuotųjų apskaitininkų asociacijos tarybos (angl. ACCA) narys; tai vienintelės pareigos, į kurias esu išrinktas. Mano tarnyba ACCA taryboje yra savanoriška, dirbu pagal savo kompetenciją be atlygio, kompensuojamos tik patirtos išlaidos. Jei man teks garbė būti paskirtam Audito Rūmų nariu, atsistatydinsiu iš ACCA tarybos nario pareigų (jei į šias pareigas vėl būsiu išrinktas), jei ši veikla bus nesuderinama su mano būsimomis pareigomis.
Nesu jokios politinės partijos narys ir neatlieku jose jokių pareigų.
7. Kaip spręstumėte šiurkščių pažeidimų, sukčiavimo ir (ar) korupcijos atvejus, su kuriais susiję asmenys iš valstybės narės, iš kurios esate kilęs?
Jei man teks garbė būti paskirtam Europos Audito Rūmų nariu, mano pareiga ir atsakomybė bus saugoti Europos Sąjungos finansinius interesus ir atitinkamai Europos piliečių finansinius interesus. Spręsdamas kiekvieną klausimą, vadovausiuos ta pačia pozicija, nepaisant kilmės valstybės narės. Mano nepriklausomumui, profesiniam elgesiui, vertinimui ir pastangoms jokios įtakos neturės tai, kokioje valstybėje narėje buvo įvykdytas pažeidimas, sukčiavimo ar korupcijos veika.
Pagal galiojančias Komisijos taisykles, jei ES fondų finansinio valdymo srityje (atlikus auditą ar gavus informacijos iš trečiosios šalies) kyla įtarimų dėl sukčiavimo, korupcijos ar kitų neteisėtų veiksmų, susijusi valstybė narė turi nedelsdama pranešti apie tai Europos kovos su sukčiavimu tarnybai (OLAF). Panašią pareigą turi ir Europos Audito Rūmai. Aš įgyvendinu šią pareigą vykdydamas savo kaip tvirtinančios institucijos vadovo ir Nacionalinės kovos su sukčiavimu koordinavimo institucijos (AFCOS), kuri praneša apie pažeidimus ar įtariamą sukčiavimą, koordinatoriaus funkcijas.
Be to, vykdydamas vyriausiojo finansininko funkcijas aš taip pat turiu atitinkamą pareigą, susijusią su valstybės lėšų naudojimu. Apie bet kokį pažeidimą arba pagrįstą įtarimą dėl nusižengimo įvykdymo turėtų būti pranešta atitinkamoms institucijoms.
Pareigų vykdymas
8. Kokie turėtų būti pagrindiniai patikimo finansų valdymo bruožai viešojoje įstaigoje?
Kipro Respublikos valstybės iždo misija – konstitucinio, teisėto ir atsakingo viešųjų finansinių operacijų, susijusių su sprendimų priėmimo procesu, valdymo priežiūra ir stebėsena, užtikrinant Kipro Respublikos finansinės ir pinigų politikos veiksmingą įgyvendinimą. Remdamasis savo patirtimi, galėčiau teigti, kad pagrindiniai patikimo finansų valdymo bruožai bet kurioje viešojoje įstaigoje turėtų būti šie:
· organizacinė struktūra, tikslai, strategijos ir veiklos kryptys;
· apibrėžta atsakomybė ir atskaitomybė;
· personalo kompetencija ir gebėjimai;
· įstatymai ir taisyklės, procedūros bei vidaus kontrolė;
· informavimo sistemos ir automatizacija;
· išorės ir vidaus auditas.
Viešoji įstaiga turėtų turėti formalią struktūrą, pagal kurią būtų galima apibrėžti jos veikimo būdą. Jos tikslai turėtų būti išdėstyti raštu ir vadovybė turėtų reguliariai juos atnaujinti.
Strateginiai planai ir apskritai visas planavimo procesas, rengiami tam, kad būtų tinkamai paskirstomi ekonominiai ištekliai viešosios įstaigos siektiniems rezultatams ir pajėgumams ir kad įstaigos vadovai galėtų pasiekti nustatytus veiklos tikslus.
Vadovybės ir darbuotojų individualių tikslų derinimas taip pat labai svarbus siekiant įgyvendinti viešosios įstaigos uždavinius.
Siekiant vadovybės ir darbuotojų motyvacijos, kad šie veiksmingai atliktų savo veiklą, taip pat svarbu aiškiai apibrėžti atsakomybę ir nustatyti atskaitomybės procedūras.
Šalia visų būtinų organizacinių klausimų dar vienas labai svarbus patikimo finansų valdymo kultūros bruožas – tai viešosios įstaigos darbuotojų veiklos kokybė, kurią sudaro jų gebėjimai, techninės žinios, patirtis ir moralinės vertybės.
Pasitelkiant viešosios įstaigos vidaus kontrolės sistemą turi būti tinkamai užtikrinama, kad bus įgyvendinami jos tikslai, visų pirma susiję su:
· veiklos veiksmingumu;
· taupiu ir veiksmingu išteklių naudojimu;
· taikytinų politikos sričių, procedūrų, įstatymų ir taisyklių laikymusi;
· išteklių ir interesų apsauga, kad būtų išvengta įvairaus pobūdžio nuostolių, taip pat susijusių su sukčiavimu, pažeidimais ir korupcija bei
· informacijos, ataskaitų ir duomenų vientisumu ir patikimumu.
Iš esmės, patikimos informavimo sistemos ir automatizmas galėtų pagerinti vidaus kontrolės sistemą, jei yra išsamus ir konkretus šių veiksnių įgyvendinimo planas ir juos taikant galima pasiekti norimos naudos viešojoje įstaigoje.
Be to, išorės ir vidaus audito funkcijos taip pat yra viešosios įstaigos veiklos organizavimo dalis siekiant finansinio valdymo, remiant patikimą viešąjį valdymą, atskaitomybę, veiklos skaidrumą ir kontrolę, taip pat didinant finansinio valdymo kultūros patikimumą ir tvirtumą.
Tinkamai suderinta visų šių minėtųjų bruožų visuma leidžia viešajai įstaigai sukurti ir palaikyti patikimą finansinio valdymo kultūrą siekiant optimaliausios veiklos, ekonomiškumo, našumo ir veiksmingumo.
9. Pagal Sutartį Audito Rūmai padeda Parlamentui įgyvendinti biudžeto vykdymo priežiūros įgaliojimus. Kaip apibūdintumėte savo pareigas, susijusias su ataskaitų Europos Parlamentui, ypač Biudžeto kontrolės komitetui rengimu?
Remiantis Sutarties dėl Europos Sąjungos veikimo 287 straipsniu, Audito Rūmai padeda Parlamentui ir Tarybai vykdyti biudžeto įgyvendinimo kontrolę. Sutartyje apibrėžiama parama abiems institucijoms, kuri pasireiškia teikiant sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą.
Remiantis Sutartimi, Audito Rūmai tikrina visų Sąjungos pajamų ir išlaidų sąskaitas, taip pat ar finansų valdymas yra patikimas. Taigi pranešimai (metiniai ar specialūs), kuriuos Audito Rūmai teikia Parlamentui ir, visų pirma, Biudžeto kontrolės komitetui, yra labai svarbūs.
Audito Rūmų atliekama veikla yra svarbus metinės biudžeto įvykdymo patvirtinimo procedūros pagrindas; vykdant šią procedūrą, Europos Parlamentas, remdamasis Tarybos pateiktomis rekomendacijomis, priima sprendimą dėl to, ar Komisija įvykdė savo įsipareigojimus dėl praėjusių metų biudžeto įgyvendinimo.
Be to, pasitelkdamas Audito Rūmų darbo rezultatus, Biudžeto kontrolės komitetas gali sutelkti savo dėmesį į konkrečias sritis siekdamas išspręsti problemas, sumažinti riziką ir padidinti ES finansinių išteklių naudojimo našumą, veiksmingumą ir efektyvumą Europos piliečių labui.
Iš esmės, Audito Rūmų pranešimai privalo būti tikslūs, patikimi, į juos turi būti įtrauktos rekomendacijos ir įstaigų, kuriose buvo atliktas auditas, atsakymai, siekiant kuo geriau padėti Biudžeto kontrolės komitetui vykdyti jo uždavinius ir tikslus.
Siekiant kuo didesnio veiksmingumo ir poveikio, pranešimo išvados ir rekomendacijos turi būti glaustos, pranešime turi būti naudojama lengvai suprantama kalba, siekiant vengti itin techniškų terminų arba, jei reikia, siekiant naudoti tinkamą šių terminų išaiškinimą.
Remdamasis savo patirtimi galiu teigti, kad teigiamai vertinu nacionalinės audito institucijos ir nacionalinio parlamento konstruktyvaus bendradarbiavimo būtinybę ir jo teikiamą naudą, taip pat labai vertinu glaudžių ryšių, kuriuos man pavyko užmegzti su nacionaline audito institucija, pranašumus.
Būdamas vyriausiasis finansininkas kartu su vyriausiuoju auditoriumi, kuris yra nacionalinės audito institucijos vadovas, glaudžiai bendradarbiauju su nacionalinio parlamento viešųjų sąskaitų audito komitetu, esu dažnai kviečiamas dalyvauti posėdžiuose, kai parlamentas tikrina ministerijų, departamentų arba tarnybų darbą tam, kad galėčiau pateikti nepriklausomą nuomonę dėl klausimų, susijusių su viešųjų lėšų valdymu ir viešaisiais pirkimais. Šis bendradarbiavimas grindžiamas tarpusavio pasitikėjimu ir pagarba, ir jei man teks garbė būti paskirtam Europos Audito Rūmų nariu, stengsiuos užmegzti tokius pačius ryšius su Biudžeto kontrolės komitetu. Sieksiu šio tikslo dalyvaudamas Audito Rūmų darbo grupėse, Audito Rūmų kolegijoje ir megzdamas asmeninius kontaktus, keisdamasis nuomonėmis ir konsultuodamasis su Biudžeto kontrolės komiteto pirmininku ir nariais.
10. Kokia, Jūsų nuomone, yra veiklos audito nauda ir kaip reikėtų atsižvelgti į jo išvadas valdymo klausimais?
Veiklos auditas – tai turimų lėšų panaudojimo teikiant viešąsias paslaugas, vykdant viešuosius projektus ar kitaip naudojant išteklius veiksmingumo, našumo ir efektyvumo išorinis įvertinimas.
Veiklos auditas taip pat apibrėžiamas kaip vertės, gautos už pinigus, auditas, t. y., tikrinama, ar viešoji įstaiga, išleidusi tam tikrą kiekį pinigų, pasiekė geriausią tikėtiną vertę.
Kokybiškai atliktas veiklos auditas yra naudingas ir auditoriui, ir audituojamajam. Auditorius susipažįsta su audituojamos šalies veiksmais ir veiklos sritimi, o tai padeda geriau suprasti galimą riziką ir veiksmingiau atlikti auditą. Audituojamajai šaliai padedama pagerinti savo veiklą ir tinkamiau paskirstyti turimus išteklius, siekiant kuo didesnės rezultatų kokybės visuomenės labui.
Mano nuomone, pridėtinė veiklos audito vertė priklauso nuo audito kokybės ir auditoriaus bei audituojamosios šalies veiksmų atlikimo vykdant auditą, taip pat nuo abiejų šalių bendradarbiavimo ir bendravimo veiksmingumo.
Pagrindiniai sėkmės veiksniai yra šie:
a) auditas:
· turėtų būti atliekamas sąžiningai,
· turėtų būti sutelktas į rezultatų vertinimą ir išdėstymą ir
· turėtų sustiprinti atskaitomybę ir pasitikėjimą.
b) Auditoriaus rekomendacijos turėtų būti:
· grindžiamos pakankamais, svarbiais ir patikimais įrodymais, bei
· jas turėtų būti galima rentabiliai įgyvendinti.
c) Audito ataskaita turėtų būti proporcinga ir joje neturėtų būti sutelkiamas dėmesys vien tik į neigiamus aspektus.
d) Audito išvados turėtų būti aptartos su audituojamąja šalimi ankstyvuoju etapu, o vėliau reikėtų vykdyti sąžiningą ir atvirą dialogą.
e) Atliekant, visų pirma, sudėtingus ir keblius auditus, turėtų dalyvauti itin patyrę, profesionalūs ir išsilavinę auditoriai.
Glaudžiai bendradarbiaujant su auditoriumi, siekiama įtraukti audituojamosios šalies valdymo proceso veiklos audito išvadas ir rekomendacijas. Viena iš audito proceso dalių – tai aktyvus vadovybės dalyvavimas; ji turėtų sutikti su veiklos audito išvadomis ir rekomendacijomis, pripažinti veiklos trūkumus ir įgyvendinti rekomendacijas. Vadovybė atsakinga už greitą ir veiksmingą rekomendacijų įgyvendinimą. Vėliau apsilankant įstaigoje, kurioje buvo atliktas veiklos auditas, iš naujo įvertinami vadovybės prisiimti įsipareigojimai.
11. Kaip būtų galima pagerinti Audito Rūmų, nacionalinių audito institucijų ir Europos Parlamento (Biudžeto kontrolės komiteto) bendradarbiavimą atliekant ES biudžeto auditą?
Remiantis Sutarties dėl Europos Sąjungos veikimo 287 straipsniu, „Audito Rūmai ir valstybių narių nacionalinės audito įstaigos bendradarbiauja pasitikėjimo dvasia ir toliau likdamos nepriklausomos“. Be to, Audito Rūmų pirmininko teiginys, kad glaudesnis politinę (Europos Parlamentas) ir profesinę (Audito Rūmai) kontrolę atliekančių institucijų bendradarbiavimas gali dar labiau pagerinti ES lėšų valdymą, yra visiškai teisingas.
Veiksmingas visų šių minėtųjų institucijų bendradarbiavimas yra labai svarbus siekiant taupiai, tinkamai ir veiksmingai panaudoti mokesčių mokėtojų pinigus audito ir parlamentinės priežiūros srityse. Siekiant dar labiau pagerinti bendradarbiavimą galima apsvarstyti galimybę įsteigti aukšto lygio bendradarbiavimo komitetą, kurį sudarytų Biudžeto kontrolės komiteto, nacionalinių parlamentų viešųjų sąskaitų audito komitetų, Europos Audito Rūmų ir nacionalinių audito institucijų atstovai. Tokio bendradarbiavimo tikslas turėtų būti visuotinis bendros audito koncepcijos įgyvendinimas; tam gali prireikti priimti atitinkamus teisinius ir administracinius pakeitimus Europos ir nacionaliniu lygmenimis.
Siekiant geresnio Audito Rūmų ir nacionalinių audito institucijų bendradarbiavimo, buvo specialiai sukurtas Ryšių komitetas, kurį sudaro ES valstybių narių nacionalinių audito institucijų vadovai ir Audito Rūmų pirmininkas bei jų nariai. Bendradarbiavimas šiuo metu yra pakankamas, tačiau jį visuomet galima dar labiau pagerinti, pvz.,
· didesnis pasitikėjimas nacionalinių audito institucijų atliekamu auditu.
Tai būtų galima pasiekti rengiant nacionalinius pareiškimus, nacionalinio audito ataskaitas ir pažymas bei metines santraukas.
· Veiklos dubliavimosi ar kartojimosi vengimas atliekant įvairias audito veiklas.
Verta pažymėti, kad nors 80 proc. ES lėšų išleidžiama taikant bendrą valdymą, bendra atsakomybė už išleistų pinigų auditą yra labai netolygi. Įgyvendinant bendrą audito koncepciją būtų galima sutaupyti auditui skiriamų lėšų, siekiant ES piliečių gerovės.
· Tolesnis tarptautinių audito standartų laikymasis ir bendrų audito metodų naudojimas.
Reikėtų dėti dar daugiau pastangų, kad bendrų audito standartų darbo grupė toliau sėkmingai tęstų darbą, o visų suinteresuotųjų šalių atsakomybė turėtų būti dar tvirtesnė siekiant bendro sutarimo.
Europos Audito Rūmų ir Europos Parlamento bendradarbiavimas labai svarbus, jis gali pagerinti ES lėšų valdymą. Šiuo metu vykdomas bendradarbiavimas jau yra aukšto lygio ir dar galėtų būti pagerintas:
· rengiant reglamentuojamus „proveržio“ posėdžius narių lygmeniu,
· steigiant specialius ryšių komitetus ir
· užmezgant darbuotojų ryšius įvairiose veiklos srityse.
Tarp dviejų minėtųjų institucijų ES biudžeto įgyvendinimo srityje slypi savitarpio sąsaja vykdant abiejų pareigas. Europos Parlamentas atlieka savo parlamentinę kontrolę atsižvelgdamas į Audito Rūmų pateiktas išvadas ir rekomendacijas, o Audito Rūmai rengia savo audito programą atsižvelgdami į Biudžeto kontrolės komiteto pastabas ir susirūpinimą keliančius klausimus. Europos Audito Rūmų ir Europos Parlamento atliekama veikla įgaus dar didesnės vertės, jei bus įgyvendinti ir reglamentuoti konkretūs bendradarbiavimo būdai visais lygmenimis (narių, specialių ryšių komitetų, darbuotojų lygmenimis).
Jei man teks garbė būti paskirtam Europos Audito Rūmų nariu, galėsiu labiau prisidėti gerinant Audito Rūmų ir kitų institucijų, visų pirma, Biudžeto kontrolės komiteto, bendradarbiavimą, atsižvelgdamas į nepriklausomybės principą.
Kiti klausimai
Ar atsiimtumėte savo kandidatūrą, jei Parlamentas pateiktų neigiamą nuomonę dėl Jūsų paskyrimo Audito Rūmų nariu?
Manau, kad einant vadovaujamąsias pareigas valstybės įstaigoje, labai svarbu, kad įstaigos vadovu visiškai pasitikėtų visos suinteresuotos šalys, visų pirma, Europos Parlamentas, tai yra viena iš pagrindinių sąlygų, priešingu atveju jo vaidmuo nebus veiksmingas ir tai pakenks piliečių interesams. Aš vadovavausi šiuo principu dirbdamas valstybės tarnyboje Kipre ir toliau juo vadovausiuos būdamas kandidatu į Audito Rūmų narius. Biudžeto kontrolės komiteto ir Europos Parlamento pasitikėjimas kiekvienu Audito Rūmų nariu ir bendrai Audito Rūmais kaip institucija yra labai svarbus ir būtinas siekiant užtikrinti Europos piliečių finansinius interesus. Man teks didelė garbė, jei sulauksiu Jūsų palankios nuomonės dėl paskyrimo Audito Rūmų nariu ir stengsiuos išlaikyti Jūsų pasitikėjimą per visą savo būsimą karjerą.
Žinoma, jei Europos Parlamento nuomonė būtų nepalanki, savo kandidatūrą atsiimčiau.
GALUTINIO BALSAVIMO KOMITETE REZULTATAI
Priėmimo data
27.9.2010
Galutinio balsavimo rezultatai
+:
–:
0:
19
0
0
Posėdyje per galutinį balsavimą dalyvavę nariai
Jean-Pierre Audy, Inés Ayala Sender, Zigmantas Balčytis, Jorgo Chatzimarkakis, Andrea Cozzolino, Ryszard Czarnecki, Luigi de Magistris, Tamás Deutsch, Jens Geier, Gerben-Jan Gerbrandy, Ingeborg Gräßle, Cătălin Sorin Ivan, Aldo Patriciello, Christel Schaldemose, Theodoros Skylakakis, Bart Staes, Georgios Stavrakakis
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Monika Hohlmeier, Ivailo Kalfin
