P6_TA(2006)0317
Slaptųjų Amerikos tarnybų vykdomas duomenų apie SWIFT sistemos banko pavedimus perėmimas
B6-0386 , 0391 , 0393 ir 0395/2006
Europos Parlamento rezoliucija dėl Slaptųjų Amerikos tarnybų vykdomo duomenų apie SWIFT sistemos banko pavedimus perėmimo
Europos Parlamentas
, –
atsižvelgdamas į Europos žmogaus teisių ir pagrindinių laisvių apsaugos konvenciją (EŽTK), ypač į jos 8 straipsnį,
–
atsižvelgdamas į Europos Sąjungos Pagrindinių teisių chartiją, ypač į jos 7 ir 8 straipsnius,
–
atsižvelgdamas į Europos Tarybos konvenciją Nr. 108 dėl asmenų apsaugos, ryšium su asmens duomenų automatizuotu tvarkymu,
–
atsižvelgdamas į ES sutarties 6 straipsnį ir į EB sutarties 286 straipsnį,
–
atsižvelgdamas į 1995 m. spalio 24 d. Europos Parlamento ir Tarybos direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo OL L 281, 1995 11 23, p. 31.
,
–
atsižvelgdamas į 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo OL L 8, 2001 1 12, p. 1.
,
–
atsižvelgdamas į pasiūlymą dėl reglamento dėl mokėtojo informacijos, pateikiamos pervedant lėšas ( KOM(2005)0343 ),
–
atsižvelgdamas į
Privacy International
pateiktus skundus 33 šalių duomenų apsaugos ir privatumo reguliavimo institucijoms dėl įtarimų, kad SWIFT pavedimai buvo atlikti nesilaikant procedūrų, numatytų duomenų apsaugą reglamentuojančiuose teisės aktuose, ir kad duomenys buvo atskleisti be jokio teisinio pagrindo arba įgaliojimo,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi neseniai Europos ir JAV žiniasklaida atskleidė, kad JAV administracija pradėjo naudoti terorizmo finansavimo sekimo programą (angl.
Terrorist Finance Tracking Program
), kuri suteikia galimybių JAV institucijoms naudotis visais finansiniais SWIFT (Pasaulinės tarpbankinių finansinių telekomunikacijų organizacijos) duomenimis; Belgijoje įsteigtas tarpbankiniam sektoriui priklausantis kooperatyvas, kuriam priklauso daugiau nei 8 000 komercinių bankų ir įstaigų, įskaitant keletą centrinių bankų, 200-uose šalių,
B.
kadangi SWIFT sistemoje saugoma informacija, prie kurios turėjo prieigą JAV valdžios institucijos, yra susijusi su šimtais tūkstančių Europos Sąjungos piliečių, nes Europos bankai, pervesdami lėšas pasauliniu mastu tarp bankų, naudojasi SWIFT sistema ir kadangi SWIFT sistema kasdien naudojama milijonams pavedimų ir banko operacijų,
C.
kadangi, atsižvelgiant į Direktyvą 95/46/EB, atliekant ES teritorijoje sukauptų duomenų, kurie naudojami už ES teritorijos ribų, pervedimą turi būti laikomasi tinkamumo įvertinimo,
D.
kadangi prieiga prie SWIFT valdomų duomenų įgalina susekti ne tik pavedimus, susijusius su nelegalia veikla, bet ir informaciją apie privačių asmenų ir atitinkamų šalių ekonominę veiklą, o tai galėtų padėti pamatus plataus masto ekonomikos ir pramonės šnipinėjimui,
1.
primena, kad yra pasiryžęs kovoti su terorizmu ir mano, kad reikia kovoti siekiant išlaikyti tinkamą pusiausvyrą tarp saugumo priemonių ir pilietinių laisvių bei pagrindinių teisių apsaugos; išreiškia gilų susirūpinimą dėl to, kad buvo sukurtos sąlygos silpnėti privatumo ir duomenų apsaugos pagarbai;
2.
pabrėžia, kad Europos Sąjunga grindžiama teisinės valstybės principu ir kad perduodant asmens duomenis trečiosioms šalims, nacionaliniu ir Europos lygmeniu būtina laikytis duomenų apsaugą reglamentuojančių teisės aktų, pagal kuriuos leidimą atlikti kiekvieną pavedimą turi suteikti teisminė institucija, ir kad kiekvienas nukrypimo nuo šio principo atvejis turi būti proporcingas, pagrįstas įstatymais arba tarptautiniais susitarimais;
3.
mano, kad tik laikydamosi EŽTK 8 straipsnio, veikdamos pagal Bendrijos teisę bei atsižvelgdamos į Direktyvos 95/46/EB 13 straipsnį valstybės narės, siekdamos valstybės saugumo, viešosios tvarkos ir saugos, gali nesilaikyti duomenų finalizavimo principo, kuriuo draudžiamas tolesnis komercinių duomenų perdavimas ir kuris yra vienintelis teisėtas pagrindas saugoti asmens duomenis privačioms šalims ir tokiu būdu sumažinti duomenų apsaugos lygį, tik kai tai būtina, proporcinga ir suderinama su demokratinės visuomenės principu;
4.
atkreipia dėmesį į pirmiau minėtą pasiūlymą dėl reglamento, kuris gali padėti sukuriant teisinį pagrindą, reglamentuojantį šios informacijos perdavimą; apgailestauja, kad Europos Parlamentas, priešingai nei reikalaujama pagal lojalaus ir nuolatinio Bendrijos institucijų bendradarbiavimo principą, nebuvo informuotas apie SWIFT pavedimus kitų institucijų, ypač Europos centrinio banko, derybų ir trišalių svarstymų metu;
5.
reikalauja, kad Komisija, Taryba ir Europos centrinis bankas (ECB) išsamiai paaiškintų, kiek jiems buvo žinoma apie slaptą susitarimą tarp SWIFT ir JAV vyriausybės;
6.
reikalauja patikslinti ECB vaidmenį ir funkcijas ir prašo Europos duomenų apsaugos priežiūros pareigūno kaip įmanoma greičiau patvirtinti, ar, remiantis Reglamentu (EB) Nr. 45/2001, ECB, sužinojęs apie duomenų apsaugos pažeidimą, turėjo kaip nors reaguoti;
7.
primena, kad ECB pareiga yra užtikrinti, jog centriniai bankai gali prieiti prie SWIFT tik laikydamiesi teisės aktų nuostatų;
8.
reikalauja, kad valstybės narės užtikrintų ir patvirtintų, jog nacionaliniu lygiu nėra teisinių spragų ir kad Bendrijos duomenų apsaugą reglamentuojantys teisės aktai taip pat apima centrinius bankus; prašo valstybių narių perduoti patikrinimų rezultatus Komisijai, Tarybai ir Europos Parlamentui;
9.
reikalauja, kad Taryba skubiai ištirtų ir priimtų pasiūlymą dėl pagrindų sprendimo dėl asmens duomenų, tvarkomų policijos ir teismų bendradarbiavimo baudžiamosiose bylose kontekste, apsaugos ( KOM(2005)0475 ), kad Europos Sąjungos piliečiams visoje Europos Sąjungos teritorijoje būtų galima užtikrinti vienodą aukšto lygio duomenų apsaugą;
10.
atkreipia Tarybos dėmesį į 2006 m. birželio 14 d. priimtos Parlamento pozicijos dėl pirmiau minėto pasiūlymo dėl pamatinio sprendimo 26 ir 58 pakeitimus Priimti tekstai, P6_TA(2006)0258 .
, kuriais buvo siekiama reglamentuoti dėl visuomenės interesų privatiems asmenims perduotų duomenų tvarkymą;
11.
dar kartą pabrėžia esąs labai nusivylęs, kad Taryba nenori įveikti esamos teisinės situacijos, kai pagrindinių teisių apsaugai taikomos dvi skirtingos procedūros, pagal pirmąjį ar trečiąjį ramstį; pakartotinai reikalauja panaikinti šią dvigubą sistemą pasitelkiant ES sutarties 42 straipsnį;
12.
ragina Komisiją veiksmingumo, būtinumo, proporcingumo ir pagrindinių teisių pagarbos požiūriu įvertinti visus priimtus ES teisės aktus, skirtus kovai su terorizmu; primygtinai ragina, kad Komisija ir Taryba apsvarstytų, kokių priemonių reikėtų imtis siekiant išvengti didelių privatumo teisių pažeidimų ateityje;
13.
griežtai prieštarauja tam, kad ES teritorijoje būtų atliekamos bet kokios slaptos operacijos, kurių metu pažeidžiamas ES piliečių privatumas; yra labai susirūpinęs dėl to, kad tokios operacijos atliekamos nepranešant ES piliečiams ir jų atstovams parlamentuose; ragina JAV, jos žvalgybą ir saugumo tarnybas bendradarbiauti ir pranešti savo sąjungininkams apie bet kokias saugumo operacijas, kurias jie ketina atlikti ES teritorijoje;
14.
prašo savo Piliečių laisvių, teisingumo ir vidaus reikalų komitetą bei Ekonomikos ir pinigų politikos komitetą kaip įmanoma greičiau surengti bendrą ECB, Komisijos, Tarybos, Europos duomenų apsaugos priežiūros pareigūno ir kitų atitinkamų privataus ir viešo sektoriaus atstovų klausymą siekiant nustatyti, kokią informaciją jie galėjo žinoti;
15.
paveda Pirmininkui perduoti šią rezoliuciją Tarybai, Komisijai, Europos centriniam bankui, valstybių narių, stojančių šalių ir šalių kandidačių vyriausybėms bei parlamentams, JAV vyriausybei ir dvejiems Kongreso rūmams.
