Klausimas, į kurį atsakoma raštu, Nr. E-002565/2012
Komisijai
Darbo tvarkos taisyklių 117 straipsnis
Zigmantas Balčytis (S&D)
(2012 m. kovo 6 d.)
Tema: Dėl papildomų dažnių naudojimo
Europos Parlamentas, skatindamas skaitmeninės televizijos plėtrą, priėmė rezoliuciją, kurioje ES šalims rekomenduojama iki 2013 m. išjungti analoginę antžeminę televiziją. Sutankintas skaitmeninis srautas leidžia atlaisvinti nemažą dažnių spektro dalį. Atlaisvintais dažniais gali pasinaudoti interneto, mobiliojo ryšio ir kitų paslaugų teikėjai. Efektyvesnis dažnių naudojimas prisidės prie skaitmeninės atskirties mažinimo: kaimo vietovėse ims veikti belaidis plačiajuostis ryšys, daugiau piliečių galės paprasčiau patenkinti įvairius socialinius, ekonominius ir kultūrinius poreikius, vis labiau priklausančius nuo naujųjų technologijų.
Viename iš pagrindinių Baltijos jūros regiono strategijos antrojo ramsčio projektų numatyta: „Koordinuoti papildomų dažnių naudojimą“.
Ar Komisija gali nurodyti, kokiomis priemonėmis koordinuojamas papildomų dažnių naudojimas, siekiant veiksmingesnio jų naudojimo? Kaip bendrovės skatinamos teikti plačiajuosčio ryšio paslaugas retai gyvenamose vietovėse? Kas pasiekta sustiprinto valstybių narių bendradarbiavimo, siekiant daugiašalio koordinavimo ir rinkos kontrolės, modelių rengimo srityje?