Klausimas, į kurį atsakoma raštu, Nr. E-001727/2011
Komisijai
Darbo tvarkos taisyklių 117 straipsnis
Juozas Imbrasas (EFD)
(2011 m. kovo 3 d.)
Tema: Kokybiniai saugos reikalavimai sudėtinėms dalims, išimtoms iš netinkamų eksploatuoti transporto priemonių, siekiant jas realizuoti pakartotiniam naudojimui
Europos Parlamento ir Tarybos direktyvos Nr. 2005/64/EB dėl motorinių transporto priemonių tipų patvirtinimo, atsižvelgiant į galimybę jas pakartotinai naudoti, perdirbti ir atnaujinti, bei iš dalies keičiančios Tarybos direktyvą 70/156/EEB preambulės 12 punkte teigiama, kad pagal Direktyvą 2000/53/EB, siekiant užtikrinti saugą keliuose ir aplinkos apsaugą, turėtų būti imamasi tinkamų priemonių užkirsti kelią pakartotinai naudoti kai kurias sudėtines dalis, išimamas iš nebenaudojamų transporto priemonių. Šios priemonės turėtų būti taikomos tik tuo atveju, kai sudėtinės dalys pakartotinai naudojamos gaminant naujas transporto priemones.
Direktyvos 1 straipsnyje nustatoma, kad direktyvoje įtvirtinamos konkrečios nuostatos siekiant užtikrinti, kad sudėtinių dalių pakartotinis naudojimas nekeltų pavojaus saugai ar aplinkai.
Atsižvelgiant į tai, kad siekiama užtikrinti, kad sudėtinių dalių pakartotinis naudojimas nekeltų pavojaus saugai ar aplinkai, iškyla klausimas, ar valstybė narė turi užtikrinti imdamasi atitinkamo reguliavimo, kad iš nebenaudojamų ar netinkamų eksploatuoti transporto priemonių išimtos sudėtinės dalys, siekiant jas realizuoti pakartotiniam naudojimui, turi atitikti kokybinius saugos reikalavimus?