J. Hahno atsakymas Komisijos vardu
(2012 m. kovo 16 d.)
ES Baltijos jūros regiono strategija skatinamos mažųjų ir vidutinių įmonių (MVĮ) inovacijos tvariai gamybai. Tiksliau tariant, šis uždavinys sprendžiamas aštuntojoje prioritetinėje srityje „Smulkiojo verslo akto įgyvendinimas“ Europos „Smulkiojo verslo aktas“ ir jo apžvalga – tai ES ir valstybių narių MVĮ politikos sistema (http://ec.europa.eu/enterprise/policies/sme/small-business-act/index_en.htm). .
Projekte „Mažųjų ir vidutinių įmonių inovacijos tvariai gamybai“, kuriuo siekiama skatinti MVĮ gebėjimus diegti esamas ekologines inovacijas, dalyvauja svarbiausios ekologinių inovacijų srities organizacijos iš Danijos, Švedijos, Suomijos, Estijos, Lietuvos, Lenkijos ir Vokietijos. Šį projektą sudaro trys veiklos sritys, kuriose siekiama pagerinti tvarių inovacijų diegimo sąlygas: 1) didinti MVĮ informuotumą ir kompetenciją; 2) suteikti galimybę gauti finansavimą tvarių inovacijų diegimui; 3) skatinti rinkos pokyčius ir tvarių inovacijų taikymą. Šios veiklos sritys remiamos 14 projekto „Mažųjų ir vidutinių įmonių inovacijos tvariai gamybai“ strateginių veiksmų.
Pirmaisiais projekto veiksmais orientuojamasi į tai, kaip susieti 200 išskirtinę svarbą ekologinių inovacijų srityje turinčių regiono organizacijų, sukurti inovacijų duomenų bazę, kurioje būtų per 500 gerosios patirties pavyzdžių, ir sustiprinti ekologinių inovacijų vaidmenį regiono politikos darbotvarkėje. Šiuo atžvilgiu svarbus tiesioginės informacijos šaltinis yra projekto svetainė www.spin-project.eu.
Projekto „Mažųjų ir vidutinių įmonių inovacijos tvariai gamybai“ partneriai atliko tyrimus dalyvaujančiose šalyse apie kliūtis ir paskatas diegti inovacijas tvariai gamybai. Remiantis šių tyrimų rezultatais parengta apibendrinamoji ataskaita, kurioje pateikiamos nuoseklios visam regionui skirtos rekomendacijos. Šią ataskaitą galima rasti projekto svetainėje.
