Europarlamentarai pažymi esminį ECB vaidmenį įveikiant krizę
Ekonomikos ir pinigų reikalai
Plenarinė sesija
2010-11-23 - 12:51
Antradienį priimtoje rezoliucijoje apie Europos centrinio banko (ECB) veiklą europarlamentarai pažymi poreikį patobulinti visos ekonomikos valdymą, o ne tik monetarinę politiką. ECB raginamas aktyviau veikti įveikiant skolų krizę, taip pat padidinti savo veiklos skaidrumą. Tuo tarpu pirmadienio debatuose Europos centrinio banko (ECB) prezidentas Jean-Claude Trichet paragino Europos Parlamentą iš esmės patobulinti siūlomą ekonomikos valdymo modelį.
Rezoliucijoje džiaugiamasi tuo, kad pagal Lisabonos sutartį ECB įgijo ES institucijos statusą, pabrėžiama ECB nepriklausomybės svarba, taip pat rekomenduojama didinti jo veiklos skaidrumą. Parlamentas mano, kad atsižvelgiant į naują ECB teisinį statusą pagal Lisabonos sutartį, Europos Parlamentas turi išklausyti bei tvirtinti Tarybos siūlomus kandidatus į jo vykdomąją valdybą.
Parlamentas yra labai susirūpinęs dideliu makroekonominiu disbalansu tarp euro zonos valstybių. Europarlamentarai apgailestauja, kad pastaruoju metu didesnis dėmesys buvo skiriamas pinigų sąjungai negu geresniam ekonominės politikos derinimui. Parlamento nuomone, „visai euro zonai yra ypač svarbu palaipsniui panaikinti valstybės deficitą ir ilgainiui sustiprinti viešuosius finansus“.
ECB raginamas išpirkti kai kurių ES valstybių skolas panašiai kaip buvo pasielgta Jungtinėje Karalystėje bei JAV. Savo ruožtu europarlamentarai ragina geriau įgyvendinti Stabilumo ir augimo paktą, sukurti ankstyvojo įspėjimo sistemą galimam deficitui nustatyti ir griežčiau užtikrinti, kad valstybės laikytųsi euro zonos taisyklių dėl viešųjų finansų.
Parlamentas pritaria euro įvedimui Estijoje nuo ateinančio sausio ir pažymi, kad tai rodo pasitikėjimą euru nepaisant valstybės skolos krizės. Europarlamentarų manymu, nepaisant krizės, euro zona turi būti toliau išplėsta naujomis valstybėmis narėmis, kurios atitinka Mastrichto kriterijus. Savo ruožtu Parlamentas susirūpinęs dėl galimų spekuliacijų prieš eurą.
Debatai Europos Parlamente
Pirmadienio vakarą J.-C. Trichet pristatė monetarines bei laikinas nestandartines priemones, kurių ECB ėmėsi ekonomikos krizei atremti. Jis pažymėjo, jog ECB atliko savo esminę misiją – užtikrino kainų stabilumą. Sėkmingą banko politiką jo prezidentas siejo su jo nepriklausomumu ir veiklos skaidrumu. Kalbėdamas apie valiutų krizę, J.-C. Trichet teigė, jog visos tarptautinės bendruomenės interesas yra siekti, kad valiutų kursai priklausytų nuo rinkos. Pažymėjęs, jog 2011-ieji bus lemtingi, prelegentas kvietė imtis ryžtingų reformų ir ragino Europos Parlamentą iš esmės patobulinti Europos Vadovų Tarybos siūlomą ekonomikos valdymo modelį.
„Krizės laikotarpiu ECB veikė sumaniai“, – teigė ekonomikos ir pinigų reikalų komisaras Olli Rehn. Jis pažymėjo poreikį stiprinti ES ekonomikos priežiūrą ir žadėjo pasiūlyti naujų šios srities teisės aktų. Komisaras taip pat informavo, kad derybos dėl finansinės paramos Airijai turėtų būti baigtos iki lapkričio pabaigos.
Parlamento pranešėjas šiuo klausimu Burkhard Balz (Europos liaudies partija, Vokietija) teigė, jog Europos centrinis bankas „tinkamai reagavo į krizę“, o jo priemonės buvo sėkmingos ir padėjo apsaugoti nuo bankroto daugelį finansų įstaigų. Vis dėlto europarlamentaras apgailestavo, kad šios priemonės ne visada pasiekdavo realią ekonomiką.
Europos liaudies partijos atstovas Jean-Paul Gauzès (Prancūzija) gyrė ECB veiklą. Jis ragino „pirmiausia galvoti apie ES piliečius“, geriau jiems išaiškinti ECB veiklą ir stiprinti visuomenės pasitikėjimą juo.
„Reikia europinio ekonomikos valdymo modelio, kuris leistų derinti taupymo priemones su darbo vietų kūrimu“, – teigė Socialistų ir demokratų atstovas George Sabin Cutaş (Rumunija). Jis ragino geriau koordinuoti pinigų ir ekonomikos politiką, išleisti Europos obligacijas, nustatyti griežtas skolų valdymo priemones, taip pat numatyti nuolatinį mechanizmą euro zonai apsaugoti nuo spekuliacijų valiutomis.
Liberalų ir demokratų aljanso atstovė Sylvie Goulard (Prancūzija) teigė, jog esami ES žingsniai nuosmukiui įveikti – svarbūs, bet nepakankami. EP narė ragino neapsiriboti ekonomikos koordinavimu ir stiprinti Europos Parlamento vaidmenį priimant sprendimus.
Žaliųjų frakcijos atstovas Sven Giegold (Vokietija) ragino imtis priemonių ne tik prasiskolinusiose, bet ir biudžeto perviršį turinčiose valstybėse, išvengti „ekonomikos burbulo pūtimo“, taip pat sukurti mechanizmą, skirtą kovoti su mokesčių konkurencija ES šalyse.
„Kai ginamos nacionalinės valiutos, kyla pavojus, kad koordinavimas sužlugs“, – teigė Europos konservatorių ir reformistų atstovė Kay Swinburne (Jungtinė Karalystė). Ji ragino politinius lyderius „ieškoti bendro sprendimo“, o ECB – panaudoti savo patirtį šioje srityje.
"Daugeliui atrodo, kad euro zonos krizė baigėsi, bet Airijos atvejis parodė, kad taip nėra“, – pažymėjo Europos vieningųjų kairiųjų atstovas Jürgen Klute (Vokietija). Jis kritikavo ECB dėl to, kad nebuvo išleistos Europos obligacijos, taip pat nerimavo dėl to, kad po nuosmukio atsigauna tik dalis ES šalių – tuo tarpu kitos „į ją dar labiau stumiamos“.
Tuo tarpu Laisvės ir demokratijos Europos frakcijos atstovas John Bufton (Jungtinė Karalystė) nesutiko su siūlymu stiprinti ES šalių ekonomikos koordinavimą – jo nuomone, vyriausybėms kaip tik reikia daugiau lankstumo, o bendra valiuta jį riboja.
Atsakydamas europarlamentarams, J.-C. Trichet pažymėjo, jog neteisinga eurą laikyti atpirkimo ožiu – pasak jo, tai stipri ir solidi valiuta, o pastarojo meto krizę sukėlė prastas ekonomikos valdymas kai kuriose šalyse. Prelegentas dar kartą paragino EP užtikrinti stiprią ES ekonomikos priežiūrą bei valdymą.
Antradienį EP balsuos dėl rezoliucijos, kurioje įvertins pernykštę ECB veiklą.
Svarstymas: 2010-11-22. Balsavimas: 2010-11-23 20101122IPR97488 Diskusijos vaizdo įrašas
LT
1
LINK
/wps-europarl-internet/frd/vod/player?session=last&currentSei=SEI3&language=lt
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
