Tik stipresnė ES galės priimti naujas nares
ES plėtra
2008-07-10 - 10:40
ES turi vykdyti savo pažadus šalims kandidatėms, tačiau ateityje ES plėtrai reikės stabilesnės demokratinės Sąjungos šalių gyventojų paramos. Tai sakoma ketvirtadienį Europos Parlamento patvirtintoje ataskaitoje (534 balsai už, 44 prieš, 45 susilaikė). Joje taip pat raginama geriau susieti ES kaimynystės ir plėtros politiką, be to, pritariama siūlymui sukurti naują ES ir Rytų Europos bendradarbiavimo struktūrą.
EP nuomone, įvykę ES plėtros etapai buvo sėkmingi – jie pasitarnavo ir senosioms, ir naujosioms Sąjungos narėms. Vis dėlto ateityje ES plėtros sėkmę užtikrins tik plati ir stabili Sąjungos gyventojų parama konkrečių šalių narystei, pažymi EP nariai. Jie ragina Sąjungos šalių vyriausybes geriau išaiškinti piliečiams būsimų ES plėtros etapų naudą. Parlamentas taip pat ragina iki naujų narių priėmimo sustiprinti ES „integracines galias“ – sprendimų priėmimo veiksmingumą, socialinę sanglaudą bei demokratinę atskaitomybę. Pasak europarlamentarų, „be tinkamos konsolidacijos vykdoma plėtra gali neigiamai paveikti ES vidaus sanglaudą ir turėti didelės įtakos ES gebėjimui veikti, kadangi dėl to susilpnėtų jos institucijos, o valstybės narės taptų labiau pažeidžiamos išorinio spaudimo, taip pat gali sumažėti pasitikėjimas Sąjunga kaip pasaulinio masto veikėja“.
Ataskaitoje pažymima, jog kiekviena į ES įstojanti valstybė turi „sustiprinti Sąjungos politinių tikslų įgyvendinimą“, o ne jam kliudyti. Be to, naujos narės turi turėti stiprias ir veiksmingas institucijas, taip pat pakankamai finansinių išteklių. EP pažymi, jog Europos kaimynystės politika (EKP) neturėtų būti suprantama kaip narystės siekio pakaitalas, tačiau šalių dalyvavimas joje nebūtinai turėtų vesti prie narystės. Savo ruožtu, deputatų nuomone, ES turėtų sukurti aplink save bendrą erdvę, pagrįstą bendrais politiniais tikslais ir vertybėmis – demokratija, žmogaus teisėmis ir teisėtumu. EP remia Lenkijos ir Švedijos siūlymą sukurti ES ir Rytų Europos šalių glaudesnio bendradarbiavimo struktūrą.
Elmar BROK (PPE-DE, DE) A6-0266/2008 Dėl Komisijos 2007 m. plėtros strategijos dokumento
Iniciatyvos procedūra.
Svarstymas: 2008-07-09.
Balsavimas: 2008-07-10 20080709IPR33860 ES plėtrai skirtas Europos Komisijos tinklalapis
LT
1
LINK
http://ec.europa.eu/enlargement/index_lt.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
