„Europos moters“ rinkimuose įvertinta Lietuvos atstovė
Moterų teisės/Lygios galimybės
Lietuva
2008-11-18 - 19:47
Nuo 1987 m. „Europos moters“ titulas kasmet suteikiamas visuomenės veikėjai, reikšmingai prisidėjusiai prie europinių vertybių sklaidos bei visuomenės gerovės. Šį konkursą organizuoja nevyriausybinė „Tarptautinė Europos moterų skatinimo asociacija“, remiama Europos Parlamento. Šiemetinį „Europos moters“ titulą laimėjo Rumunijos atstovė M.L. Macovei, o Lietuvos kandidatė A. Zuokienė konkurse pelnė trečiąją vietą.
Lapkričio 12 d. Europos Parlamento rūmuose Briuselyje kiekviena iš dvylikos pretendenčių į „2008 m. Europos moters“ titulą pristatė savo darbus konkurso komisijai, kurią sudarė įvairių ES šalių europarlamentarai (tarp jų – ir L.L. Andrikienė) bei Briuselyje dirbantys žurnalistai. Ceremoniją vedė buvusi EP pirmininkė Nicole Fontaine. Visos pretendentės buvo laimėjusios atranką savo šalyse. Tarp jų buvo ir garsių asmenybių – kaip antai buvusi Latvijos prezidentė Vaira Vykė-Freiberga.
Renginį vedusi EP pirmininko pavaduotoja Rodi Kratsa-Tsagaropoulou pažymėjo, kad „Europos moters“ konkursas suteikia galimybę ES šalių atrankos laimėtojoms Europos mastu paskleisti žinią apie jų veiklą, o tai skatina kitus žmones imtis panašios Europos visuomenei naudingos veiklos. Konkurso tikslas – paskatinti moteris, kurios padaro daugiau negu joms priklauso pagal jų profesiją ar pareigas ir taip savo asmeniniu indėliu prisideda prie Europos pasiekimų.
Susumavus balsavimo rezultatus paaiškėjo, kad šių metų „Europos moterimi“ tapo teisininkė iš Rumunijos Monica Luisa Macovei. Ši buvusi Rumunijos teisingumo ministrė svariai prisidėjo prie europinės teisingumo sistemos kūrimo Rumunijoje ir kovos su korupcija šioje šalyje. 2000-2004 m. laureatė taip pat yra dirbusi Europos Tarybos eksperte – tuomet ji padėjo reformuoti Bosnijos ir Hercegovinos teisingumo sistemą.
Nuo laureatės nedaug atsiliko Lietuvos atstovė Agnė Zuokienė, nominuota konkursui už savo visuomeninę veiklą. Susumavus žiuri balsavimo rezultatus, paaiškėjo, jog pretendentė atsidūrė trečiojoje pozicijoje. Tai – pirmasis toks aukštas Lietuvos atstovės pasiekimas „Europos moters“ konkurse. Tiek daug balsų A. Zuokienei skirta visų pirma už jos inicijuotą projektą „Nedelsk“, skirtą kovai su krūties vėžiu. Pretendentės suorganizuotas „Rožinio kaspino“ autobusėlis jau aplankė apie 300 Lietuvos miestų ir miestelių, o tai leido nemokamai patikrinti 33 tūkst. moterų sveikatą, taip pat paskaityti paskaitų bei padalinti literatūros krūties vėžio tematika. Be to, miestų gatvėse buvo surengti sveikatingumo maratonai.
Per iškilmingą ceremoniją Europos Parlamento pirmininkas Hans-Gert Pöttering įteikė laureatėms po „2008 m. Europos moters“ sagę: Rumunijos atstovei M.L. Macovei – auksinę, o visoms kitoms ES šalių atrankos laimėtojoms – sidabrines.
20081114IPR42053
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
