Plenarinėje sesijoje – siūlymas plėsti ES valstybių teisinį bendradarbiavimą
Teisminis bendradarbiavimas
2008-09-01 - 13:15
EP nariai norėtų efektyvesnio teisinio bendradarbiavimo ES Pirmasis rudens plenarinis posėdis prasidės debatais teisingumo ir vidaus reikalų klausimais. Tarp šįvakar aptariamų klausimų – abipusio teismų sprendimų pripažinimo ir įgyvendinimo efektyvumo didinimas, Eurojusto bei Europos teisminio tinklo stiprinimas. Europarlamentarai taip pat diskutuos dėl ES valstybių galimybių dalintis prieglobsčio prašymų nagrinėjimo našta. Šį rudenį EP skirs didelį dėmesį teisėtos migracijos skatinimo ir nelegalios migracijos stabdymo klausimams.
Tiesioginę diskusijų teisingumo ir vidaus reikalų tematika transliaciją internetu stebėkite pirmadienį po 17 val. Vidurio Europos laiku.
Daugiau laisvės ir saugumo
Pasak europarlamentarų, Europoje siekiant užbaigti laisvės, saugumo ir teisingumo erdvės be sienų kūrimą, būtina sumažinti teisinį netikrumą: užtikrinti didesnį baudžiamosiose bylose priimtų sprendimų derinimą ir jų abipusį pripažinimą bei vykdymą visoje ES teritorijoje.
ES šalyse taikomos skirtingos teisinės procedūros, todėl siekiant užtikrinti teisę į teisingą teismą Piliečių laisvių, teisingumo ir vidaus reikalų komitetas siūlo įpareigoti ES šalis kaltinamuosius kiek galima aiškiau informuoti apie bylos svarstymą, užtikrinti teisę į bylos persvarstymą ir teisę būti atstovaujamam advokato.
Sklandesnis bendradarbiavimas ir efektyvesnė vaikų apsauga
Siekiant stiprinti teisinį bendradarbiavimą, kovą su organizuotu nusikalstamumu, tyrimų ir persekiojimo teismo keliu vykdymą, siūloma stiprinti iš teisės ekspertų sudarytą Eurojust bei Europos teisminį tinklą. Piliečių laisvių komiteto nariai siūlo kovą su seksualiniu vaikų išnaudojimu ir vaikų pornografija paversti Eurojusto prioritetu.
Rašytinis pareiškimas dėl skubaus bendradarbiavimo ieškant dingusių vaikų, po kuriuo pasirašė daugiau nei pusė EP narių, bus paskelbtas šios sesijos metu ir taps oficialiu EP patvirtintu dokumentu. Šis pareiškimas buvo pateiktas po to, kai Portugalijoje dingo Madeleine McCann.
Ar bus dalijimasis prieglobsčio prašymų nagrinėjimo našta?
2003 m. sukurta vadinamoji Dublino sistema nustatė sąlygas, remiantis kuriomis nustatoma ES valstybė, atsakinga už prieglobsčio prašytojo iš trečiosios šalies prašymo nagrinėjimą. Tai leidžia išvengti prieglobsčio prašymų nagrinėjimo dubliavimosi.
Kadangi daugelis pietinių ES šalių susiduria su milžiniškais prieglobsčio prašytojų srautais, pranešime dėl Dublino sistemos vertinimo europarlamentarai siūlo ES valstybėms efektyviau dalintis prieglobsčio pareiškimų nagrinėjimo našta. Prieglobsčio prašytojų sulaikymas turi būti naudojamas tik kaip kraštutinė priemonė, sakoma pranešime.
Nuo Tamperės iki Hagos
1999 m. Tamperės Europos Vadovų Taryboje ES valstybių vadovai nutarė sukurti integruotą Europos prieglobsčio sistemą bei kovoti su nusikalstamumu, kuriant Europos teisinę bei teisingumo erdvę.
Tamperės programą 2004 m. lapkritį pakeitusi Hagos programa apima 2005-2010 m. Joje numatomas glaudesnis bendradarbiavimas teisingumo ir vidaus reikalų srityje, o taip pat bendros imigracijos ir prieglobsčio politikos sukūrimas.
Nepaisant glaudesnio bendradarbiavimo vizų, imigracijos ir prieglobsčio suteikimo srityse, pažangą stabdo dideli nacionalinių sistemų skirtumai bei europinių priemonių perkėlimo į nacionalinę teisę lėtumas.
20080901STO35663 Diskusijų darbotvarkė Tiesioginės transliacijos internetu Rašytinis pareiškimas dėl skubaus bendradarbiavimo ieškant dingusių vaikų McCannai remia raginimą kurti ES dingusių vaikų paieškos sistemą Laisvės, saugumo ir teisingumo erdvė [EN]
LT
1
PHOTO
20080901PHT35727.jpg
LT
3
LINK
/eplive/public/livebroadcast_lt.htm
LT
6
LINK
http://ec.europa.eu/justice_home/fsj/intro/fsj_intro_en.htm
-//EP//TEXT AGENDA 20080901 SIT NOT XML V0//LT
-//EP//TEXT WDECL P6-DCL-2008-0036 0 NOT XML V0//LT
-//EP//TEXT IM-PRESS 20080407STO25859 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
