16.3.2011 B7-0194/2011 PASIŪLYMAS DĖL REZOLIUCIJOS pateiktas uždavus klausimą, į kurį atsakoma žodžiu B7‑0018/2011
pagal Darbo tvarkos taisyklių 115 straipsnio 5 dalį
dėl derybų dėl Europos Sąjungos ir Mauritanijos žvejybos partnerystės susitarimo protokolo atnaujinimo
Ulrike Rodust
S&D frakcijos vardu
PE459.739v01-00 B7‑0194/2011 Europos Parlamento rezoliucija dėl Europos Sąjungos ir Mauritanijos žvejybos partnerystės susitarimo protokolo atnaujinimo
Europos Parlamentas ,
– atsižvelgdamas į Komisijos rekomendaciją Tarybai įgalioti Komisiją Europos Sąjungos vardu pradėti derybas dėl Žvejybos partnerystės susitarimo su Mauritanija protokolo atnaujinimo SEC(20011) 137 galutinis.
,
– atsižvelgdamas į protokolą, kuriuo nustatomos Europos bendrijos ir Mauritanijos Islamo Respublikos žvejybos partnerystės susitarime numatytos žvejybos galimybės ir finansinis įnašas, taikomo nuo 2008 m. rugpjūčio 1 d. iki 2012 m. liepos 31 d. OL L 203, 2008 7 31, p. 4.
,
– atsižvelgdamas į Europos bendrijos ir Mauritanijos Islamo Respublikos žvejybos partnerystės susitarimą OL L 343, 2006 12 8, p. 4.
,
– atsižvelgdamas į 2006 m. lapkričio 30 d. Tarybos reglamentą (EB) Nr. 1801/2006 dėl Europos bendrijos ir Mauritanijos Islamo Respublikos žvejybos partnerystės susitarimo sudarymo OL L 343, 2006 12 8, p. 1-3.
,
– atsižvelgdamas į 1982 m. gruodžio 10 d. Jungtinių Tautų jūrų teisės konvenciją (UNCLOS),
– atsižvelgdamas į FAO atsakingos žuvininkystės kodeksą,
– atsižvelgdamas į Jungtinio komiteto posėdžio, vykusio 2010 m. kovo 22-25 d. Nouakchott, suderinto protokolo santrauką nuoroda turi būti patikslinta
,
– atsižvelgdamas į Tolimojo plaukiojimo regioninės patariamosios tarybos (angl. LDRAC) poziciją dėl Žaliosios knygos dėl BŽP reformos nuoroda turi būti patikslinta
,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi esamas žvejybos partnerystės susitarimas (ŽPS) su Mauritanija galioja nuo 2006 m. ir bus automatiškai pratęstas 2012 m., o dėl susijusio protokolo turės būti iš naujo tariamasi,
B. kadangi didžioji nacionalinių ir užsienio pramoninių laivų dalis vis dar naudoja neselektyvią žūklės įrangą, o tai kelia nerimą dėl žvejybos veiklos Mauritanijos vandenyse tvarumo,
C. kadangi Jungtinių Tautų jūrų teisės konvencijos 61 ir 62 straipsniuose aiškiai nustatyta, kad Žvejybos susitarimai apima tik perteklius ir negali būti pernelyg didelio jūros išteklių naudojimo priežastimi,
D. kadangi FAO atsakingos žuvininkystės kodekso 6.18 punkte šalys raginamos apsaugoti žvejų ir žuvininkystės sektoriaus darbuotojų teises, ypač dirbančių mažosiose ir tradicinės žvejybos įmonėse, siekiant užtikrinti padorias gyvenimo sąlygas ir prireikus galimybes pirmenybės tvarka žvejoti tradicinius išteklius tradicinėse žvejybos vietose vandenyse, priklausančiuose jų šalies jurisdikcijai,
E. kadangi atrodo, kad dėl žvejybos partnerystės susitarimo įvyko tam tikrų išteklių, ypač aštuonkojų, pereikvojimas, o tai sumažino žvejybos galimybes smulkiesiems Mauritanijos žvejams, o ES pramonei dėl ES laivams skiriamų subsidijų licencijoms buvo suteiktas nesąžiningas konkurencinis pranašumas,
F. kadangi Mauritanijos okeanografinių ir žuvininkystės tyrimų institutas (pranc. IMROP) užfiksavo itin didelius priegaudos kiekius, ypač galvakojų moliuskų žvejybos tralerių,
G. kadangi Mauritanijos investicijos, finansuojamos iš ES įnašo, paprastai orientuotos į trumpalaikį vietinės žuvies iškrovimo ir apdorojimo infrastruktūros palaikymą,
H. kadangi Mauritanijos žvejybos laivynas šiuo metu pateko į keblią padėtį, kadangi dauguma laivų Kinijos kilmės, labai seni ir neatitinka griežtų saugumo ir higienos reikalavimų,
I. kadangi pagal šiuo metu galiojantį protokolą laivų savininkai už leidimus turi mokėti tik santykinai mažą išlaidų dalį,
J. kadangi šiuo metu Europos Parlamentas ir plačioji visuomenė neturi pakankamai galimybių susipažinti su informacija apie žvejybos partnerystės susitarimo ir susijusio protokolo įgyvendinimą,
Bendri klausimai
1. pritaria Komisijos pasiūlymui pradėti derybas dėl Europos Sąjungos ir Mauritanijos Islamo Respublikos žvejybos partnerystės susitarimo protokolo atnaujinimo;
2. pritaria Komisijos pasiūlymui įtraukti į susitarimą žmogaus teisių sąlyga;
3. pabrėžia, kad ES ir Mauritanijos žvejybos partnerystės susitarimas (ŽPS) turi išlikti, kadangi pakeistas ir atitinkamai įgyvendintas jis turėtų abipusę naudą; šiuo tikslu būtina įtraukti į ŽPS efektyvius stebėsenos mechanizmus siekiant užtikrinti atitinkamą tikslinės paskirties lėšų panaudojimą, ypač žuvininkystės sektoriaus infrastruktūrai vystyti;
4. ragina Komisiją užtikrinti, kad naujas protokolas neprieštarauja Tūkstantmečio vystymosi tikslams, o prisideda prie jų;
5. ragina Komisiją užtikrinti tinkamą jūreivių apmokymą laikantis socialinių sąlygų; ypač atsižvelgti į pagrindinį tikslą – panaikinti vaikų darbą;
6. ragina Komisiją padėti Mauritanijai integruotis į pasaulinę ekonomiką, inter alia , skatinant sąžiningas žuvininkystės sektoriaus darbuotojų įdarbinimo sąlygas ir kuriant privačioms investicijoms palankią aplinką, kuri užtikrintų dinamiško, gyvybingo ir konkurencingi privačiojo sektoriaus vystymą, ypač sudarant pagrindus Europos investicijų ir technologijų perdavimo rėmimui;
Tvarumas
7. ragina Komisiją užtikrinti, kad pagal ŽPS vykdoma žvejybos veikla atitiktų tuos pačius tvarumo kriterijus, kurie taikomi žvejybai ES vandenyse; toliau skatina Mauritanijos valdžios institucijas ir Komisiją užtikrinti griežtų tvarumo kriterijų laikymąsi visuose žvejybos laivuose Mauritanijos vandenyse, t. y. ES, Mauritanijos ir trečiųjų šalių laivuose;
8. ragina Komisiją rengti dialogą su Mauritanija siekiant padėti šaliai toliau plėtoti atsakingą žvejybos politiką, kuri atsižvelgtų į išteklių išlaikymo reikalavimus ir siektų žuvininkystės išteklių ekonominės raidos;
9. ragina Komisiją nedelsiant imtis priemonių siekiant sumažinti Mauritanijos vandenyse žvejojančių ES laivų priegaudos kiekius;
10. teigiamai vertina Komisijos įsipareigojimą užtikrinti, kad ES laivams suteikiamos žvejybos galimybės neviršytų Mauritanijos vandenų žuvininkystės išteklių pertekliaus didžiausio tausią žvejybą užtikrinančio sužvejotų žuvų kiekio ribose;
11. ragina Komisiją atsižvelgti į FAO darbo grupės smulkių pelaginės rūšies žuvų šiaurės vakarų Afrikos pakrantėje klausimu atlikto tyrimo rezultatus apskaičiuojant perteklius;
12. ragina Komisiją prieš sudarant protokolą pateikti Europos Parlamentui detalią informaciją apie visų svarbių žuvų išteklių populiaciją ir perteklius;
13. ragina Komisiją užtikrinti FAO atsakingos žuvininkystės kodekso laikymąsi, ypač atsižvelgiant į įsipareigojimą teikti pirmenybę žvejoti Mauritanijos vandenyse tradiciniams žvejams;
14. ragina Komisiją užtikrinti visų ES įsipareigojimų dėl žuvų iškrovimo Mauritanijoje ir laimikio deklaracijų laikymąsi;
15. ragina Komisiją vykdyti iniciatyvas, skirtas Mauritanijos žuvų iškrovimo infrastruktūrai pagerinti ir pridėtinę vertę teikiančiai įrangai siekiant padidinti ŽPS poveikį vietos ekonomikai;
16. ragina Komisiją pagerinti mokslines ir technines žinias apie žvejybą, atsižvelgiant į šiuo metu atitinkamu regioniniu lygmeniu vykdomus būtinus veiksmus ir į galimą žvejybos veiklos poveikį aplinkai;
Valdymas ir finansinė parama
17. ragina Komisiją ir Mauritanijos vyriausybę pradėti tikrą dialogą, įtraukiant visas suinteresuotas šalis, vykdančias žvejybos veiklą Mauritanijos vandenyse siekiant apibrėžti reikalingus veiksmus, kad Mauritanijos žvejyba būtų tvaresnė, kad ŽPS atitiktų ES politiką, kaip antai vystymosi politiką ir užtikrinti Mauritanijos žuvininkystės sektoriaus tvarų vystymąsi;
18. ragina Komisiją apsvarstyti finansavimo schemos pakeitimus siekiant nustatyti sąžiningą ES laivams žvejybos galimybių apimtį ir ES finansinį įnašą; todėl siūlo nustatyti finansinio įnašo lygį, kuris atitiktų Mauritanijos poreikius, susijusius su tvaraus žuvininkystės sektoriaus vystymu ir pridėtinę vertę suteikiančios infrastruktūros statyba, o dėl galimos žvejybos apimties reikėtų derėtis žuvų išteklių pertekliaus pagrindu didžiausio tausią žvejybą užtikrinančio sužvejotų žuvų kiekio ribose;
19. teigiamai vertina Tolimojo plaukiojimo regioninės patariamosios tarybos pasiryžimą aiškiai atskirti leidimo kainą ES laivynui (ją turės padengti laivų savininkai prieinamu lygmeniu – sužvejoto kiekio vertės dalis) ir pagal ŽPS numatytą finansinį įnašą į vystymosi pagalbą; todėl ragina Komisiją subalansuoti laivų savininkų mokamų mokesčių lygį;
20. teigiamai vertina Tolimojo plaukiojimo regioninės patariamosios tarybos pasiryžimą parengti strategijas bendradarbiaujant su Mauritanijos valdžios institucijomis ir ES dėl tvaraus žvejybos valdymo, kaip nurodė Mauritanija, ypač atsižvelgiant į nacionaliniu ir/ arba regioniniu lygmeniu pasitelkiant ES pagalbą parengtas vystymosi programas pagal bendradarbiavimo arba asociacijos susitarimus;
21. ragina Komisiją skatinti geresnį integruotą žvejybos valdymą finansiniu i politiniu lygmeniu, ypač stiprinant Mauritanijos pajėgumus, kovojant su korupcija ir neteisėta, nedeklaruota ir teisės aktų draudžiama žvejyba;
Skaidrumas
22. ragina Komisiją ir Tarybą leisti Europos Parlamento stebėtojams lankyti Jungtinio komiteto posėdžius siekiant užtikrinti parlamentinę protokolo įgyvendinimo patikrą;
23. ragina Komisiją ir Mauritanijos vyriausybę užtikrinti, kad pilietinė visuomenė, ypač mažų Mauritanijos žvejybos įmonių atstovai, galėtų dalyvauti Jungtinio komiteto posėdžiuose ir būtų įtraukti nustatant protokolo įgyvendinimo procedūrą ir jį įgyvendinant;
24. ragina Komisiją paviešinti jau turimas ir busimas ŽPS įgyvendinimo ataskaitas bei pranešimus apie finansinio įnašo panaudojimą;
25. paveda Pirmininkui perduoti šią rezoliuciją Tarybai ir Komisijai bei valstybių narių vyriausybėms ir parlamentams ir Mauritanijos vyriausybei ir parlamentui.
