KLAUSIMAS ŽODŽIU H-0006/10
Vyriausybės valandai 2010 Sausio mėnesio sesijoje
pagal 116 Darbo tvarkos taisyklių straipsnį
pateikė
Georgios Toussas
Komisijai
Tema: Tragiška devynių laivo Aegean Wind jūreivių žūtis
Kalėdų dieną devyni jūreiviai tragiškai žuvo gaisre, kilusiame 26-erių metų senumo laive Aegean Wind , kuris plaukiojo su Graikijos vėliava. Pastarasis vadinamasis nelaimingas atsitikimas jūroje papildo daugelį gyvybių nusinešusių nelaimių, įskaitant kelto Express Samina , sausakrūvių laivų Dystos, Iron Antonis , Errica, Prestige ir kt. avarijas, sąrašą. Valstybės narės ir ES derina savo jūrų politiką prie laivų savininkų konkurencingumo ir pelno reikalavimų ir, neatsižvelgdamos į teisėtus jūreivių reikalavimus, leidžia pasenusiems, blogai prižiūrimiems laivams plaukioti, didinti jūreiviams daromą spaudimą darbe, mažinti įgulos narių skaičių ir taikyti sekinamas 16–18 valandų darbo dienas ir tai turi pražūtingų padarinių gyvybės saugai jūroje.
Ar Komisija žino, ar laivas Aegean Wind atitiko pagrindinius saugumo reikalavimus, kuriuos taikant nebūtų prarastos jūreivių gyvybės, ar laive buvo įrengtos būtinos apsaugos nuo gaisro, gaisro saugos ir kovos su gaisru sistemos ir ar jos gerai veikė? Ar Europos jūrų saugumo agentūra (EMSA) pateikė informacijos apie jūreivių žūties priežastis ir šių priežasčių vertinimą?
