Europos Parlamentas ragina padėti mažesniosioms įmonėms
Konkurencija
2008-12-04 - 13:29
Mažosios ir vidutinio dydžio įmonės (MVĮ) yra labai svarbios Europos ekonomikai: jose sukurta 100 milijonų darbo vietų, jos prisideda prie ekonomikos augimo ir yra pagrindinis naujovių šaltinis. ES Taryba sutarė dėl pagalbos tokioms įmonėms priemonių paketo, dar vadinamo „Smulkiojo verslo aktu“. Ketvirtadienį patvirtintoje rezoliucijoje (614 balsų už, 11 prieš, 9 susilaikė) EP teigiamai vertina šį aktą ir ragina jį paversti konkrečiais įsipareigojimais.
Europarlamentarai ragina oficialiai pritarti Smulkiojo verslo aktui gruodžio 11-12 d. Europos Vadovų Tarybos susitikime ir užtikrinti, kad jo nuostatos būtų privalomos. „Siekiant, kad Smulkiojo verslo akto nuostatos būtų veiksmingos, valstybės narės turi visiškai remti jų įgyvendinimą“, – priduria EP.
Deputatai ragina Europos Komisiją ir Sąjungos valstybes „sprendžiant dabartinės finansinės krizės sukeltas problemas nepamiršti realiosios ekonomikos – teikti konkrečią pagalbą MVĮ ir užtikrinti joms prieigą prie finansų šiuo kritišku momentu“. EP teigiamai vertina Europos investicijų banko parengtą paketą, kuriame numatoma MVĮ paskoloms skirti 30 mlrd. eurų. Vis dėlto europarlamentarai „mano, kad šios sumos nepakaks siekiant išspręsti dabartines MVĮ finansavimo problemas“.
Diskusijoje šiuo klausimu kalbėjęs Šarūnas Birutis (Liberalų ir demokratų aljansas) teigė: „Mažos ir vidutinės įmonės yra mūsų ekonomikos DNR, [todėl] jas būtina palaikyti didinant konkurencingumo ir užimtumo lygį Europoje. Smulkaus verslo aktas – tai iniciatyva, kuriai šiandien būtinas visų politinio proceso dalyvių palaikymas. Tai svarbi parama Europos mažoms ir vidutinėms įmonėms šiandieninės finansinės ir ekonominės krizės akivaizdoje. [...] Turime siekti, kad Smulkaus verslo aktas būtų veiksmingai įgyvendintas visose valstybėse narėse.“ EP narys ragino užtikrinti, kad šis aktas neliktų tik popieriuje, – numatyti mokesčių lengvatas naujoms įmonėms, teikti mikrokreditus bei kreditų garantijas, nemokamai konsultuoti verslininkus, taip pat nuolat kelti verslininko įvaizdį ir autoritetą.
Svarstymas: 2008-12-03.
Balsavimas: 2008-12-04 20081203IPR43641
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
