15.9.2010 B7-0526/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl nesėkmių ginant žmogaus teises ir teisingumą Kongo Demokratinėje Respublikoje
Isabelle Durant
,
Judith Sargentini
,
Barbara Lochbihler
Verts/ALE frakcijos vardu
PE446.616v01-00 B7‑0526/2010 Europos Parlamento rezoliucija dėl nesėkmių ginant žmogaus teises ir teisingumą Kongo Demokratinėje Respublikoje
Europos Parlamentas,
– atsižvelgdamas į JT Saugumo Tarybos rezoliuciją Nr. 1856 (2008) dėl JT misijos KDR (MONUC) įgaliojimų,
– atsižvelgdamas į 2008 m. sausio 17 d. priimtą rezoliuciją dėl padėties Kongo Demokratinėje Respublikoje ir išžaginimo kaip karo nusikaltimo,
– atsižvelgdamas į savo rezoliuciją dėl neteisėto KDR gamtos išteklių išnaudojimo,
– atsižvelgdamas į Darbo tvarkos taisyklių 110 straipsnio 2 dalį,
A. kadangi dėl karo ir neramumų rytinėje Kongo Demokratinės Respublikos dalyje daug žmonių nužudyta arba perkelta gyventi į kitą vietą ir daugybė moterų patyrė lytinį smurtą ir kadangi šiuos nusikaltimus, kurių skaičius kelia didelį nerimą, vykdė ginkluotos sukilėlių grupės ir vyriausybės kariuomenė bei policijos pajėgos,
B. kadangi KDR žmogaus teisių gynėjai ir žurnalistai bauginami, grobiami, žudomi ir tai apsunkina jų galimybes nepriklausomai atlikti savo darbą,
C. kadangi nei civiliniams, nei kariniams prokurorams nepavyko nepriklausomai atlikti baudžiamojo persekiojimo asmenų, kuriems tenka atsakomybė už žmogaus teisių pažeidimus, tai kuria nebaudžiamumo atmosferą ir skatina daryti naujus nusikaltimus,
D. kadangi JT pripažino savo kolektyvinę atsakomybę už tai, kad nebuvo laiku sustabdytas masinis žaginimas, vykęs 2010 m. liepos ir rugpjūčio mėnesiais,
E. kadangi ypatingas žiaurumas su moterimis yra žaginimas, grupinis žaginimas, seksualinė vergovė, žudymas, ir tai turi ilgalaikių pasekmių, pavyzdžiui, fiziškai ir psichologiškai sunaikina moterį,
F. kadangi Kongo armijos kareiviai prisidėjo prie daugybės civilių gyventojų mirties ir žaginimo ir kadangi rytinėse KDR dalyse Viešpaties pasipriešinimo armijos (LRA) sukilėliai, Ruandos demokratinių išlaisvinimo pajėgų (angl. FDLR) kovotojai ir netgi Kongo armijos kariai ir toliau žagina, per prievartą verbuoja civilius ir vaikus ir sunkiai pažeidinėja žmogaus teises,
G. kadangi jau nuo 1999 m. KDR veiklą vykdo Jungtinių Tautų Organizacijos misija Kongo Demokratinėje Respublikoje (MONUC), kuri siekia apsaugoti civilius gyventojus, stiprinti šalyje vykstantį taikos procesą ir padėti vyriausybei vėl kontroliuoti regionus, kuriuose padėtį valdo kovotojų grupuotės,
H. kadangi Jungtinės Tautos neseniai sustabdė logistinę pagalbą ir operatyvinę paramą tam tikriems Kongo kariuomenės padaliniams dėl įtarimų, kad jos kariai Šiaurės Kivu provincijoje 2009 m. gegužės - rugsėjo mėn. nužudė daug civilių gyventojų, įskaitant moteris ir vaikus,
I. kadangi neteisėto šalies gamtinių išteklių, kurių tam tikras kiekis patenka į kitas šalis, įskaitant ES, išnaudojimo problema yra vienas iš veiksnių, dėl kurio KDR kurstomas ir didinamas konfliktas,
J. teigiamai vertina naują JAV įstatymą dėl vadinamųjų konfliktų mineralų, pagal kurį reikalaujama, kad Amerikos įmonės atskleistų, kokių priemonių jos ėmėsi, siekdamos užtikrinti, kad jų produktai, įskaitant nešiojamuosius kompiuterius, mobiliojo ryšio telefonus ir medicinos įrangą būtų gaminami nenaudojant konflikto zonose išgautų naudingųjų iškasenų, pavyzdžiui, aukso, alavo, volframo iš Kongo Demokratinės Respublikos ar kaimyninių šalių,
1. labai smerkia masinį žaginimą ir kitus Ruandos demokratinių išlaisvinimo pajėgų (FDLR) ir „Mai-Mai“ nereguliariųjų pajėgų liepos 30 d. – rugpjūčio 3 d. Šiaurės Kivu provincijoje įvykdytus žmogaus teisių pažeidimus; taip pat smerkia civilių gyventojų žudynes ir vaikų verbavimą į karo tarnybą;
2. ragina Kongo valdžios institucijas atlikti nepriklausomą ir išsamų tyrimą ir patraukti baudžiamojon atsakomybėn asmenis, pagal Kongo ir tarptautinę teisę atsakingus už žmogaus teisių pažeidimus;
3. Ragina KDR vyriausybę užtikrinti, kad asmenys, kuriems tenka atsakomybė už žmogaus teisių ir tarptautinės humanitarinės teisės pažeidimus, t. y. Ruandos maištininkų grupuotė FDLR ir Kongo „Mai-Mai“ nereguliariosios pajėgos, atsakytų už savo veiksmus ir stotų prieš Tarptautinį baudžiamąjį teismą;
4. ragina Kongo valdžios institucijas atgaivinti ir reformuoti teismų sistemą, armiją ir kalėjimus; taip pat ragina teikti tinkamus mokymus ir pakankamus žmogiškus bei finansinius išteklius, siekiant kovoti su nebaudžiamumu;
5. ragina JT Saugumo Tarybą nedelsiant imtis visų įmanomų priemonių siekiant užkirsti kelią tolesniems išpuoliams prieš civilius gyventojus ir sustiprinti civilių apsaugą nuo lytinio smurto;
6. ragina lytinės prievartos aukoms teikti medicinos, teisinę ir socialinę paramą ir suteikti daugiau teisių moterims ir mergaitėms siekiant ateityje užkirsti kelią lytinei prievartai;
7. ragina KDR parlamentą vadovaujantis konstitucija įsteigti Nacionalinę žmogaus teisių komisiją, paskui priimti žmogaus teisių pažeidimų aukų ir liudytojų, žmogaus teisių aktyvistų, humanitarinės pagalbos darbuotojų ir žurnalistų apsaugos įstatymą;
8. ragina Didžiųjų ežerų regiono šalis tinkamai įsipareigoti bendrai skatinti taiką ir stabilumą regione taikant esamas regionines priemones ir dėti daugiau pastangų regionų ekonomikai vystyti, ypač daug dėmesio skirti susitaikymui, žmogaus teisėms, kovai su nebaudžiamumu, geresniam teismų atskaitingumui, pabėgėlių ir šalies viduje perkeltųjų asmenų grįžimui ir integracijai;
9. yra labai susirūpinęs dėl humanitarinės padėties rytinėje KDR dalyje blogėjimo ir primygtinai ragina valdžios institucijas pradėti išsamius visų incidentų tyrimus, taip pat ragina nedelsiant sustiprinti apsaugą;
10. smerkia tai, kad kaimyninės šalys ir tarptautinės bendrovės neteisėtai išnaudoja KDR gamtinius išteklius, ir apgailestauja dėl to, kad iki šiol nesiimta jokių veiksmų, nors ir esama daugybės jų veiklos, kuria prisidedama prie karinių grupuočių išlaikymo, įrodymų; taigi ragina į asmenų, kuriems taikomos JT sankcijos, sąrašą įtraukti tas įmones ir asmenis, kurie verčiasi naudingųjų iškasenų prekyba arba perdirbimu;
11. teigiamai vertina, kad buvo priimtas naujas JAV įstatymas dėl vadinamųjų konfliktų mineralų, ir prašo Komisijos ir Tarybos išnagrinėti teisėkūros iniciatyvą šiuo klausimu;
12. ragina Tarybą ir Komisiją imtis iniciatyvos ir diegti veiksmingas gamtinių išteklių atsekamumo ir kilmės įrodymo sistemas, taip pat kovoti su korupcija;
13. paveda savo Pirmininkui perduoti šią rezoliuciją Tarybai, Komisijai , Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai , valstybių narių vyriausybėms ir parlamentams, Afrikos Sąjungos institucijoms ir Jungtinių Tautų Generaliniam Sekretoriui, Jungtinių Tautų generalinio sekretoriaus specialiajam atstovui seksualinio smurto per ginkluotus konfliktus klausimams.
