Klausimas, į kurį atsakoma žodžiu, Nr. O-000330/2011
Komisijai
Darbo tvarkos taisyklių 115 straipsnis
Cecilia Wikström
,
Sonia Alfano
,
Sophia in 't Veld
,
Nadja Hirsch
,
Stanimir Ilchev
,
Louis Michel
, Baroness
Sarah Ludford
,
Jens Rohde
,
Nathalie Griesbeck
,
Frédérique Ries
,
Ramon Tremosa i Balcells
,
Andrea Zanoni
ALDE frakcijos vardu Tema: Migrantų padėtis Graikijoje
Prieglobsčio prašytojų padėtis Graikijoje jau seniai kelia rūpesčių. Šalį sudaro salos, taigi sunku kontroliuoti sienas, dėl to atvyksta daug migrantų ir prieglobsčio prašytojų. Šalyje stokojama veiksmingos prieglobsčio prašytojų priėmimo ir tvarkymo sistemos (2011 m. sausio mėn. Europos Žmogaus Teisių Teismas pripažino Graikiją kalta dėl žeminančiomis sąlygomis laikomų prieglobsčio prašytojų ir neteisėtų migrantų) ir šiuo metu šalis susiduria su ekonominėmis problemomis.
2010 m. pabaigoje Graikijos valdžios institucijos įsipareigojo įgyvendinti didelę prieglobsčio ir migracijos politikos reformą ir patvirtino nacionalinį prieglobsčio ir migracijos valdymo planą. Atsižvelgiant į pirmąją ketvirčio ataskaitą, kurią lapkričio 17 d. parengė Komisijos darbo grupė Graikijos klausimais, pasiekta pažangos įgyvendinant planą, pagal kurį, be kita ko, sukuriamas prieglobsčio prašymų paramos padalinys, patenkinama daugiau prašymų suteikti prieglobstį ir įsteigiama institucija, kuri atsakinga už atvykstančių migrantų priežiūrą.
Tačiau reikia padaryti dar daugiau. Tokios NVO, kaip „Gydytojai be sienų“ (pranc. Médecins sans frontières ) ir „Human Rights Watch“, taip pat Komisija praneša, kad humanitarinė padėtis prieglobsčio prašytojų laikymo centruose Evro regione, Turkijos pasienyje, vis dar labai bloga. Migrantai ir prieglobsčio prašytojai ir toliau laikomi standartų neatitinkančiomis sąlygomis ir vis dar stokojama pagalbos arba ji neteikiama nelydimiems migrantų vaikams. Ši padėtis turbūt nepagerės, nes į Graikiją kasdien atvyksta apie 400 žmonių, daugelis iš jų neturi jokių tapatybės dokumentų, dėl to padėtis yra dar sudėtingesnė.
Nors Komisija skyrė lėšų Atėnams, migrantų centrų statyba, pavyzdžiui, atsilieka nuo tvarkaraščio ir trunka ilgiau negu planuota. Atrodo, kad Graikijos valdžios institucijos patiria problemų panaudodamos Europos lėšas, skirtas prieglobsčio sistemai gerinti.
Kokių veiksmų ketina imtis Komisija siekdama užtikrinti, kad Graikijos valdžios institucijos naudotų joms suteiktas lėšas, tinkamai panaudotų išteklius ir skubiai ištaisytų humanitarinę padėtį prieglobsčio prašytojų laikymo centruose Evre?
