Europos Parlamente pasmerktas teroras Š. Airijoje, paremtos moterų teisės
Institucijos
2009-03-09 - 18:48
Pirmadienį Strasbūre pradėdamas Europos Parlamento plenarinę sesiją, jo pirmininkas Hans-Gert Pöttering griežtai pasmerkė Šiaurės Airijoje įvykdytą teroro išpuolį prieš britų karius ir išreiškė užuojautą jų artimiesiems. Parlamento vadovas taip pat pasveikino su Tarptautine moters diena ir paragino skatinti aktyvesnį moterų dalyvavimą visuomenės gyvenime.
Šeštadienio vakarą du britų kareiviai buvo nušauti prie karinės bazės Šiaurės Airijoje, o dar keturi žmonės buvo sužeisti, įskaitant Lenkijos pilietį, kuris yra kritinės būklės. Manoma, kad šį nusikaltimą galėjo įvykdyti Šiaurės Airijos nepriklausomybės siekiantys teroristai.
EP pirmininkas kalbėjo: „Žudikai, įvykdę šį išpuolį, siekia išnaikinti demokratiją ir normalų gyvenimą Šiaurės Airijoje. Jų neremia visuomenė, o didžioji dauguma žmonių griežtai nepritaria jų veiksmams. Reiškiame visišką solidarumą su to krašto žmonėmis, taip pat su saugumo pajėgomis, kurios stengiasi patraukti žudikus baudžiamojon atsakomybėn. EP yra ne kartą pareiškęs, kad atmeta terorizmo prievartą bet kokiomis aplinkybėmis. Šiems žudikams nepavyks sugriauti kruopščiai plėtojamo Šiaurės Airijos taikos proceso, kurį EP visuomet rėmė moraliai ir materialiai.“ Europarlamentarai pagerbė žuvusiuosius tylos minute.
Savo ruožtu H.-G. Pöttering pasveikino visas moteris su Kovo 8-ąja – Tarptautine moters diena, ir paragino daryti viską, kad būtų užtikrinta lyčių lygybė. EP pirmininkas atkreipė dėmesį į tai, kad moterų dalyvavimas visuomenės gyvenime ir priimant politinius sprendimus vis dar nepakankamas – ir vietos, ir šalių, ir Europos lygmeniu. Pasak H.-G. Pöttering, „moterų dalyvavimas Europos rinkimuose ir atstovavimas joms Europos Parlamente yra itin svarbus ES demokratiniam vystymuisi ir apskritai mūsų visuomenei“.
20090306IPR51101 Sesijos apžvalga: 2009 m. kovo 9-12 d. EP plenarinė sesija Strasbūre
-//EP//TEXT IM-PRESS 20090219BRI50012 FULL-TEXT NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
