Klausimas Nr. H-0378/2010
Komisijai
2010 m. rugsėjo I mėn. sesija
Darbo tvarkos taisyklių 116 straipsnis
Tadeusz Zwiefka
(PPE) Tema: Autorių teisių išimtys, numatytos pagal autorių teisių Direktyvą 2001/29/EB
Pagal Direktyvą 2001/29/EB dėl autorių teisių ir gretutinių teisių informacinėje visuomenėje tam tikrų aspektų numatyta Europos lygmens teisinė sistema dėl išimčių ir apribojimų, susijusių su autorių teisėmis. Autorių teisių direktyvos 5 straipsnio 2 dalies a punkte teigiama, kad valstybės narės gali numatyti išimtis ir apribojimus, susijusius su autorių kūrinių atgaminimo teisėmis. Šių išimčių sąlyga yra ta, kad autorius gauna vadinamąją teisingą kompensaciją.
Generalinės advokatės V. Trstenjak neseniai byloje „SGAE v. Padawan“ (C-467/08) pareikštoje nuomonėje interpretuojami reikalavimai, kylantys iš Autorių teisių direktyvos 5 straipsnio 2 dalies b punkto, tačiau didelė šios nuomonės dalis taip pat taikytina ir 5 straipsnio 2 dalies a punktui. Šioje neseniai pateiktoje nuomonėje generalinė advokatė išaiškino, kad gali būti suprantama, jog pagal Direktyvą 2001/29/EB draudžiama rinkti mokesčius siekiant kompensuoti už neteisėtą kūrinių atgaminimą (§ 78).
Taigi, teisinga kompensacija neturėtų apimti žalos, padarytos atgaminant kitus kūrinius, kurių autorių teisės saugomos, nei patenkantys į teisinės išimties taikymo aprėptį, pvz., be leidimo atgaminti kūriniai, kurių autorių teisės saugomos (t. y. „piratavimo“ atveju) arba kūriniai, atgaminti, kai autoriaus teisų turėtojas aiškiai suteikė leidimą. Autoriai turi teisę gauti kompensaciją už taip atgamintus kūrinius arba teismo keliu (kai kūrinys atgamintas be leidimo), arba pagal sutartį (kai aiškiai suteiktas leidimas atgaminti).
Ar Komisija mano, kad tik teisėto atgaminimo atvejai patenka į išimties, numatytos pagal Direktyvos 2001/29/EB 5 straipsnio 2 dalies a punktą, taikymo aprėptį, taigi tik už tokiu būdu atgamintus kūrinius turėtų būti kompensuojama? Atsižvelgiant į tai, kad Europos Sąjungoje Direktyva 2001/29/EB interpretuojama ir taikoma įvairiai, kokių priemonių Komisija ketina imtis, siekdama išspręsti neigiamų pasekmių vidaus rinkai problemą?
OL L 167, 2001 6 22, p. 10.