G. Oettingerio atsakymas Komisijos vardu
(2011 m. vasario 10 d.)
Per paskutines Europos Vadovų Tarybos ir Tarybos diskusijas energijos vartojimo efektyvumo klausimais visos valstybės narės pabrėžė, kad remia siekį imtis didesnių pastangų padidinti energijos vartojimo efektyvumą. Tačiau, vėliausiais Komisijos vertinimais, palyginti su prognozėmis, Sąjungos veiksmai nėra pakankami, kad būtų pasiektas tikslas iki 2020 m. suvartojamos energijos kiekį sumažinti 20 proc. Komisija būsimajame Energijos vartojimo efektyvumo plane, kurį numatoma priimti kovo mėn., pateiks analizę, kaip spręsti šią problemą.
Skirtingose šalyse ir sektoriuose kliūtys, trukdančios efektyviai vartoti energiją, skiriasi. Ankstesnė pagrindinių nustatytų kliūčių apžvalga pateikta Komisijos komunikato „Energijos vartojimo efektyvumas – pasiekti 20 % rodiklį“ COM(2008) 772 galutinis, 2008 m. lapkričio 13 d. 2 priede. Reikėtų atkreipti dėmesį į tai, kad dažnai reikia šalinti ne vieną, o kelias kliūtis kartu, pavyzdžiui, mažinti dideles išankstines investicines sąnaudas ir kartu šalinti informacijos apie galimus šių sąnaudų finansavimo šaltinius trūkumą.
Būsimajame Energijos vartojimo efektyvumo plane bus sprendžiami šie klausimai ir bus pateiktos konkrečios priemonės, kurių reikia imtis, kad būtų sutaupyta daugiau energijos ir padidintas energijos vartojimo efektyvumas.
