26.1.2011 B7-0077/2011 PASIŪLYMAS DĖL REZOLIUCIJOS pateiktas uždavus klausimus, į kuriuos atsakoma žodžiu B7‑ B7‑0667/2010 , B7‑0801/2010 , B7‑0805/2010 ir B7‑0806/2010
pagal Darbo tvarkos taisyklių 115 straipsnio 5 dalį
dėl atliekų šalinimo krizės Kampanijoje
Crescenzio Rivellini
,
Erminia Mazzoni
,
Elisabetta Gardini
PPE frakcijos vardu
PE455.906v01-00 B7‑0077/2011 Europos Parlamento rezoliucija dėl atliekų šalinimo krizės Kampanijoje
Europos Parlamentas ,
– atsižvelgdamas į Sutarties dėl Europos Sąjungos veikimo 191 straipsnį, kuriame numatyta, kad Sąjungos aplinkos politika padeda siekti šių tikslų:
– išlaikyti, saugoti ir gerinti aplinkos kokybę;
– saugoti žmonių sveikatą;
– apdairiai ir racionaliai naudoti gamtos išteklius;
– remti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita,
– atsižvelgdamas į SESV 227 straipsnį dėl teisės pateikti peticiją,
– atsižvelgdamas į EB ir valstybių narių priimtus teisės aktus, kuriais siekiama apsaugoti aplinką ir visuomenės sveikatą,
– atsižvelgdamas į priimtą direktyvą dėl atliekų, kurioje nurodyta, kad atliekų tvarkymo priemonės turi atitikti aplinkosaugos teisės aktus,
– atsižvelgdamas į 2005–2010 m. Parlamentui pateiktas peticijas,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi per pastaruosius 15 metų Kampanijoje ne kartą buvo susidariusi kritinė padėtis dėl pasikartojančių didelių atliekų surinkimo ir šalinimo problemų ir dėl to sunkiai nukentėjo vietos gyventojai,
B. kadangi nesurinktos šiukšlės gatvėse gali turėti pavojingo poveikio žmonių sveikatai ir aplinkai,
C. kadangi atitinkama vietos administracija, kuri buvo informuota apie šią padėtį, iki šiol nesugebėjo tinkamai išspręsti problemos ir išvengti jos paaštrėjimo, gyventojams keliamų nepatogumų gausėjimo ir vis didėjančios rizikos visuomenės sveikatai ir aplinkai,
D. kadangi atsižvelgiant į apibūdintą situaciją pažeidžiami ES teisės reikalavimai parengti reikiamą strategiją ir sukurti valdymo struktūrą siekiant įgyvendinti ES teisės aktų dėl atliekų nuostatas,
E. kadangi Europos Komisija pradėjo pažeidimo procedūrą prieš Italiją dėl netinkamo Pagrindų direktyvos dėl atliekų taikymo (Direktyva 2006/12/EB dėl atliekų) Kampanijoje ir 2008 m. liepos mėn. kreipėsi į Europos Teisingumo Teismą, atsižvelgdama į tai, kad ES aplinkosaugos teisės aktai ir toliau pažeidžiami Kampanijoje,
F. kadangi Europos Komisija pagal pažeidimo procedūrą įšaldė atliekoms Italijoje, ypač Kampanijos regione, tvarkyti ir šalinti skirtas lėšas,
G. kadangi ETT savo 2010 m. kovo 4 d. sprendime pripažino, kad Italija neįvykdė savo įsipareigojimų, nes nebuvo sumontuoti reikiami įrenginiai siekiant užtikrinti tinkamą miesto atliekų šalinimą (sprendimas byloje C-297/08),
H. kadangi nepaprastai svarbu, kad būtų imtasi reikiamų veiksmų, t. y. patvirtintos ir svarbiausia veiksmingai įgyvendintos ilgalaikės strateginės priemonės, pvz., sukurtas tinkamas atliekų tvarkymo įrenginių tinklas, kuris visiškai atitiktų Bendrijos teisės standartus, ir parengta tvari ir ilgalaikė atliekų tvarkymo strategija, kuria būtų siekiama skatinti atliekų perdirbimą ir rūšiavimą;
1. palankiai vertina vietos valdžios institucijų pastangas ir pajėgumus įgyvendinant nepaprastąsias priemones 2010 m. rudenį kilus naujausiai miesto atliekų krizei;
2. palankia vertina tai, kad skirtas Bendrijos finansavimas, ir ragina Komisiją įvertinti padėtį Kampanijoje, kuri neseniai vėl susidūrė su miesto atliekų šalinimo krize;
3. palankiai vertina veiksmus, kurių neseniai ėmėsi regioninės vietos valdžios institucijos, siekdamos iki balandžio pabaigos įvykdyti Teismo sprendimo nurodymus;
4. ragina Komisiją užtikrinti tinkamą visų galiojančių teisės aktų, susijusių su aplinkos ir sveikatos apsauga, įgyvendinimą, ypač atsižvelgiant į atliekų tvarkymo atitinkamuose Italijos regionuose atvejį;
5. ragina Komisiją leisti panaudoti likusias ES lėšas, jei Italijos valdžios institucijos įvykdys visas sąlygas, ir stebėti, ar likusios ES subsidijos tinkamai panaudojamos, siekiant užtikrinti, jog visos būsimos išlaidos atitiktų ES patvirtintus planus, kuriuos pateikė regioninės ir vietos valdžios institucijos, kad būtų galima galutinai išspręsti atliekų tvarkymo krizę Kampanijoje laikantis Bendrijos teisės;
6. paveda Pirmininkui perduoti šią rezoliuciją Tarybai, Komisijai ir susijusių valstybių narių vyriausybėms.
