29.6.2011 B7-0379/2011 PASIŪLYMAS DĖL REZOLIUCIJOS pateiktas uždavus klausimą, į kurį atsakoma žodžiu B7‑0316/2011
pagal Darbo tvarkos taisyklių 115 straipsnio 5 dalį
dėl persvarstytos Vengrijos Konstitucijos
Renate Weber
,
Sophia in 't Veld
,
Sarah Ludford
,
Sonia Alfano
,
Cecilia Wikström
,
Alexander Alvaro
,
Norica Nicolai
,
Nathalie Griesbeck
,
Gianni Vattimo
ALDE frakcijos vardu
PE465.702v01-00 B7‑0379/2011 Europos Parlamento rezoliucija dėl persvarstytos Vengrijos Konstitucijos
Europos Parlamentas ,
– atsižvelgdamas į Europos Sąjungos sutarties 2, 3, 4, 6 ir 7 straipsnius, Sutarties dėl Europos Sąjungos veikimo (SESV) 49, 56, 114, 167 ir 258 straipsnius, Europos Sąjungos pagrindinių teisių chartiją ir Europos žmogaus teisių konvenciją (EŽTK), susijusius su pagrindinių teisių paisymu, apsauga ir populiarinimu,
– atsižvelgdamas į naują 2012 m. sausio 1 d. įsigaliosiančią Vengrijos Konstituciją, kurią 2011 m. balandžio 18 d. priėmė Vengrijos Respublikos Nacionalinė Asamblėja ir kurią 2011 m. balandžio 25 d. pasirašė Vengrijos Prezidentas (toliau – Konstitucija),
– atsižvelgdamas į Europos Tarybos Venecijos komisijos „Demokratija per teisę“ nuomonę Nr. CDL(2011)001 dėl trijų teisinių klausimų, kylančių rengiant naują Vengrijos Konstituciją, ir nuomonę CDL(2011)016 dėl naujos Vengrijos Konstitucijos,
– atsižvelgdamas į Europos Tarybos Parlamentinės Asamblėjos 2011 m. sausio 25 d. pasiūlymą dėl rezoliucijos Nr. 12490 „Didelis nuosmukis teisinės valstybės ir žmogaus teisių srityse Vengrijoje“,
– atsižvelgdamas į Europos Žmogaus Teisių Teismo sprendimą Nr. 20141 (H. Schalk ir J. Kopf prieš Austriją), ypač į obiter dicta ,
– atsižvelgdamas į Europos Parlamento parengtus klausimus, į kuriuos atsakoma žodžiu, dėl naujos Vengrijos Konstitucijos, taip pat į Tarybos ir Komisijos pareiškimus dėl persvarstytos Vengrijos Konstitucijos ir birželio 8 d. vykusias diskusijas,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Europos Sąjunga yra grindžiama tokiomis vertybėmis kaip demokratija ir teisinė valstybė, kaip numatyta ES sutarties 2 straipsnyje, visapusišku žmogaus teisių ir laisvių paisymu, kaip įtvirtinta Europos Sąjungos pagrindinių teisių chartijoje ir Europos žmogaus teisių konvencijoje, ir minėtųjų teisių teisinės reikšmės pripažinimu, kuris įtvirtinamas būsimu ES prisijungimu prie EŽTK,
B. kadangi, kai naujos konstitucijos rengimas ir priėmimas priklauso valstybių narių kompetencijai, esamos ir stojančios valstybės narės ir ES privalo užtikrinti, kad konstitucijos turinys ir procedūra atitiktų ES vertybes, Pagrindinių teisių chartiją ir EŽTK ir kad priimtų konstitucijų turinys ir principai neprieštarautų minėtosioms vertybėms ir teisės aktams; kadangi šį faktą aiškiai patvirtina tai, jog kai kurios dabartinės ES valstybės narės privalėjo persvarstyti savo konstitucijas ir iš dalies jas pakeisti, kad galėtų įstoti į ES, arba pritaikyti savo konstitucijas prie vėlesnių Sutarčių reikalavimų, ypač Europos Komisijos prašymu,
C. kadangi, kaip apgailestavo Venecijos komisija, konstitucijos rengimo procese, įskaitant naujos konstitucijos teksto rengimą ir galutinį patvirtinimą, trūko skaidrumo, pasitaikė daugumos ir opozicijos bendradarbiavimo trūkumų, nebuvo pakankamai galimybių tinkamoms viešosioms diskusijoms surengti ir buvo labai mažai laiko 144 punktas.
, ir kadangi konstitucija – bendrai priimtas teisės aktas, skirtas paprastiems demokratiniams procesams, ... (kuri yra) būtina sąlyga norint, kad konstitucijos rengimo procesas, kuris turėtų būti grindžiamas kuo didesniu Vengrijos visuomenės bendru sutarimu 21 punktas.
, būtų visapusiškai sėkmingas ir teisėtas 12 punktas.
,
D. kadangi Konstituciją plačiai kritikavo nacionalinės, Europos ir tarptautinės NVO ir kitos organizacijos, taip pat ir valstybių narių vyriausybių atstovai, ir kadangi ji buvo priimta tik valdančiosioms partijoms priklausantiems parlamento nariams nubalsavus, taigi trūko pirmiau minėto politinio ir visuomenės bendro sutarimo,
E. kadangi Europos Parlamentas pritaria Venecijos komisijos išreikštam susirūpinimui dėl susilpnėjusios valdžios pusiausvyros, ypač dėl nuostatų, kuriomis reglamentuojamos parlamento daugumos galios, ir dėl susilpnėjusių Konstitucinio Teismo, kitų teismų ir teisėjų, kurie yra nepriklausomi teisės sistemos garantai, nes dėl to gali iškilti pavojus Vengrijos teisminių institucijų nepriklausomumui,
F. kadangi Konstitucijoje nėra aiškiai įvardijamos kai kurios teisės ir pareigos, kurių Vengrija dėl savo tarptautinių įsipareigojimų privalo paisyti ir kurias privalo skatinti, tokios kaip mirties bausmės uždraudimas, diskriminacijos dėl seksualinės orientacijos uždraudimas, laisvės atėmimas iki gyvos galvos be galimybės suimtųjų paleisti tam tikromis sąlygomis prieš laiką ir pagrindinių teisių taikymo sustabdymas arba apribojimas pagal specialius dekretus,
G. kadangi dėl Konstitucijoje įtvirtintų vertybių ir neaiškių formuluočių apibrėžiant pagrindines sąvokas, tokias kaip šeima ir teisė į gyvybę nuo apvaisinimo momento, kyla grėsmė, kad visuomenėje bus diskriminuojami kai kurie asmenys, ypač etninės, religinės ir seksualinės mažumos, nepilnos šeimos, asmenys, įregistravę partnerystę, ir moterys,
H. kadangi Konstitucijoje nėra aiškiai garantuojama, kad Vengrija paiso kitų šalių teritorinio vientisumo, ir kadangi dėl tokios nuostatos nebuvimo ir dėl neaiškiai suformuluotos preambulės, ypač tų dalių, kuriose įtvirtinama valstybės pareiga pasirūpinti užsienyje gyvenančiais vengrais, gali būti sukurtas teisinis pagrindas veiksmams, kuriuos kaimyninės šalys laikys kaip kišimąsi į jų vidaus reikalus, o tai gali sukelti įtampą regione,
I. kadangi Konstitucijoje preambulei suteikiama teisinė reikšmė, o dėl to gali rastis teisinių ir politinių pasekmių ir teisinio netikrumo, ir kadangi dėl Pagrindinių teisių chartijos įtraukimo gali dubliuotis Vengrijos ir tarptautinių teismų įgaliojimai, kaip pabrėžiama Venecijos komisijos nuomonėje,
J. kadangi Konstitucijoje numatyta priimti daugiau kaip 30 vadinamųjų konstitucinių įstatymų, kuriuos tvirtinant taip pat reikalinga 2/3 konstitucinė dauguma ir kuriuose bus reglamentuojama daug klausimų, susijusių su Vengrijos institucine sistema, pagrindinių teisių taikymu, taip pat kultūros, religijos, ekonomikos bei socialine ir finansų politika, o tai konkrečiai reiškia, kad šių įstatymų priėmimas yra konstitucinio proceso dalis, ir kadangi Konstitucijoje preambulei suteikiama teisinė reikšmė, o dėl to gali rastis teisinių ir politinių pasekmių ir teisinio netikrumo,
K. kadangi pagal Konstituciją kai kurie klausimai, pvz., šeimos teisės specialiosios normos ir pagrindinės mokesčių ir pensijų sistemų taisyklės, kurios paprastai priklauso vyriausybės kompetencijai arba dėl kurių įstatymų leidėjas priima įprastus sprendimus, irgi turės būti reguliuojami konstituciniais įstatymais, taip bus surištos bet kurios būsimos vyriausybės, kuri neturės dviejų trečdalių balsų daugumos, rankos, sumažinama būsimų rinkimų reikšmė ir atsiranda daugiau galimybių dviejų trečdalių daugumai įtvirtinti savo politinius prioritetus – todėl konstituciniais įstatymais reguliuojant specialias ir išsamias taisykles gali iškilti pavojus demokratijos principui,
L. kadangi, kaip pabrėžė Venecijos komisija, kultūriniai, religiniai, socialiniai bei ekonominiai ir finansiniai klausimai neturėtų būti įtvirtinami konstituciniuose įstatymuose,
M. kadangi neparlamentinis organas Biudžeto taryba, turinti ribotą demokratinį teisėtumą, turės galių vetuoti Nacionalinės Asamblėjos priimtą bendrą biudžetą ir tokiu atveju valstybės vadovas gali paleisti Nacionalinę Asamblėją, o tai reiškia didelius demokratiškai išrinkto įstatymų leidėjo veiksmų apribojimus; kadangi gerai veikianti keturių parlamentinių ombudsmenų sistema bus reorganizuota ir liks tik vienas ombudsmenas ir du pavaduotojai, o dėl to gali būti užtikrinama ne tokio pat lygio teisių apsauga ir jų įgaliojimai neapims buvusio ombudsmeno, atsakingo asmens duomenis ir informacijos laisvę, įgaliojimų; pastarojo įgaliojimai bus perduoti institucijai, kurios veikla nėra apibrėžta,
N. kadangi tuo pačiu metu, kai buvo priimta nauja konstitucija, Vengrijos vyriausybė ir valdančiosios partijos vykdė plataus masto aukštus postus užimančių asmenų keitimus, pvz., buvo paskirtas naujas generalinis prokuroras, Audito rūmų pirmininkas, Biudžeto tarybos pirmininkas; kadangi pagal naująją konstituciją baigsis dabartinė Aukščiausiojo Teismo pirmininko kadencija ir naująjį pirmininką tiesiogiai rinks Vengrijos parlamentas, kuriame valdančiosios partijos turi dviejų trečdalių daugumą, ir kadangi valdančiosios partijos ką tik pasiūlė ir išrinko penkis Konstitucinio Teismo narius,
O. kadangi Europos Tarybos Parlamentinė Asamblėja nusprendė parengti ataskaitą dėl Konstitucijos, pasiremdama ir Venecijos komisijos nuomone,
P. kadangi naujos konstitucijos rengimas ir priėmimas nebuvo paminėtas valdančiųjų partijų rinkiminėje programoje,
Q. kadangi Jungtinių Tautų Generalinis Sekretorius Ban-Ki Moon pareiškė, kad jis būtų dėkingas, jei Vengrijos vyriausybė paprašytų patarimų ir rekomendacijų šalies viduje ir Europos Tarybos ar Jungtinių Tautų, ir mano, kad Vengrija, kaip Europos Sąjungos valstybė narė, turėtų kreiptis į ES institucijas dėl patarimų ir Konstitucijos persvarstymo,
R. kadangi Vengrijos ministras pirmininkas Viktor Orbán pareiškė, kad yra pasirengęs pateikti Konstituciją tokiam persvarstymui,
1. ragina Vengrijos valdžios institucijas spręsti daug rimtų problemų bei susirūpinimą keliančių klausimų ir reaguoti į Venecijos komisijos rekomendacijas, pateiktas jos nuomonėse, ir įgyvendinti jas iš dalies keičiant Konstituciją, konstitucinius įstatymus, paprastus įstatymus, Konstitucijos išaiškinimą, kaip nurodė minėtoji komisija; visiškai pritaria Venecijos komisijos pareikštai kritikai dėl to, kad Konstitucija nėra aiški tokiais esminiais klausimais kaip teisminė sistema ir asmeninės pagrindinės teisės, ir dėl kultūrinių, religinių, socialinių bei ekonominių ir finansinių klausimų, kurie bus įtvirtinami dviejų trečdalių dauguma konstituciniuose įstatymuose, nors jie turėtų būti priimami paprasta išrinkto įstatymų leidėjo balsų dauguma; pritaria Komisijos pastaboms dėl preambulės turint mintyje Konstitucijos išaiškinimą;
2. ragina Vengrijos valdžios institucijas aktyviai siekti bendro plataus sutarimo, kad būtų užtikrintas didesnis skaidrumas, tikra politinė ir socialinė įtrauktis ir plačios viešosios diskusijos rengiant ir priimant konstitucinius įstatymus, numatytus Konstitucijoje;
3. ragina Vengrijos valdžios institucijas iš dalies pakeisti Konstituciją, kad joje būtų aiškiai apsaugomos visos pagrindinės pilietinės ir socialinės teisės laikantis Vengrijos tarptautinių įsipareigojimų, uždrausta mirties bausmė, laisvės atėmimas iki gyvos galvos be galimybės suimtųjų paleisti tam tikromis sąlygomis prieš laiką ir diskriminacija dėl seksualinės orientacijos ir kad joje būtų aiškiai įtvirtinta, jog Vengrijos piliečiai įgyja pagrindines teises nuo gimimo nesusiejant jų su jokiomis pareigomis;
4. ragina Vengrijos valdžios institucijas iš dalies pakeisti Konstituciją, ypač preambulę, kad joje būtų užtikrinta vienoda kiekvieno piliečio, nesvarbu, kokiai religinei, seksualinei, etninei ar kitai socialinei grupei jis priklauso, teisių apsauga, atitinkanti Pagrindinių teisių chartijos 21 straipsnį, ir įtraukta aiškesnė nuostata, susijusi su bažnyčios ir valstybės atskyrimu ir spaudos laisve, kaip asmenine teise, o ne vien tik valstybės pareiga;
5. ragina Vengrijos valdžios institucijas iš dalies pakeisti Konstituciją, taip pat ir jos preambulę, kad Konstitucijoje būtų aiškiai garantuojama, jog Vengrija paiso kitų šalių teritorinio vientisumo turint mintyje vengrus, gyvenančius užsienyje;
6. ragina Vengrijos valdžios institucijas dar kartą įtvirtinti teisminių institucijų nepriklausomumą aiškiai užtikrinant teisminės sistemos valdymo nepriklausomumą, atkuriant Konstitucinio Teismo teisę persvarstyti su biudžetu susijusius teisės aktus be išimčių, kaip reikalaujama pagal EŽTT teisę ir praktiką, ir persvarstant privalomą trumpesnį teisėjų pensinį amžių;
7. ragina Vengrijos valdžios institucijas užtikrinti, jog būsimais konstituciniais įstatymais būtų reguliuojami tokie klausimai kaip nėštumo nutraukimas, šeimos politika, mokesčių ir pensijų sistemos ir daugiau bendresni kultūriniai, religiniai, socialiniai bei ekonominiai ir finansiniai klausimai taip, kad būsimos vyriausybės ir demokratiškai išrinkti įstatymų leidėjai galėtų priimti sprendimus dėl šių klausimų ir šie klausimai nebūtų įtvirtinti Konstitucijoje arba pernelyg išsamiuose konstituciniuose įstatymuose; ragina Vengrijos vyriausybę persvarstyti dabartinius Biudžeto tarybos įgaliojimus;
8. ragina Vengrijos valdžios institucijas užtikrinti, kad dėl Pagrindinių teisių chartijos įtraukimo nekiltų problemų aiškinant šalies teismų, Konstitucinio Teismo ir ES Teisingumo Teismo įgaliojimus ir šių teismų įgaliojimų dubliavimosi problemų;
9. ragina Vengrijos valdžios institucijas užtikrinti, kad dėl parlamentinių ombudsmenų sistemos reorganizavimo nesumažėtų dabartinis teisių apsaugos ir skatinimo lygis šalies mažumų pasaugos, asmeninės informacijos apsaugos ir visuomenei aktualios informacijos skaidrumo srityse, taip pat ir atitinkamų organų nepriklausomumas; ragina Vengrijos valdžios institucijas teisiškai kompensuoti galimybės pateikti actio popularis skundą Konstituciniam Teismui panaikinimą, pvz., išsaugant netiesioginį ieškinį, pateikiamą per tarpinį subjektą, tokį kaip ombudsmenas ar kiti atitinkami organai;
10. ragina Europos Komisiją visapusiškai ir išsamiai apsvarstyti ir išanalizuoti Vengrijos Konstituciją ir būsimą konstitucinių įstatymų priėmimą atsižvelgiant į EŽTK, Pagrindinių teisių chartiją, Sutarčių tekstą ir principus ir Bendrijos teisyną;
11. paveda Pirmininkui perduoti šią rezoliuciją Tarybai, Komisijai, Europos Tarybai ir valstybių narių vyriausybėms ir parlamentams, Pagrindinių teisių agentūrai, ESBO ir Jungtinių Tautų Organizacijai.
