Klausimas Nr. H-000045/2011
Tarybai
2011 m. vasario mėn. sesija
Darbo tvarkos taisyklių 116 straipsnis
Georgios Koumoutsakos
(PPE) Tema: Europos Sąjungos reakcija į įvykius Egipte
Atsižvelgiant į neseniai Tunise įvykusius smurtinio pobūdžio politinius incidentus ir dabartinius dramatiškus įvykius Egipte, t. y. šalyse, kurios labai svarbios Europos Sąjungai ir dalyvauja įgyvendinant Europos kaimynystės politiką, mažiausia, ko galėtų tikėtis kiekvienas Europos pilietis, būtų energinga ir suderinta Europos lygmens reakcija, ypač atsižvelgiant į tai, kad įsigaliojo Lisabonos sutartis, kuri Europos Sąjungai suteikė reikiamą institucinį pagrindą, kad ji tarptautiniu lygmeniu galėtų tvirtai laikytis vienos bendros pozicijos. Tačiau vyriausioji įgaliotinė užsienio reikalams ir saugumo politikai gana vėlai patvirtino bendrą poziciją, kurios tikslas neaiškus. Praėjus parai trys valstybės narės (Vokietija, Prancūzija ir Jungtinė Karalystė) patvirtino išsamesnę ir tikslesnę bendrą poziciją. Reikia pažymėti, kad ši pozicija buvo patvirtinta likus tik vienai dienai iki Europos Sąjungos užsienio reikalų ministrų Tarybos susitikimo. Manau, kad ligšiolinė Europos Sąjungos reakcija į šiuos rimtus įvykius ne stiprina, o silpnina jos svarbą tarptautiniu lygmeniu, ypač kalbant apie šį regioną, kuriame esama tiesioginių Europos interesų.
Ar Taryba patenkinta šia nevieninga ir nepakankamai suderinta Europos Sąjungos reakcija? Jei ne, kokius sprendimus ji ketina priimti ir kokių priemonių imtis, kad būtų nedelsiant pasiekta rezultatų, siekiant užtikrinti, kad nepasikartotų tokio pobūdžio nepriimtini įvykiai, kurie menkina Europos Sąjungos vaidmenį tarptautiniu lygmeniu ir daro jam didelę žalą?
