Klausimas, į kurį atsakoma raštu, Nr. E-8827/2010
Komisijai
Darbo tvarkos taisyklių 117 straipsnis
Zigmantas Balčytis (S&D)
(2010 m. spalio 28 d.)
Tema: Atominių jėgainių ekonominio ir finansinio poveikio ES energetikos rinkai įvertinimas
Lisabonos sutartis suteikė ES pagrindą sukurti bendrą vidaus energetikos rinką ir paliko valstybėms narėms teisę pačioms spręsti, kokias energijos rūšis joms naudoti. Siekiant sukurti bendrą ir solidarią rinką neabejotinai iškyla poreikis užtikrinti, kad rinkoje būtų tinkama energijos išteklių ir poreikio pusiausvyra. Šiuo metu kai kuriose valstybėse statomos ar planuojamos statyti atominės elektrinės, kurios užtikrintų atskirų valstybių narių energetinius poreikius, tačiau neatliekami tokių elektrinių ekonominio ir finansinio poveikio vertinimai ES mastu. Pernelyg didelė atominių jėgainių koncentracija gali ne tik išderinti vidaus energetikos rinką, bet ir kelia didelį susirūpinimą dėl radioaktyvių atliekų saugojimo. Pastarasis ekologinės katastrofos pavyzdys Vengrijoje, kai išsiliejo toksiškas techninis dumblas, rodo, kad net ir ne tokių pavojingų atliekų saugojimas taip pat kelia rimtų padarinių žmonėms ir gamtai.
Ar Komisija nemano, kad valstybėms narėms prieš statant atomines jėgaines būtina atlikti nepriklausomą ekonominį ir finansinį įvertinimą ir nustatyti ne tik poveikį konkrečiai valstybei narei, bet ir Sąjungos energetikos rinkai ES prisiimtų įsipareigojimų energetikos ir aplinkos apsaugos srityse?
Ar Komisija, atsižvelgdama į tai, kad valstybės narės gali pasirinkti energijos rūšis, nemano, kad būtent ji turi stebėti energetikos rinką ir vertinti, ar atskirų valstybių narių priimami sprendimai energetikos srityje yra ekonomiškai ir finansiškai pagrįsti?