Vilniuje lankėsi Europos Parlamento ryšių su Baltarusija delegacija
Institucijos
Lietuva
2008-10-28 - 19:47
Spalio 27-29 d. Vilniuje lankęsi Europos Parlamento ryšių su Baltarusija delegacijos nariai susitiko su Baltarusijos opozicijos bei Lietuvos nevyriausybinių organizacijų atstovais, Seimo nariais bei išeivijoje besimokančiais baltarusių studentais. Vizito metu aptarti ES politikos Baltarusijos atžvilgiu pokyčiai po rugsėjo 28 d. parlamento rinkimų šioje šalyje.
1994 m. įkurta EP ryšių su Baltarusija delegacija šiuo metu nepalaiko oficialių santykių su Baltarusijos parlamentu ar vyriausybe, tačiau veda aktyvų ir glaudų dialogą su demokratine Baltarusijos opozicija, nevyriausybinėmis organizacijomis ir pilietine visuomene. Delegacija reguliariai vertina politinę ir ekonominę padėtį Baltarusijoje, taip pat teikia rekomendacijas ES Tarybai ir Europos Komisijai dėl veiksmų gerinant demokratijos ir žmogaus teisių padėtį šioje šalyje.
Į Vilnių atvyko delegacijos pirmininkas Jacek Protasiewicz (Europos liaudies partija, Lenkija), taip pat europarlamentarai Laima Liucija Andrikienė (Europos liaudies partija), Justas Vincas Paleckis (Socialistų frakcija), Eugenijus Gentvilas (Liberalų ir demokratų aljansas) ir Roberto Fiore (nepriklausantis jokiai frakcijai, Italija).
Pirmadienio vakare delegacijos nariai susitiko su nevyriausybinių organizacijų, skatinančių demokratinius procesus Baltarusijoje, atstovais. Antradienį delegacija lankėsi Europos Humanitariniame Universitete (EHU), kur diskutavo su išeivijoje besimokančiais baltarusių studentais.
Antradienį po pietų delegacijos nariai susitiko su Baltarusijos demokratinės opozicijos lyderiais, įskaitant Aliaksandrą Kazuliną, kuris šiemet buvo vienas iš trijų kandidatų laimėti EP skiriamą Sacharovo premiją. Vėliau europarlamentarai išvyko į Seimą, kur susitiko su Seimo Užsienio reikalų komiteto pirmininku Justinu Karosu ir Europos reikalų komiteto pirmininku Andriumi Kubiliumi. Tuo tarpu trečiadienį EP delegacija apsilankė Baltarusijos ambasadoje Lietuvoje.
EP delegacija siekė surengti šį susitikimą Minske, tačiau Baltarusijos valdžia jiems neleido įvažiuoti į šalį. Tuo tarpu spalio 16 d. Europos Parlamento pirmininkas Hans-Gert Pöttering bei EP Pirmininkų sueiga (frakcijų lyderiai) paragino Baltarusijos valdžią nebetaikyti tokio draudimo, atsižvelgiant į ES sprendimą bandomuoju šešių mėnesių laikotarpiu nebedrausti išduoti ES vizas kai kuriems „juodajame sąraše“ įrašytiems Baltarusijos politikams ir pareigūnams.
20081027IPR40675 Apie ES ir Baltarusijos santykius
LT
1
LINK
http://ec.europa.eu/external_relations/belarus/index_en.htm
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
