9.12.2009 B7-0198/2009 PASIŪLYMAS DĖL REZOLIUCIJOS Pateiktas uždavus klausimus, į kuriuos atsakoma žodžiu B7‑0230/2009 ir B7‑0231/2009
pagal Darbo tvarkos taisyklių 115 straipsnio 5 dalį
dėl Reglamento (EB) Nr. 1049/2001 dėl galimybės visuomenei susipažinti su dokumentais teisinio pagrindo patobulinimų, kurie būtini įsigaliojus Lisabonos sutarčiai
Rui Tavares
,
Cornelis de Jong
GUE/NGL frakcijos vardu
PE432.820v01-00 B7‑0198/2009 Europos Parlamento rezoliucija dėl Reglamento (EB) Nr. 1049/2001 dėl galimybės visuomenei susipažinti su dokumentais teisinio pagrindo patobulinimų, kurie būtini įsigaliojus Lisabonos sutarčiai
Europos Parlamentas ,
– atsižvelgdamas į Europos Sąjungos sutartį (EST), į Sutartį dėl Europos Sąjungos veikimo (SESV), į Europos Sąjungos pagrindinių teisių chartiją ir į šių dokumentų straipsnius, kurie įsigaliojo 2009 m. gruodžio 1 d.,
– atsižvelgdamas į 2009 m. lapkričio 9 d. klausimus Komisijai ir Tarybai dėl Reglamento (EB) Nr. 1049/2001 dėl galimybės visuomenei susipažinti su dokumentais teisinio pagrindo patobulinimų, kurie būtini įsigaliojus Lisabonos sutarčiai ( O-0123/2009 – B7 0231/2009, O-0122/2009 – B7-0230/2009 ) ir į diskusijas 2009 m. gruodžio 15 d. plenariniame posėdyje,
– atsižvelgdamas į Darbo tvarkos taisyklių 115 straipsnio 5 dalį,
A. kadangi „kurdama Sąjungos pilietybę ir plėtodama laisvės, saugumo ir teisingumo erdvę, Sąjunga daugiausia dėmesio savo veikloje skiria žmogui“ (Pagrindinių teisių chartijos preambulė) ir kadangi „kiekvienas Sąjungos pilietis ir kiekvienas fizinis asmuo, kuris gyvena bet kurioje valstybėje narėje, ar juridinis asmuo, kurio registruota buveinė yra valstybėje narėje, turi teisę susipažinti su Sąjungos institucijų, įstaigų ir organų bet kurios formos dokumentais “ (Pagrindinių teisių chartijos 42 straipsnis),
B. kadangi Lisabonos sutartimi buvo pakeistas „ne tik Reglamento dėl galimybės visuomenei susipažinti su dokumentais teisinis pagrindas, bet ir visa teisinė aplinka, kurioje turės būti įgyvendinamas šis reglamentas, visų pirma sritis, susijusi su Sąjungos institucijų ir piliečių santykiais“ EP Teisės tarnybos 2009 m. spalio 10 d. nuomonės 3 dalis.
,
C. kadangi šie santykiai nuo šiol turėtų būti grindžiami Europos Sąjungos sutarties naujojoje II antraštinėje dalyje nustatytais demokratiniais principais, t. y. „Sąjunga visada laikosi piliečių, kuriems jos institucijos, įstaigos ir organai skiria vienodą dėmesį, lygybės principo“ (9 straipsnis) ir „kiekvienas pilietis turi teisę dalyvauti demokratiniame Sąjungos gyvenime. Sprendimai priimami kuo atviriau ir kiek įmanoma labiau juos priartinant prie piliečių“ (10 straipsnio 3 dalis),
D. kadangi valstybių narių noras „toliau stiprinti veiksmingą ir demokratišką institucijų veikimą“ (EST preambulė) paskatino visišką Europos bendrijos integraciją į ES, taip pat paskatino panaikinti tarpvyriausybinį režimą, kuris vis dar buvo taikomas teismų ir policijos bendradarbiavimui baudžiamosiose bylose,
E. kadangi, atsižvelgdamos į šį naują teisinį pagrindą, visos ES institucijos, įstaigos ir organai, o ne tik Parlamentas, Taryba ar Komisija (kuriems šis įpareigojimas jau buvo nustatytas EB sutarties 255 straipsnyje) turėtų veikti kiek įmanoma labiau gerbdami atvirumo principą (SESV 15 straipsnio 1 dalis),
F. kadangi remiantis naująja Europos Sąjungos sutartimi ir Europos Teisingumo Teismo (ETT) praktika Kaip pažymėta ETT byloje dėl Turco (sujungtos bylos Nr. C-39/05 P ir C-52/05 P), „atvirumas suteikia piliečiams daugiau galimybių dalyvauti sprendimų priėmimo procese ir užtikrina didesnį viešųjų institucijų veiklos teisėtumą bei garantuoja, kad šios institucijos tampa veiksmingesnės ir labiau atskaitingos piliečiams demokratinėje sistemoje“.
, atvirumas ir pilietinės visuomenės dalyvavimas yra būtinos sąlygos siekiant skatinti tinkamą ES institucijų valdymą ir „išlaikyti (...) sprendimų priėmimo procesą veiksmingą“,
G. kadangi ES institucijos (ir valstybės narės, kai šios veikia kaip Tarybos narės) prieš teisėkūros procesą, jo metu ir po jo turi užtikrinti dar didesnį skaidrumą tam, kad ES piliečiai ir valstybių narių parlamentai galėtų suprasti, kas ką daro ir kodėl,
H. kadangi ES institucijos „suteikia piliečiams ir atstovaujamosioms asociacijoms galimybę skelbti nuomones apie visas Sąjungos veiklos sritis ir viešai jomis keistis“ ir taip pat „palaiko atvirą, skaidrų ir nuolatinį dialogą su atstovaujamosiomis asociacijomis ir pilietine visuomene“ (EST 11 straipsnio 1 ir 2 dalys),
I. kadangi atvirumo ir skaidrumo principais turėtų būti grindžiamas ne tik sprendimų priėmimo procesas; šiais principais turėtų būti vadovaujamasi rengiant dokumentus ir kaupiant reikalingą informaciją, kad būtų galima patikrinti, ar laikomasi proporcingumo ir subsidiarumo kriterijų atsižvelgiant į ES piliečių, nacionalinių parlamentų ir teismų interesus,
J. kadangi reikia imtis ilgai lauktų teisinių, finansinių ir veiksmų organizavimo priemonių siekiant užtikrinti, kad visi su konkrečia teisėkūros procedūra susiję vidaus tarnybų ar išorės interesų grupių dokumentai būtų tinkamai ir laiku paviešinti; kadangi ši informacija galėtų būti paskelbta tarpinstitucinėje interneto tinklavietėje, jungiančioje institucijų vidaus registrus (pvz., Europos Bendrijų oficialiųjų leidinių biuro (OPOCE) atnaujinta EUR-LEX svetainė); ir kadangi turėtų būti atitinkamai pataisytos vidaus taisyklės ir skubiai parengti privalomi tarpinstituciniai susitarimai remiantis SESV 295 straipsniu,
K. kadangi atsižvelgiant į naujuosius Europos Sąjungos ir, visų pirma Europos Parlamento įgaliojimus tokiose srityse, kaip tarptautiniai susitarimai dėl policijos ir teismų bendradarbiavimo baudžiamosiose bylose, Reglamento Nr. 1049/2001 4 ir 9 straipsniuose turi būti numatytas tvirtesnis teisinis pagrindas tam, kad būtų tinkamai užtikrintas ES saugumas ir kartu Europos Parlamentui, kaip Europos piliečių atstovui, būtų suteikti priežiūros įgaliojimai,
1. mano, kad, įsigaliojus Lisabonos sutarčiai, reikia skubiai atlikti šiuos Reglamento (EB) Nr. 1049/2001 patobulinimus:
a) išplėsti šio teisės akto taikymo sritį ir įtraukti visas iki šiol neįtrauktas ES institucijas, įstaigas, tarnybas ir agentūras, pvz., Europos Vadovų Tarybą, Europos Centrinį Banką, ETT, Europolą ir Eurojustą;
b) iš dalies pakeisti nuostatas dėl teisėkūros ir neteisėkūros procedūrų atsižvelgiant į Sutartyse nustatytas naujas apibrėžtis;
c) remiantis naujausia ETT praktika, atjauninti taisykles, kurios, visų pirma reglamentuoja vidaus dokumentų, įskaitant Teisės tarnybos nuomones, tvarkymą teisėkūros procese, taip pat su valstybių narių atstovų, veikiančių kaip Tarybos nariai, veikla susijusius dokumentus ir informaciją, asmens duomenų ir komercinių interesų apsaugą, institucijų registrų turinį ir kt.;
d) sudaryti tinkamas galimybes susipažinti su ES institucijų informacija, nes tokiu būdu būtų galima objektyviai įvertinti ES nuostatų įgyvendinimą valstybėse narėse;
e) išimties tvarka ir griežtai laikantis demokratijos ir teisinės valstybės principų nustatyti viešaisiais ar privačiais interesais grindžiamus bendruosius principus ir apribojimus, kuriais remiantis bus ribojama galimybė susipažinti su dokumentais, turinčiais žymas „labai slapta“, „slapta“ ir „konfidencialu“, siekiant apginti ES interesus bei atskirų asmenų privatumą ir asmens neliečiamybę;
f) nustatyti principus, kurie galėtų būti pateikti tarpinstitucinių susitarimų forma pagal SESV 295 straipsnį, siekiant, be kita ko, koordinuotai įgyvendinti naująsias taisykles dėl geresnės teisėkūros;
g) siekti, kad ES dokumentai taptų labiau prieinami ir tuo tikslu kurti vartotojui patrauklesnes sistemas;
2. apgailestauja, kad, nepaisant aiškių 2009 m. kovo 11 d. pateiktų prašymų,
- Komisija neparengė pakeistos savo pasiūlymo dėl teisės akto COM(2008)0090 versijos, o 2009 m. gruodžio 2 d., po Lisabonos sutarties įsigaliojimo, patvirtino komunikatą ( COM(2009)0665 ), kuriame buvo atnaujintas tik pirminio pasiūlymo teisinis pagrindas, o turinys liko nepakeistas;
- Taryba nesurengė jokių politinių diskusijų ir nesiėmė konkrečių veiksmų, norėdama vykdyti Parlamento pasiūlymus (kai kurie iš jų taip pat dabar grindžiami naujosiomis Sutarties nuostatomis), ir atliko tik labai nežymius savo vidaus taisyklių pakeitimus;
3. ragina šiuo metu Tarybai pirmininkaujančią valstybę narę ir būsimą pirmininkaujančią valstybę nedelsiant pradėti tarpinstitucinį dialogą politiniu lygmeniu siekiant vėliausiai iki 2010 m. birželio 30 d. parengti naująjį reglamentą dėl galimybės susipažinti su dokumentais;
4. paveda Pirmininkui perduoti šią rezoliuciją Europos Vadovų Tarybai, Tarybai, Komisijai ir valstybių narių parlamentams.
