Klausimas, į kurį atsakoma žodžiu, Nr. O-0169/2010
Tarybai
Darbo tvarkos taisyklių 115 straipsnis
Nadja Hirsch
,
Renate Weber
,
Cecilia Wikström
,
Louis Michel
,
Sonia Alfano
,
Stanimir Ilchev
,
Nathalie Griesbeck
,
Jan Mulder
ALDE frakcijos vardu Tema: Informacijos, susijusios su finansinėmis išlaidomis, atsirandančiomis dėl prieglobsčio prašymų nagrinėjimo valstybėse narėse, perdavimas
Š. m. rugsėjo 8 d. Komisija pateikė Europos Parlamentui ir Tarybai ataskaitą dėl 2005 m. gruodžio 1 d. direktyvos 2005/85/EB, nustatančios būtiniausius reikalavimus dėl pabėgėlio statuso suteikimo ir panaikinimo tvarkos valstybėse narėse taikymo.
Ši ataskaita aiškiai nustato, kad reikia parengti naują 2005 m. direktyvos redakciją.
Iš tiesų, yra daug skirtumų tarp procedūrų, kurias įgyvendina valstybės narės, todėl labai skiriasi prieglobsčio prašytojų priėmimo kokybės rezultatai.
Be to, ataskaitoje pabrėžiama, kad išankstinis dėmesio sutelkimas (angl. frontloading), pagerinantis sprendimų kokybę pirmojoje instancijoje, ilgainiui padėtų sumažinti sistemos sąnaudas. Investuojant į prašymo nagrinėjimą pirmoje instancijoje kaip siūloma naujoje redakcijoje, būtų galima ankstyvame etape nustatyti asmenis, turinčius teisę į tarptautinę apsaugą, ir tuos, kurie negali į ją pretenduoti. Taip valstybių narių išlaidos, susijusios su pagalba, kuri turi būti teikiama pagal šiuo metu galiojančios direktyvos nuostatas, ženkliai sumažėtų. Tarptautinės apsaugos gavėjai taip pat galėtų sparčiau integruotis į priimančiąją šalį ir prisidėti prie jos ekonomikos.
Š. m. rugsėjo 29 d. vykusiame techniniams klausimams skirtame susitikime Komisija pripažino, kad jai stinga konkrečios informacijos iš valstybių narių apie finansines išlaidas (vertėjų žodžiu teikimas, teisinė pagalba ir k. t.), atsirandančias įgyvendinant 2005 m. direktyvos nuostatas.
Tačiau labai svarbu turėti informaciją apie šias išlaidas, kad būtų galima patikimai ir tiksliai apskaičiuoti, kokią sumą per ilgą laiką dėl naujosios redakcijos bus galima sutaupyti.
Ar gali Taryba įsipareigoti pateikti Komisijai ir Tarybai informaciją apie finansines išlaidas, atsirandančias dėl prieglobsčio prašymų nagrinėjimo valstybėse narėse?
