ES programa padės kovoti su smurtu prieš vaikus ir moteris
Moterų teisės/Lygios galimybės
2006-09-05 - 13:34
Kova su smurtu ir narkotikų vartojimo prevencija yra labai svarbios, tačiau gana skirtingos užduotys. Todėl Europos Parlamentas antradienį pasiūlė padalinti ES kovos su smurtu ir narkotikų vartojimo prevencijos programą į dvi atskiras. Europos Komisija jau sutiko su tokiu siūlymu. Nors 2007-2013 m. ES finansinėje perspektyvoje numatyta kovai su smurtu skirti 115,87 milijonų eurų, europarlamentarai norėtų padidinti šią sumą iki 125 milijonų.
EP ataskaitai šiuo klausimu pritarė 552 deputatai, nepritarė 51, o susilaikė 64. Parlamento nuomone, ES Kovos su smurtu prieš vaikus, jaunimą ir moteris bei aukų ir rizikos grupių apsaugos programoje („Daphne III“) reikėtų skirti daugiau dėmesio šeiminiam smurtui, blogam elgesiui su kūdikiais, prekybai žmonėmis siekiant juos lytiškai išnaudoti, taip pat tradicijomis ir papročiais paremtam moterų skriaudimui bei žalojimui. Taip pat raginama sustiprinti dėmesį pagalbai lytinio, psichologinio ar fizinio smurto aukoms ir rizikos grupėms, tokioms kaip gatvės vaikai. Deputatai ragina ES nustatyti konkrečius tikslus šiose srityse. Komiteto teigimu, „kai kurios grupės – tokios kaip mažumų grupėms priklausančios moterys, pabėgėlės, migrantės, kaimo ar atokiose bendruomenėse skurdžiai gyvenančios moterys, įkalintos ar sulaikytos moterys, mergaitės, lesbietės, neįgalios ir vyresnio amžiaus moterys – yra ypač neapsaugotos nuo prievartos“. Be to, pasak deputatų, „smurto aukomis turėtų būti laikomi ne tik vaikai, tiesiogiai patyrę smurtą, bet ir tie, kurie matė smurtą prieš jų motinas“. Programos lėšomis visų pirma turėtų būti remiami nevyriausybinių organizacijų projektai minėtose srityse, taip pat apmokomi profesionalai – policininkai, teisininkai, medikai, mokytojai, jaunimo reikalų specialistai, psichologai ir socialiniai darbuotojai. Deputatai ragina įtraukti į programą ir žiniasklaidą. Parlamentarai siūlo sudaryti Europos Parlamento ir nevyriausybinių organizacijų atstovų komisiją, kuri rekomenduotų Europos Komisijai socialinius, kultūrinius ir politinius paramos teikimo kriterijus. Nors Europos Komisija siūlė remti mažiausiai trijų ES šalių bendrus projektus, deputatų nuomone, užtektų, jog bent dvi iš trijų valstybių būtų ES narės. Tokia nuostata paskatintų ES nevyriausybinių organizacijų bendradarbiavimą su Sąjungai nepriklausančiomis šalimis.
Lissy GRÖNER (PSE, DE)
A6-0193/2006
Dėl 2007-2013 m. kovos su smurtu (Daphne) bei informacijos apie narkotikus ir jų prevencijos programos
Bendro sprendimo procedūra.
Pirmasis svarstymas ir balsavimas: 2006-09-05
20060901IPR10236
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
