G. Oettingerio atsakymas Komisijos vardu
(2011 m. liepos 14 d.)
Atsižvelgdama į stojimo sutartis, Europos Komisija teikia finansinę Bendrijos paramą Slovakijai, Lietuvai ir Bulgarijai eksploatavimo nutraukimo reikmėms, taip pat energetikos sektoriaus priemonėms, skirtoms ekonominiams uždarymo padariniams švelninti. ES parama, kurią teikiant reiškiamas ES solidarumas, vis dėlto neskiriama nei visoms branduolinių jėgainių eksploatavimo nutraukimo išlaidoms padengti, nei visiems ekonominiams padariniams kompensuoti. Valstybėms narėms tenka visiška atsakomybė už savo branduolinių įrengimų eksploatavimo nutraukimą, todėl jos turi užtikrinti reikiamą finansavimą, kad būtų padengtos visos eksploatavimo nutraukimo išlaidos.
Siekdama įvertinti, ar ES lėšos eksploatavimo nutraukimui teikiamos efektyviai, Europos Komisija atidžiai stebi, kaip ES finansinė parama teikiama ir panaudojama. Eksploatavimo nutraukimo projektai ir veikla paprastai apibrėžiami ir įgyvendinami keletą metų pagal atitinkamos nacionalinės branduolinės veiklos reguliavimo agentūros patvirtintą eksploatavimo nutraukimo planą. Daroma prielaida, kad prasidėjus išmontavimo darbams per ateinančius trejus metus lėšų įsisavinimas pagerės. Tikimasi, kad 2011 m. liepos pradžioje Europos Komisija priims ataskaitą Europos Parlamentui ir Tarybai dėl ES finansinės paramos eksploatavimo nutraukimui teikimo.
Siekdama užtikrinti, kad lėšų eksploatavimo nutraukimui būtų skirta pakankamai, Europos Komisija pareikalavo, kad trys atitinkamos valstybės narės pateiktų atnaujintą sąmatą, taip pat nurodytų, kaip jos padengtų skirtumą tarp visų eksploatavimo nutraukimo išlaidų ir ES teikiamų lėšų.
Europos Komisija pripažįsta, kad dėl nepakankamo finansavimo eksploatavimą gali būti vėluojama nutraukti, o dėl to gali kilti pavojus aplinkai ir žmonių sveikatai. Todėl ES parama turi būti sutelkta į konkrečią eksploatavimo nutraukimo veiklą (reaktorių blokų kuro šalinimo, saugaus laikino panaudoto branduolinio kuro saugojimo, dezaktyvavimo), kuri tokią riziką leis sumažinti. Todėl jei Europos Parlamentas ir Taryba sutiks, kad ES finansinė parama būtų teikiama ir po 2013 m., Europos Komisija ketina sutelkti dėmesį į paramą tik eksploatavimo nutraukimui.
Siekdama dar labiau padidinti programos efektyvumą, Europos Komisija pareikalavo, kad atitinkamos valstybės narės pateiktų eksploatavimo nutraukimo planą, kuriame būtų išsamiai nurodyti eksploatavimo nutraukimo darbai, kiekybinės gairės ir reikiami žmogiškieji ir finansiniai ištekliai. Tai leis nustatyti pagrindinius projektus ir veiklą (t. y. saugos riziką mažinančią veiklą), kuriai ES finansinė parama bus labai svarbi. Tai vienintelis patikimas pagrindas, leisiantis veiksmingai stebėti pažangą ir užtikrinti efektyvų bei veiksmingą ES finansinės paramos naudojimą.
