P6_TA(2007)0009
Europos kelių eismo saugos veiksmų programos vidurio laikotarpio ataskaita
A6-0449/2006
Europos Parlamento rezoliucija dėl Europos kelių eismo saugos veiksmų programos vidurio laikotarpio ataskaitos ( 2006/2112(INI) )
Europos Parlamentas
, –
atsižvelgdamas į Komisijos Baltąją knygą "Europos transporto politika iki 2010 metų: laikas spręsti"( COM(2001)0370 ) ir į savo 2003 m. vasario 12 d. rezoliuciją šiuo klausimu OL C 43 E, 2004 2 19, p. 250.
,
–
atsižvelgdamas į Komisijos komunikatą "Saugių ir racionalių automobilių informacijos ir ryšių technologijos" ( COM(2003)0542 ),
–
atsižvelgdamas į Komisijos komunikatą "Europos kelių eismo saugumo veiksmų programa – perpus sumažinti avarijų keliuose aukų skaičių Europos Sąjungoje iki 2010 m.: bendra atsakomybė" ( COM(2003)0311 ) ir į savo 2005 m. rugsėjo 29 d. rezoliuciją šiuo klausimu OL C 227 E, 2006 9 21, p. 609.
bei į vėlesnę 2004 m. spalio mėn. publikaciją "20 000 žmonių gyvybės išsaugojimas mūsų keliuose",
–
atsižvelgdamas į 2004 m. balandžio 6 d. Komisijos rekomendaciją 2004/345/EB dėl teisės aktų vykdymo kelių eismo saugumo srityje OL L 111, 2004 4 17, p. 75.
,
–
atsižvelgdamas į 2003 m. spalio 24 d. Veronos deklaraciją dėl kelių eismo saugumo ir į 2004 m. spalio 25-26 d. vykusios antrosios Veronos konferencijos išvadas bei į vėlesnį ES transporto ministrų įsipareigojimą kelių eismo saugą laikyti prioritetu,
–
atsižvelgdamas į 2004 m. sausio 29 d. priimtą Europos saugaus kelių eismo chartiją,
–
atsižvelgdamas į Komisijos komunikatą "Europos kelių eismo saugumo veiksmų programa. Laikotarpio vidurio ataskaita" ( COM(2006)0074 ),
–
atsižvelgdamas į JAV nacionalinės kelių eismo saugos administracijos (NHTSA) pranešimą, kad elektroninės stabilumo sistemos (ESP/ESK) visiems naujiems automobiliams nuo 2011 m. rugsėjo mėn. taps privaloma standartine įranga,
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Transporto ir turizmo komiteto pranešimą ( A6-0449/2006 ),
A.
kadangi kiekvienais metais daugiau kaip 40 000 mirties atvejų priežastis ES yra eismo įvykiai, kurie, kaip apskaičiuota, tiesiogiai ir netiesiogiai kainuoja 180 000 000 000 eurų arba 2 proc. ES BVP,
B.
kadangi iki 2010 m. perpus sumažinti mirties atvejų skaičių Europos Sąjungos keliuose tebėra prioritetas, o tai, kad nepavyko pasiekti reikiamos pažangos siekiant įgyvendinti šį tikslą, kelia susirūpinimą,
C.
kadangi Europos Sąjungoje siekiant šio tikslo padaryta nepakankama pažanga,
D.
kadangi Parlamentas ir toliau laikosi nuomonės, kad kelių saugumas – tai valstybių narių ir Europos Sąjungos bendra atsakomybė,
E.
kadangi Pasaulio sveikatos organizacijos Europos regiono biuras pabrėžė sveikatos problemų, kurias sukelia mirties atvejai ir sužalojimai keliuose, mastą ir, jo nuomone, sveikatos sektoriaus įtraukimas į kelių eismo saugumo ir greičio mažinimo problemų sprendimą yra prioritetinis klausimas, kuris vis tik priklauso valstybių narių kompetencijos sričiai,
F.
kadangi valstybių narių, kurių kelių eismo sauga prasta, ir tų, kuriose ji geresnė, atotrūkis didėja,
G.
kadangi kelių eismo sauga turi horizontalųjį aspektą ir, siekiant jį kuo labiau pagerinti, dabar reikia sutelkti visą dėmesį į prioritetines sritis – politikos priemones, kuriomis siekiama veiksmingiau įgyvendinti teisės aktus (saugos diržai, greičio apribojimai, kelių eismo taisyklių laikymasis), vairavimo standartų (vairuotojo pažymėjimų, vairuotojų elgesio, pagarbos pėstiesiems), infrastruktūros (greitkelių ir kelių tinklo kokybės, eismo juostų, kelio ženklų) bei transporto priemonių (periodinių patikrinimų, modelių) gerinimą ir keitimąsi pažangiąja patirtimi,
H.
kadangi trumpuoju laikotarpiu efektyviausiai pagerinti vairavimo ES standartus būtų galima taikant valstybių narių kelių eismo įstatymus, ypač dėl pažeidimų, susijusių su greičio viršijimu, vairavimu apsvaigus nuo alkoholio ir dėl reikalavimų naudoti saugos diržus bei vaikų tvirtinamąsias sistemas,
I.
kadangi transporto priemonės dabar yra keturis kartus saugesnės nei 1970 m.,
J.
kadangi, palyginti su bendru mirties atvejų keliuose skaičiumi, žūva vis daugiau motociklininkų,
K.
kadangi skiriamosios juostos ir atitvarai padeda labai sumažinti žuvusiųjų keliuose skaičių,
L.
kadangi 2006 m. spalio mėn. Komisija pradėjo 4 metų trukmės tyrimų projektą DRUID, kurio metu bus tiriami vairavimo apsvaigus nuo alkoholio, narkotikų ir vaistų padariniai,
M.
kadangi diegdamos gyvybės apsaugos sistemas valstybės narės neturėtų būti mažiau ambicingos nei kitos šalys,
1.
ragina visas valstybes nares, regioninės ir vietos valdžios bei ES institucijas, pramonės atstovus, organizacijas ir fizinius asmenis prisiimti aukštesnio lygio politinius įsipareigojimus didinti kelių eismo saugą Europos Sąjungoje;
2.
mano, kad tik integruotas požiūris į sistemas, apimantis visus eismo dalyvius ir suinteresuotus subjektus, pagrįstas pastangomis remti viešąjį transportą bei veiksmingesnį įstatymų kūrimą valstybėse narėse kartu su tinkama eismo dalyvių stebėsena valstybėse narėse (vairuotojo pažymėjimų tikrinimas, girtumo tikrinimas alkoholio matuokliais ir t. t.) gali padėti stipriai ir tvariai mažinti didelių avarijų keliuose skaičių;
3.
primena, kad ambicingų Europos Sąjungos užsibrėžtų tikslų negalima pasiekti neatsižvelgiant į itin svarbų švietimo vaidmenį ir esamų teisės aktų taikymą valstybėse narėse; todėl ragina valstybes nares toliau pabrėžti ir plačiau taikyti savo informavimo politikos priemones ir rengti visuomenės sąmoningumo kelių eismo saugos srityje didinimo kampanijas visiems ir visų amžiaus grupių eismo dalyviams; taip pat ragina valstybes nares išsamiai ir be išimčių taikyti dabar galiojančius teisės aktus, nes jei eismo dalyviai jų laikysis, kelių eismo sauga labai pagerės;
4.
teigiamai vertina Komisijos pasiūlymą dėl direktyvos dėl kelių infrastruktūros saugos valdymo ( COM(2006)0569 ), kuriuo būtų galima sumažinti mirties atvejų skaičių 12–16 proc., ir Komisijos pasiūlymą dėl direktyvos dėl Bendrijoje įregistruotose sunkiasvorėse krovininėse transporto priemonėse įrengtų veidrodėlių modifikavimo( COM(2006)0570 ), kuris susijęs su nematomos zonos automobilio veidrodėlių naudojimu;
5.
ragina Komisiją kuo greičiau pateikti savo žadėtus pasiūlymus, pvz., dėl tarpvalstybinio teisės aktų vykdymo užtikrinimo, šviesų naudojimo dienos metu, esamų kelių eismo saugos priemonių ir taisyklių taikymo, galinių atšvaitų naudojimo, kad būtų aiškiau matomi sunkvežimių gabaritai, jau gamyklose įmontuotų bei vėliau įtaisytų nematomos zonos automobilio veidrodėlių ir (arba) naujų nematomos zonos stebėjimo sistemų;
6.
mano, kad siekiant kovoti su tarpvalstybiniais vairavimo pažeidimais ypač svarbu turėti galimybę veiksmingai taikyti teisės aktus dėl greičio viršijimo, vairavimo neprisisegus saugos diržo arba apsvaigus nuo alkoholio, kad už šiuos pažeidimus taikomos didelės baudos būtų skiriamos nepaisant, ar pažeidimas padarytas paties pažeidėjo šalyje, ar kitoje valstybėje narėje;
7.
primena Komisijai apie jos ketinimą apsvarstyti galimybę interneto tinklalapyje visomis oficialiomis ES kalbomis teikti vartotojams suprantamą ir nuolat atnaujinamą informaciją apie valstybėse narėse naudojamas kelio ženklų sistemas;
8.
pabrėžia poreikį derinti kelių eismo taisykles ir kelio ženklus, nes, pvz., dėl skirtingų pirmenybės žieduose taisyklių gali kilti avarijų;
9.
atsižvelgdamas į tai, kad neaiškūs arba nevienodi kelio ženklai kelia nereikalingą pavojų kelių eismo saugai, ir atsižvelgdamas į Vienos konvencijos dėl kalio ženklų nuostatas, ragina Komisiją atlikti kelio ženklų Europoje suderinimo kaip priemonės pagerinti kelių eismo saugą tyrimą;
10.
žinodamas didelį avarijų ir mirties atvejų skaičių kelio darbų zonose, ragina Komisiją nustačius pažangiąją patirtį ir keičiantis ja sukurti bendras gaires, kokie reikalavimai turėtų būti taikomi, kad kelio darbų zonos būtų saugios;
11.
mano, kad siekdama pagreitinti kelių eismo saugos raidą teigiama linkme Komisija turėtų skatinti ES finansuojamus naujųjų ir senųjų valstybių narių vykdomus partnerystės projektus;
12.
mano, kad Komisija turi skatinti, kad jos darbo grupėse dalyvautų ir naujųjų, ir senųjų valstybių narių atstovai;
13.
ragina Komisiją įvertinti Europos saugaus kelių eismo chartiją;
14.
ragina Komisiją ir valstybes nares aktyviai lyginti ir koordinuoti valstybių narių rezultatus, pasiektus kelių eismo saugos srityje, kad, remdamosi pažangiąja patirtimi, visos valstybės narės galėtų pasinaudoti pozityviais praktikos pavyzdžiais ir šitaip pagreitinti šios srities raidą teigiama linkme;
15.
ragina Komisiją pripažinti nepriklausomų visos Europos programų lyginamojo vertinimo svarbą skatinant vienodą ES teisės aktų, turinčių įtakos kelių eismo saugai, taikymą, skatinantį suinteresuotų subjektų, atsakingų už saugios kelių aplinkos užtikrinimą, konkurenciją (t. y. EuroTAP, EuroNCAP);
16.
ragina valstybes nares apsvarstyti, ar nereikėtų nustatyti nulinės alkoholio kiekio vairuotojo kraujyje ribos neseniai pradėjusiems vairuoti asmenims ir profesionaliems komercinių transporto priemonių bei autobusų vairuotojams, gabenantiems keleivius ir, pvz., pavojingas prekes;
17.
atkreipia dėmesį į galimybę nustatyti minimalius aktyvaus ir pasyvaus saugumo reikalavimus visoms transporto priemonėms ir visoje Europos Sąjungoje suderinti technines kelių eismo saugos taisykles;
18.
mano, kad vairavimas apsvaigus nuo narkotikų yra didelė problema, kurią reikia spręsti; o valstybės narės ir Komisija turėtų investuoti daugiau išteklių į šių pažeidimų tyrimus ir kovą su jais;
19.
mano, kad sveikatos ir darbo saugos taisyklės turėtų būti taikomos tada, kai transporto priemonė yra mobili darbo vieta;
20.
ragina Komisiją išnagrinėti komunikacijos priemonių naudojimo transporto priemonėse poveikį vairuotojų elgesiui ir saugumui keliuose;
21.
ragina Komisiją ir valstybes nares dėti daugiau pastangų siekiant užtikrinti, kad būtų sugriežtintas saugos diržų naudojimas visose transporto priemonėse, ypač autobusuose;
22.
ragina valstybes nares transporto priemonėms, kurių masė viršija 12 tonų, kaip įmanoma platesniu mastu taikyti draudimą lenkti visuose vienos ir dviejų juostų keliuose;
23.
ragina Komisiją rekomenduoti valstybėms narėms įrengti ir išlaikyti deramas poilsio patalpas, atitinkančias Europos socialinių partnerių keliamus kriterijus, ir taip užtikrinti saugesnę vairavimo su pertraukomis infrastruktūrą;
24.
ragina Komisiją ir valstybes nares taikyti paskatas, kad transporto priemonių parkų pirkėjai arba nuomininkai pirktų arba nuomotųsi saugos ir aplinkos požiūriu geriausias rinkoje esančias transporto priemones ir kad transporto priemonių gamintojai kurtų transporto priemones, kurios būtų saugesnės ir aplinkos požiūriu veiksmingesnės;
25.
yra įsitikinęs, kad draudimo įmonės gali atlikti lemiamą vaidmenį užtikrinant kelių eismo saugos teisės aktų ir kelių transporto srities darbo teisės aktų laikymąsi, pvz., nustatydamos skirtingas draudimo įmokas;
26.
ragina valstybes nares užtikrinti, kad būtų skatinamos ne vien naujausios išmetamųjų teršalų mažinimo technologijos, bet ir akivaizdžiai saugą didinančios priemonės (avarinio stabdymo pagalbos sistema, įspėjimo apie nukrypimą nuo kelio sistema, kelionės greičio kontrolės sistemos, amortizavimo kontrolės sistemos ir t. t.);
27.
ragina Komisiją, siekiant sumažinti nuovargio ir išsekimo sukeliamų avarijų skaičių, išnagrinėti nuovargio ir išsekimo padarinius vairuotojams, ir privatiems, ir – sveikatos ir darbo saugos požiūriu – tiems, kurie naudoja transporto priemones darbe;
28.
ragina Komisiją Europos lygmeniu pradėti informavimo kampaniją prieš vairuotojų nuovargį siekiant skatinti, kad vairuotojai bet kurios kelionės metu kas dvi valandas sustotų pailsėti, kaip tai jau įgyvendinta kai kuriose valstybėse narėse;
29.
mano, kad iš esamos technologijų gausybės dėmesys turi būti atkreiptas į šiuos sprendimus: priminimo prisisegti saugos diržą signalai ir pažangios tvirtinamosios sistemos; elektroninė stabilumo kontrolės sistema (ESK); greičio ribojimo sistemos; mechanizmai, neleidžiantys užvesti variklio, jei vairuotojas yra išgėręs; numatomos saugos sistemos (avarinio stabdymo pagalbos sistema, pastovaus greičio palaikymo sistema, įspėjimo apie nukrypimą nuo kelio sistema, nematomos zonos nustatymo ultragarsu sistema, amortizavimo kontrolės sistema) ir automatinio skambučio (angl.
eCall
) sistema;
30.
ragina valstybes nares iki 2007 m. birželio mėn. pasirašyti bendrą ketinimų pareiškimą dėl automatinio skambučio (angl.
eCall
) sistemos;
31.
mano, kad racionalaus transporto sistemos (RTS) turi būti pritaikytos vyresniems vairuotojams;
32.
ragina Komisiją ir valstybes nares įtraukti į
EuroNCAP
programą kaklo apsaugos ir aktyvių techninių sistemų, pvz., elektroninio stabilumo programų ir elektroninio stabilumo kontrolės sistemų, avarinio stabdymo, pagalbos vairuotojui (pvz., mechanizmų, neleidžiančių užvesti variklio, jei vairuotojas yra išgėręs), kelionės greičio kontrolės ir įspėjimo apie nukrypimą nuo kelio bandymus;
33.
ragina Komisiją aiškiai įtraukti motociklininkų saugą į infrastruktūros gaires, ypač kalbant apie motociklininkams pritaikytus avarinius atitvarus Europos keliuose;
34.
mano, kad Komisija turi išnagrinėti vieną labai svarbią priemonę – bendrų minimalių standartų vairavimo instruktoriams patikrinti ir leidimams išduoti sukūrimą;
35.
ragina valstybes nares parengti mokymo ir švietimo kelių eismo saugos srityje veiksmų planą, kuris būtų taikomas mokyklų programose (nuo 3 iki 18 m. amžiaus moksleiviams) visose Sąjungos mokyklose; taip pat ragina parengti mokymo ir saugumo priemonių standartus, kurie būtini tuo atveju, jeigu bus leidžiama, prižiūrint kitam asmeniui, mokytis vairuoti nuo 16 m. amžiaus;
36.
ragina Komisiją ir valstybes nares nustatyti vienodas visoje Europos Sąjungoje taikomas taisykles, reglamentuojančias privalomus ir reguliarius visų variklinių transporto priemonių saugos patikrinimus;
37.
ragina Komisiją ir valstybes nares siekiant pagerinti padėtį Europos Sąjungoje siūlyti priemones, pagrįstas bendro Europoje skubios pagalbos telefono numerio 112 žinojimo vertinimais, ir siūlyti visoms valstybėms narėms įgyvendinti E112 projektą;
38.
pabrėžia, kad automatinio skambučio (angl.
eCall
) sistema gali padėti apie 40 proc. sumažinti reakcijos į avariją laiką miestuose ir apie 50 proc. kaimo vietovėse, ir ragina visas valstybes nares skatinti kuo greičiau ją įdiegti;
39.
ragina Komisiją sukurti Europos eismo įvykių keliuose tyrimo sistemą, kad būtų galima juos palyginti ir veiksmingiau dirbti siekiant jų išvengti;
40.
ragina Komisiją, valstybes nares ir jų regionines valdžios institucijas ypatingą dėmesį atkreipti į lengvai pažeidžiamų eismo dalyvių, t. y. pėsčiųjų, dviratininkų ir motociklininkų, apsaugą ir saugą;
41.
pabrėžia, kad valstybės narės, projektuodamos, tiesdamos ir prižiūrėdamos kelius ir kitas infrastruktūros priemones, turėtų sistemiškai atsižvelgti į visų besinaudojančiųjų keliais saugą ir į avarijų prevenciją;
42.
ragina Komisiją skatinti naudoti atbulines kėdutes iki 3–4 metų amžiaus vaikams vežti, remiantis Švedijos nacionalinio kelių ir transporto tyrimų instituto (VTI) atliktu vaiko saugos automobiliuose tyrimu (pranešimas 489A);
43.
ragina Komisiją ir ypač valstybes nares išnagrinėti neįgaliųjų kelių eismo saugos padėtį; mano, kad profesionalūs vairuotojai, gabenantys keleivius, pvz., taksi vairuotojai, turi būti tinkamai išmokyti, kaip saugiai vežti neįgaliųjų vežimėlius, ir pan.;
44.
ragina Komisiją ištirti neįgaliųjų poreikius aktyvaus ir nepriklausomo dalyvavimo kelių transporto sistemoje požiūriu ir nustatyti taisykles, užtikrinančias, kad neįgalieji, siekiantys gauti vairuotojo pažymėjimą, nebūtų diskriminuojami;
45.
mano, kad technologijos, pvz., telematika, ilguoju laikotarpiu labai padės sumažinti mirtinų avarijų skaičių; todėl ragina visus suinteresuotus subjektus atlikti intensyvius mokslinius tyrimus ir bendradarbiauti siekiant, kad būtų greitai įdiegtos perspektyvios technologijos, tačiau nepamiršti su kelių eismo sauga susijusio švietimo;
46.
mano, kad informacijos ir komunikacijos technologijų naudojimas kelių infrastruktūroje padeda geriau valdyti transeuropinius transporto tinklus (TEN-T) ir spręsti kelių eismo saugumo problemas; ragina Komisiją ir valstybes nares tęsti veiksmus šioje srityje ir sukurti Europos racionalių kelių eismo valdymo sistemų taikymo programą;
47.
ragina Komisiją atkreipti ypatingą dėmesį į techninę transporto priemonių saugą; pabrėžia, kad iki 2010 m. reikia apmąstyti tolesnį šios srities teisės aktų kūrimą; šiuo aspektu siekiant toliau gerinti Europos kelių eismo saugą ypač svarbų vaidmenį turi atlikti elektroninių transporto priemonių saugos sistemų (el. saugumo sistemų) bandymai, vienoda kasmetinių patikrų sistema, taikoma senesnėms negu aštuonerių metų transporto priemonėms, ir specialios transporto priemonių, kurios buvo patekusios į sunkias avarijas, patikros;
48.
ragina Komisiją ir Eurostatą tobulinti kelių eismo avarijų statistiką, pvz.,
–
papildomai grindžiant ją dar ir amžiumi bei lytimi,
–
geriau atspindint tikruosius lengvai pažeidžiamų kelių eismo avarijų aukų, pvz., pėsčiųjų ir dviratininkų, skaičius,
–
suderinant mirties kelių eismo avarijoje kriterijus, grindžiant ją išgyvenimo po avarijos laikotarpiais;
49.
ragina Komisiją sukurti ilgalaikę kelių eismo saugos strategiją, kuri būtų tęsiama ir po 2010 m. ir kurioje būtų nustatyti veiksmai, kurių reikia imtis siekiant išvengti mirties atvejų ir rimtų sužeidimų, kurių priežastis – kelių eismo įvykiai ("nulinė vizija");
50.
ragina valstybes nares pripažinti transporto priemonių (ypač komercinių) vairavimo pavojus, kai ant jų stogo yra sniego ir ledo, ir atsižvelgiant į tai parengti rekomendacijas dėl išsamaus "sniego šalinimo zonų" tinklo sukūrimo bei apsvarstyti ir (arba) skatinti technines alternatyvas;
51.
paveda Pirmininkui perduoti šią rezoliuciją Tarybai ir Komisijai bei valstybių narių vyriausybėms ir parlamentams.
