C. Hedegaard atsakymas Komisijos vardu
(2011 m. vasario 18 d.)
Santykinius taršos rodiklius rengusios Komisijos tarnybos nuolat tarėsi su visomis suinteresuotosiomis šalimis, įskaitant ES trąšų sektoriaus atstovus, kad visapusiškai atsižvelgtų į jų konkrečias nuomones. Komisija įdėmiai išklausė, kokios yra šio sektoriaus nerimą keliančios problemos, visų pirma susijusios su teršalų kiekio mažinimo technologijos įdiegimo investicijomis ir jos naudojimo sąnaudomis. Į šias problemas tinkamai atsižvelgta – išmetamo metano kiekis įskaičiuotas į teršalų išmetimo vertes, taikomas įrenginiams, kurie taip pat išmeta šių nereglamentuojamų šiltnamio efektą sukeliančių dujų. Todėl santykinio taršos rodiklio vertė apytiksliai penkis kartus didesnė, palyginti su tuo, jei nereglamentuojamas išmetamo metano kiekis nebūtų buvęs įtrauktas į santykinio taršos rodiklio apskaičiavimą. Komisija yra įsitikinusi, kad pasiūlyti trąšų pramonės santykiniai taršos rodikliai yra pagrįstas ir proporcingas sprendimas, parengtas pagal pagrindinius teisės aktus.
Poveikio vertinimas atliktas pagal susijusias taisykles, taikomas persvarstant Šiltnamio efektą sukeliančių dujų apyvartinių taršos leidimų prekybos sistemos direktyvą ir rengiant Sprendimo dėl nemokamo apyvartinių taršos leidimų suteikimo projektą.
Pagal Šiltnamio efektą sukeliančių dujų apyvartinių taršos leidimų prekybos sistemos direktyvos reikalavimus nustatyti 10 proc. veiksmingiausių įrenginių lygio santykiniai taršos rodikliai, todėl užtikrinti kai kurių įrenginių atitiktį gali būti sudėtinga. Trąšų sektoriaus santykiniai taršos rodikliai atitinka pažangiausias 2007–2008 m. technologijas. Šio sektoriaus situacija ypatinga tuo, kad daugelio įrenginių išmetamųjų teršalų kiekį galima gerokai sumažinti; jau naudojamos kelios technologijos, kurias taikant išmetamųjų teršalų lygis yra kur kas mažesnis už pasiūlytų santykinių taršos rodiklių lygį. Tačiau iki 2008 m. pabaigos dauguma šių technologijų dar nebuvo įdiegtos, todėl santykinių taršos rodiklių lygis pasiūlytas net neatsižvelgus į tokius šiltnamio efektą sukeliančių dujų išmetimo atžvilgiu ypač veiksmingus įrenginius. Tikimasi, kad per artimiausius kelerius metus tokios technologijos bus įdiegtos į kur kas daugiau įrenginių.
