EP ragina Rusiją gerbti žmogaus teises ir kaimyninių šalių suverenumą
Užsienio ryšiai
Plenarinė sesija
2011-06-09 - 12:33
Ketvirtadienį Europos Parlamento priimtoje rezoliucijoje pritariama bevizio režimo planams bei Rusijos narystei PPO, tačiau raginama pagerinti žmogaus teisių padėtį šioje šalyje, atitraukti jos karius iš okupuotų Gruzijos sričių, atšaukti draudimą iš ES importuoti daržoves bei atlikti atsparumo testus Rusijos atominėse elektrinėse.
Ketvirtadienį ir penktadienį Nižnij Novgorode vykstančio ES ir Rusijos vadovų susitikimo proga priimtoje rezoliucijoje europarlamentarai ragina paspartinti derybas dėl naujo partnerystės ir bendradarbiavimo susitarimo su šia šalimi ir įtraukti į jį demokratijos, teisinės valstybės bei žmogaus teisių klausimus, taip pat Energetikos chartijos principus.
Pasak Parlamento, Rusijos energetikos politika ES ir kaimyninių šalių atžvilgiu „parodys, kiek ji iš tiesų pasiryžusi eiti modernizavimo ir demokratizavimo keliu“. EP taip pat ragina atlikti atsparumo testus Rusijos branduolinėse elektrinėse, visų pirma Černobylio tipo reaktoriuose.
Parlamentas remia tikslą laipsniškai siekti bevizio kelionių tarp ES ir Rusijos režimo. Jis taip pat remia Rusijos įstojimą į Pasaulio prekybos organizaciją (PPO), tačiau ragina šią šalį nepiktnaudžiauti protekcionistinėmis priemonėmis (ypač tariamais sanitariniais motyvais) ir persvarstyti galiojantį draudimą iš ES importuoti daržoves.
EP ragina Rusiją „imtis konkrečių veiksmų pagerinti žmogaus teisių padėtį ir apsaugoti žurnalistus, žmogaus teisių aktyvistus, mažumas bei opozicijos atstovus nuo smurto ir bauginimų“. Parlamentas „apgailestauja, kad uždraudžiami ir taikant smurtą išvaikomi taikūs piliečių susibūrimai, įskaitant gėjų eitynes Maskvoje jau šešerius metus iš eilės“. EP taip pat reiškia nepritarimą Rusijos opozicijos partijoms taikomiems ribojimams užsiregistruoti rinkimams.
Parlamentas laiko 2011 m. gegužės 26 d. paskelbtą Rusijos apeliacinio teismo sprendimą dėl Michailo Chodorkovskio ir jo verslo partnerio Platono Lebedevo politiškai motyvuotu ir „smerkia politinį kišimąsi į teismo procesą“. Kita vertus, europarlamentarai palankiai vertina prezidento Dmitrijaus Medvedevo sprendimą išnagrinėti šią bylą Prezidento žmogaus teisių taryboje, taip pat sveikina kaltinamuosius nuosprendžius dėl Anastasijos Baburovos ir Stanislavo Markelovo nužudymo ir „atkreipia dėmesį į įtariamo Anos Politkovskajos žudiko sulaikymą“.
Europarlamentarai ragina nedelsiant atitraukti karius iš okupuotų Gruzijos sričių Pietų Osetijos ir Abchazijos, užtikrinti galimybes ES stebėjimo misijoms patekti į šias teritorijas bei nutraukti Rusijos pasų išdavimą Pietų Osetijos ir Abchazijos gyventojams. „Rusija, kuri Jungtinių Tautų Saugumo Taryboje turi veto teisę, privalo imtis atsakomybės reguliuojant tarptautines krizes ir visapusiškai užtikrinti ir gerbti kaimyninių šalių suverenumą“, – pažymi EP.
Lietuvoje išrinktų europarlamentarų nuomonės. Laima Liucija Andrikienė (Europos liaudies partija) prašė ES institucijų vadovų nepamiršti žmogaus teisių ES ir Rusijos vadovų susitikime, nes „pagarba žmogaus teisėms yra vertybinis pagrindas, be kurio neįmanoma nei strateginė partnerystė, nei ES ir Rusijos santykių modernizacija“. Europarlamentarė pasmerkė Maskvos teismo sprendimą dėl M. Chodorkovskio ir P. Lebedevo, kuris „dar kartą atskleidė rimtus trūkumus Rusijos teismų sistemoje bei sustiprino nuomonę, kad tie, kurie turi politinių ambicijų Rusijoje ir kurių nuomonė nesutampa su Kremliaus, yra baudžiami“. L.L. Andrikienės nuomone, „jei Rusijos prezidentas D. Medvedevas nori atvykti į Europos Parlamentą, jis turėtų čia pasirodyti kartu su sąžinės kaliniu M. Chodorkovskiu“.
Tuo tarpu Justas Vincas Paleckis (Socialistai ir demokratai) ragino nusiųsti tvirtą signalą Rusijai, kad rinkimai joje turi vykti laikantis demokratinių standartų, kurie užtikrintų nuomonių įvairovę Dūmoje. EP narys dar pasidžiaugė tuo, kad vadovų susitikime bus keliamas branduolinės energetikos saugumo klausimas ir veikiančiose, ir planuojamose atominėse elektrinėse Rusijoje bei ES. J.V. Paleckis tęsė: „Manau, kad turėtų būti kalbama apie ES ir Rusijos santykius su Baltarusija. Pozicijų suartėjimas padėtų atverti kalėjimo vartus dar neseniai kandidatavusiems į Baltarusijos prezidento postą, užkirsti kelią grubiems žmogaus teisių pažeidimams.“ Europarlamentaras taip pat pritarė vizų režimo palengvinimui ne tik su Rusija, o su visomis ES rytų kaimynėmis.
Svarstymas: 2011-06-08. Balsavimas: 2011-06-09 20110609IPR21062 Priimtas tekstas bus paskelbtas čia (pasirinkti 2011-06-09) Diskusijos vaizdo įrašas (pasirinkti 2011-06-08 )
LT
1
LINK
/activities/plenary/ta/calendar.do?language=LT
LT
2
LINK
/wps-europarl-internet/frd/vod/research-by-date?language=lt
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
