23.11.2005
PASIŪLYMAS DĖL REZOLIUCIJOS
pateiktas remiantis žodiniu klausimu B6–0335/2005
pagal Darbo tvarkos taisyklių 108 straipsnio 5 dalį
pateikė Nikolaos Sifunakis, pirmininkas
Kultūros ir švietimo komiteto vardu
dėl olimpinių paliaubų per 2006 m. Turino žiemos olimpines žaidynes
Europos Parlamento rezoliucija dėl olimpinių paliaubų per 2006 m. Turino žiemos olimpines žaidynes
Europos Parlamentas ,
–
atsižvelgdamas į savo 2004 m. balandžio 1 d. rezoliuciją dėl olimpinių paliaubų OL C 103 E, 2004 4 29, p. 816. ,
–
atsižvelgdamas 2003 m. JT vienbalsiai priimtą rezoliuciją „Taikos ir gerovės siekimas pasaulyje pasinaudojant sportu ir olimpinių žaidynių idealais“,
–
atsižvelgdamas į tai, kad į Tūkstantmečio deklaraciją buvo įtrauktas raginimas laikytis olimpinių paliaubų,
–
atsižvelgdamas 2005 m. liepos mėn. paskelbtą Tarptautinio olimpinio komiteto (TOK), Turino žaidynių organizacinio komiteto ir Italijos valdžios institucijų bendrą pareiškimą, kuriuo prisiimti įsipareigojimai dėl olimpinių paliaubų, žaidynių saugumo ir didelės įvykių programos, kuri leistų viso pasaulio žmonėms pamąstyti apie olimpinių paliaubų sampratą ir su ja susijusias vertybes bei jas propaguoti,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi 2006 m. vasario 10–26 d. Europoje, Turine, vyks XX žiemos olimpinės žaidynės ir parolimpinės žaidynės,
B.
kadangi olimpinių paliaubų (gr. „ekecheiria“) sampratos atsiradimas yra susijęs su senovės Graikijos tradicijomis ir laikantis šių tradicijų per olimpines žaidynes nutraukiami visi karo veiksmai,
C.
kadangi šiais laikais olimpinėmis paliaubomis išreiškiamas žmonijos noras sukurti teisingos konkurencijos, žmoniškumo, brolybės ir tolerancijos principais grindžiamą pasaulį ir taip nutiesti tiltą tarp senovės tradicijų ir pagrindinių šiuolaikiniame pasaulyje kylančių iššūkių, pvz. pasaulinės taikos išsaugojimo, kultūrų dialogo ir tautų tarpusavio supratimo bei bendradarbiavimo,
D.
kadangi olimpinių paliaubų simbolis yra taikos balandis tradicinės olimpinės ugnies fone. Balandis simbolizuoja vieną iš olimpinio judėjimo idealų – pasinaudojant sportu siekti taikos ir gerovės pasaulyje, o ugnis – šilumą, kurią olimpinės žaidynės skleidžia visiems pasaulio žmonėms,
E.
kadangi rengiant olimpines žaidynes, žiemos olimpines žaidynes ir parolimpines žaidynes, kuriose kaip pradininkai dalyvauja jauni žmonės, saugojami sportiniai idealai ir atspindima civilizacijos bei kultūros paveldo dvasia, ir kadangi olimpinės paliaubos yra pagarbos taikingam tautų gyvenimui drauge ženklas,
1.
džiaugiasi Jungtinių Tautų vystymosi ir taikos siekimo pasinaudojant sportu darbo grupės veikla, kuri visame pasaulyje konkrečiais pavyzdžiais atspindi olimpinių paliaubų idealus;
2.
pritaria Jungtinių Tautų pastangoms užtikrinti paliaubas tose vietovėse, kuriose vyksta konfliktai, ir ragina susijusias šalis per olimpines žaidynes laikytis paliaubų;
3.
ragina Komisiją daugiau dėmesio skirti su sportu susijusioms galimybėms įgyvendinant savo vystymosi ir taikos palaikymo veiklą bei Tūkstantmečio vystymosi tikslus;
4.
džiaugiasi Tarptautinio olimpinių paliaubų fondo veikla ir mano, kad vykdant šią veiklą turėtų dalyvauti Europos Sąjunga;
5.
prašo Tarybą paraginti visas valstybes nares, šalis kandidates ir kaimynines šalis bei visas Turino žiemos olimpinėse ir parolimpinėse žaidynėse dalyvaujančias šalis laikytis olimpinių paliaubų per žaidynes bei joms pasibaigus;
6.
ragina Tarybą ir Komisiją paremti TOK pastangas pasinaudojant sportu propaguoti taiką ir supratimą;
7.
primena Tarybai jos įsipareigojimą apsvarstyti šį klausimą kas dvejus metus ir dar kartą pareikšti paramą paliauboms per 2006 m. Turino olimpines žaidynes;
8.
ragina Tarybą ir Komisiją dalyvauti paliaubų stebėjimo veikloje per Turino žiemos olimpines žaidynes surengiant specialų renginį, kuris galėtų vykti Europos Parlamente;
9.
įsipareigoja dėti visas pastangas siekiant užtikrinti, kad būtų laikomasi olimpinių paliaubų ir siekiama taikos pasaulyje;
10.
ragina Tarybą ir Komisiją į Turiną nusiųsti delegaciją 2006 m. žiemos olimpinių žaidynių atidarymo ir uždarymo ceremonijoms stebėti;
11.
prašo Tarybos ir Komisijos paraginti TOK ir Turino olimpinių žaidynių organizacinį komitetą pritarti, kad organizuojančio miesto lankytinose vietose ir sporto arenose, kuriose vyks žaidynės, būtų iškelta ES vėliava;
12.
mano, kad olimpinės paliaubos yra daugiau negu raginimas trumpam nutraukti konfliktus, ir todėl džiaugiasi su įvairiomis religinėmis ir švietimo iniciatyvomis Turine, Jeruzalėje ir Sarajeve;
13.
paveda savo Pirmininkui perduoti šią rezoliuciją Tarybai, Komisijai, valstybėms narėms, Turino žiemos olimpinėse ir parolimpinėse žaidynėse dalyvaujančioms šalims bei Jungtinėms Tautoms ir Tarptautiniam olimpiniam komitetui.
