P6_TA(2005)0453
Biudžeto vykdymo tvarka
A6-0356/2005
Europos Parlamento rezoliucija dėl Tarpinstitucinio susitarimo dėl biudžeto vykdymo tvarkos ir biudžeto sudarymo procedūros tobulinimo ( 2005/2237(INI) )
Europos Parlamentas
, –
atsižvelgdamas į EB Sutartį ir ypač jos 272 straipsnį,
–
atsižvelgdamas į Komisijos komunikatus Tarybai ir Europos Parlamentui: 2004 m. vasario 26 d. komunikatą "Mūsų bendros ateities kūrimas – Išsiplėtusios Europos Sąjungos politikos sunkumai ir biudžeto priemonės 2007–2013 m." ( KOM(2004)0101 ) ir 2004 m. liepos 14 d. komunikatą "2007-2013 m. finansinės perspektyvos" ( KOM(2004)0487 ), ir į 2005 m. balandžio 12 d. Komisijos darbo dokumentą "Komisijos pasiūlymo dėl 2007-2013 m. finansinės perspektyvos techniniai patikslinimai" ( SEC(2005)0494 ),
–
atsižvelgdamas į 1999 m. gegužės 6 d. Europos Parlamento, Tarybos ir Komisijos tarpinstitucinį susitarimą dėl biudžeto vykdymo tvarkos ir biudžeto sudarymo procedūros tobulinimo OL C 172, 1999 6 18, p. 1. Susitarimas su paskutiniais pakeitimais, padarytais Europos Parlamento ir Tarybos sprendimu 2005/708/EB (OL L 269, 2005 10 14, p. 24).
ir ypač į jo 26 straipsnį,
–
atsižvelgdamas į 2005 m. birželio 8 d. rezoliuciją dėl išsiplėtusios Europos Sąjungos 2007–2013 m. politinių iššūkių ir biudžeto lėšų Priimti tekstai, P6_TA(2005)0224 .
,
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Biudžeto komiteto pranešimą (A6–0356/2005),
A.
kadangi iš esmės dabartinė Finansinė perspektyva nustos galioti 2006 m.,
B.
kadangi daugelis Bendrijos teisės aktų, kuriais reglamentuojamos finansiniu požiūriu svarbios daugiametės programos, turi būti atnaujinti nuo 2007 metų,
C.
kadangi dabartinė Finansinė perspektyva yra Tarpinstitucinio susitarimo dėl biudžeto vykdymo tvarkos ir biudžeto sudarymo procedūros tobulinimo dalis ir ši procedūra gali būti užbaigiama tik vadovaujantis bendru abiejų biudžeto valdymo institucijų susitarimu,
D.
kadangi, nesant Finansinės perspektyvos, Sutarties 272 straipsnyje numatoma sudaryti metinius biudžetus,
E.
kadangi EP patvirtino derybų poziciją, kurioje apibrėžti politiniai būsimos Finansinės perspektyvos prioritetai, ir pasiūlymą restruktūrizuoti ES biudžetą ir tobulinant procedūras, stiprinti jo įgyvendinimo kokybę,
1.
dar kartą patvirtina savo poziciją, pateiktą pirmiau minėtoje 2005 m. birželio 8 d. rezoliucijoje;
2.
patvirtina savo norą dėti visas pastangas ir pasiekti priimtiną susitarimą dėl kitos Finansinės perspektyvos bei Tarpinstitucinio susitarimo siekiant išsaugoti Europos Sąjungos įsipareigojimus ir siekius naujuoju daugiamečiu periodu;
3.
pritaria Komisijos susirūpinimui, kad susitarimas būtų sudarytas laiku siekiant užtikrinti programų tęstinumą ir reformas ir kuo greičiau pasirengti pradėti 2007 m. biudžeto sudarymo procedūrą (2007 m. balandžio mėn.);
4.
atkreipia dėmesį į 2005 m. spalio 20 d. Pirmininko J.M. Barroso laišką, kuriame patvirtinamas Komisijos siekis prisidėti prie galutinio derybų etapo, kai kuriuos šių pasiūlymų aspektus laiko naudingais, tačiau primena Tarybai ir Komisijai visų į pirmiau minėtą 2005 m. birželio 8 d. Parlamento rezoliuciją įtrauktų elementų, kurie turėtų papildyti 2007–2013 m. finansinę perspektyvą, svarbą ir mano, kad juos būtina įtraukti į Tarpinstitucinį susitarimą norint susitarti dėl bet kurios naujos Finansinės perspektyvos;
5.
ragina Komisiją apsvarstyti oficialų iš naujo išnagrinėtą pasiūlymą dėl Tarpinstitucinio susitarimo, į kurį būtų įtraukti Parlamento pasiūlymai dėl rezervo lėšų, lankstumo ir kitų kokybinių elementų, išdėstytų pirmiau minėtoje 2005 m. birželio 8 d. rezoliucijoje;
6.
pabrėžia, kad jei nepavyks susitarti dėl Tarpinstitucinio susitarimo, Finansinė perspektyva nebus priimta; primena, kad šiuo atveju Parlamentas yra patvirtinęs nediskutuotinas sąlygas, pvz., peržiūros išlygos sukūrimą, lėšas lankstumo priemonėms, Finansinio reglamento įgyvendinimo kokybės gerinimą jį peržiūrint, administravimo naštos sumažinimą, valstybių narių atestavimą ir Parlamento teisių išorės programose gerbimą;
7.
pabrėžia, kad nuomonių skirtumai, dėl kurių nepavyko susitarti per 2005 m. birželio 17 d. Europos Vadovų Tarybos susitikimą, susiję daugiau su finansavimo būdais, o ne su išlaidų apimtimi ir paskirstymu, ir tai patvirtina, kad į bet kokį bendrą susitarimą dėl finansinės perspektyvos reikėtų įtraukti susitarimą dėl dabartinės nuosavųjų išteklių sistemos reformavimo principo;
8.
siūlo, kad Taryba parodytų, jog iš tiesų ketina susitarti, į savo bendrąją poziciją ir derybų įgaliojimus įtraukdama ne tik pasiūlymą dėl finansinio plano, bet ir biudžeto struktūros tobulinimo bei biudžeto vykdymo ir įgyvendinimo kokybės elementus, taip pat nurodydama kaip prisidėti prie Lisabonos strategijos, remdamasi Parlamento pozicijos pavyzdžiu;
9.
primena Tarybai, kad jeigu Europos Parlamentas ir Taryba nesusitars, nebus priimta nei Finansinės perspektyvos, nei Tarpinstitucinio susitarimo; taip pat primena, kad kadangi Parlamentas savo derybų poziciją patvirtino laiku – 2005 m. birželio 8 d. – jis neigs visus bandymus primesti jam atsakomybę dėl to, kad vėluojama susitarti;
10.
primena Tarybai, kad nesant Finansinės perspektyvos 2007–2013 m. ir Tarpinstitucinio susitarimo, Europos Sąjungos finansiniai poreikiai, įskaitant daugiametes programas, galėtų būti užtikrinti pagal Sutarties 272 straipsnį arba pagal 1999 m. gegužės 6 d. Tarpinstitucinio susitarimo iš dalies pakeistą 26 punktą,
11.
paveda savo Pirmininkui perduoti šią rezoliuciją Tarybai ir Komisijai.
